ފައިޒާ ވެކްސިން 12 އަހަރުން ދަށުގެ ކުދިންނަށް ޓެސްޓް ކުރަނީ\nފައިޒާ ވެކްސިންގެ ޓެސްޓު ފުޅާކުރުން\nމިއަހަރު ނިމެންވާއިރަށް ނަތީޖާތައް ލިބޭނެ ކަމުގެ އުންމީދު\nއުމުރުން5އަހަރާއި 11 އަހަރާ ދެމެދުގެ އުމުރުފުރައިގެ ކުދިންނަށް ޓެސްޓްތައް ފަށަނީ\n9 ޖޫން 2021 | ބުދަ 07:24\nއިމަރޖެންސީ ހާލަތުގައި 12 އަހަރުން މަތީގެ ކުދިންނަށް ފައިޒާ ވެކްސިން ބައެއް ގައުމުތަކުގައި ދިނުމުގެ ހުއްދަ ދީފައިވޭ\nފައިޒާ ވެކްސިން 12 އަހަރުން ދަށުގެ ކުދިންނަށް ޓެސްޓް ކުރަން ނިންމައިފިއެވެ.\nޓެސްޓްގެ ފުރަތަމަ މަރުހަލާގައި ޑޯޒް ދަށްކޮށް ޓެސްޓްތައް ފެށުމަށްވަނީ ހަމަޖެހިފައެވެ. މި ޓެސްޓް ތަކުގައި 4،500 ކުދިން ބައިވެރިވާނެ ކަމަށާއި، ފިންލެންޑް ،ޕޮލޭންޑް އަދި ސްޕެއިންގެ 90 ށް ވުރެ ގިނަ ކްލިނިކްތަކުގައި ޓެސްޓްތައް ކުރިއަށް ގެންދިޔުމަށްވަނީ ނިންމާފައެވެެ.\nއުމުރުން 12 އަހަރުން މަތީގެ ކުދިންނަށް ފައިޒާ ވެކްސިން، އިމަރޖެންސީގައި ބޭނުންކުރުމުގެ ހުއްދަ ބައެއް ގައުމުތަކުން ވަނީ ދީފައެެވެ. އޭގެ ތެރޭގައި އެމެރިކާ، ކެނެޑާ އަދި އީޔުގެ ގައުމުތައް ހިމެނެއެވެ. އެމީހުންނަށް ދެނީ، ބޮޑެތި މީހުންނާ އެއްވަރެއްގެ ޑޯޒެކެވެ. އެއީ 30 މައިކްރޯގްރާމެވެ.\nއަލަށް ފަށާ ޓެސްޓް ކުރިއަށްގެންދާނީ އުމުރުން5އަހަރާއި 11 އަހަރާ ދެމެދުގެ އުމުރުފުރައިގެ ކުދިންނަށެވެ. ފަށައިގަންނައިރު 144 ކުދިންނަށް ދެ ޑޯޒް ފުރިހަމަ ކުރާނެއެވެ. އެކުދިންގެ ނަތީޖާއަށް ބަލައި، ޓެސްޓް އިތުރަށް ކުރިއަށް ގެންދާނެއެވެ. މި އުމުރުފުރައިގެން ކުދިންނަށް ދޭ ވެކްސިންގެ ޑޯޒޭޖަކީ 10 މައިކްރޯގްރާމެވެ. އަދި ހަމަހާ5އަހަރާ ދެމެދުގެ ކުދިންނަށް ވެސް ޓެސްޓްތައް ފެށުމަށް ވަނީ ނިންމާފައެވެ. އެ އުމުރުފުރާއަށް ދޭނީ3މައިކްރޯގްރާމްގެ ޑޯޒެވެ.\nބައޯޓެކުން ބުނެފައިވަނީ ސެޕްޓެމްބަރު މަހުގެތެރޭގައި މި ޓެސްޓްތަކުގެ ނަތީޖާ ލިބި އޭގެ އެއްމަސް ފަހުން އިމަރޖެންސީ ހާލަތުގައި ވެކްސިން ބޭނުން ކުރުމުގެ ހުއްދައަށް އެދޭނެ ކަމަށެވެ.6މަހާއި2އަހަރާ ދެމެދުގެ އުމުރުފުރއިގެ ނަތީޖާތައް އެންމެ ލަސްވެގެން ނޮވެމްބަރަށް ލިބޭނެ ކަމަށް އެ ކުންފުނިން އުންމީދުކުރެއެވެ.\nފައިޒަރ ޑަބްލިޔު.އެޗް.އޯ ކޮވިޑް-19 ކޮވިޑް-19 ވެކްސިން


Mivaguthu lockdown akah nugos, bali gina gaumakah Raajjeyge boarder bandhu kurevidhaane: Dr. Mohamed Ali - One Online\nރާއްޖޭގައި ކޮވިޑް ކޮންޓްރޯލްކުރުމަށް މިވަގުތު ލޮކްޑައުނަކަށް ދިއުމުގެ ބަދަލުގައި ބަލި އެންމެ ގިނަ އެއް ގައުމަކަށް ރާއްޖޭގެ ބޯޑަރު ބަންދުކުރެވިދާނެ ކަމަށް އައިޖީއެމްއެޗުގެ ޑޮކްޓަރު އަދި މޯލްޑިވިއަން މެޑިކަލް އެސޯސިއޭޝަންގެ ނައިބު ރައީސް ޑރ. މުހައްމަދު އަލީ ވިދާޅުވެއްޖެއެވެ.\nހެލްތު އިމަޖެންސީ އޮޕަރޭޝަންސް ސެންޓަރު (އެޗްއީއޯސީ)ގައި ރޭ ބޭއްވި ނޫސްވެރިންގެ ބައްދަލުވުމުގައި ޑރ. މުހައްމަދު އަލީ ވިދާޅުވީ ބަލި ކޮންޓްރޯލްކުރުމަށް ޓަކައި ހުރިހާ ގައުމަކުން ވެސް ފިޔަވަޅުތަކެއް އަޅާނެ ކަމަށާއި އެގޮތުން ބައެއް ގައުމުތަކުން އަމަލުކުރާ ގޮތަށް ބަލި ގިނަ ގައުމަކުން ރާއްޖެ އާދެވޭނެ މަގު ބަންދުކުރެވިދާނެ ކަމަށެވެ.\n"އަޅުގަނޑަށް މިހާރު ލަފާކުރެވެނީ މިހާރު ބަލި އެންމެ ގިނަ އެއް ގައުމަކުން ރާއްޖެ އަންނަން އޮންނަ މަގު ބަންދުކުރުން، އެއީ ލޮކްޑައުނަކަށް ދިއުމުގެ ކުރިން ކުރެވިދާނެ އެއް ކަންތައް. ލޮކްޑައުނަކަށް ދިއުމަށް ވުރެ ކޭސްތައް ގިނަ ގައުމަކުން ރާއްޖެއަށް އައުން ހުއްޓުވުމަކީ ކުރެވިދާނެ އެއް ކަންތައް. އޮސްޓްރޭލިއާ ފަދަ ގައުމުތަކުން ވެސް ކަންތައް ކުރަމުންދިޔައީ މިގޮތަށް. އަޅުގަނޑުމެން އެކްސްޕީރިއަންސް މި ނަގަން ޖެހެނީ އެހެން ގައުމުތަކުން. އެހެންވީމާ ފުލް ލޮކްޑައުނަކަށް ދިއުމުގެ ކުރިން މިކަހަލަ ކަންތައްތައް ކުރެވިދާނެ. އަދި ރާއްޖޭގައި މި އިމްޕްލިމެންޓް ކުރާ ކަންތައްތައް ރަނގަޅަށް މަސައްކަތްކުރޭތޯ ނުވަތަ އެއާ އެއްގޮތަށް އަމަލުތައް ބެހެއްޓޭތޯ ވެސް ބަލަން ޖެހޭ،" އޭނާ ވިދާޅުވިއެވެ.\nބަލި ކޮންޓްރޯލްކުރުމަށް ބަލި އެންމެ ގިނަ އެއް ގައުމަކަށް ރާއްޖޭގެ ބޯޑަރު ބަންދުކުރެވިދާނެ ކަމަށް ޑރ. މުހައްމަދު އަލީ ވިދާޅުވެފައިވާ އިރު، މިވަގުތު އެންމެ ގިނައިން ބަލި ފެންނަމުންދާ ގައުމަކީ އިންޑިއާއެވެ. އެގައުމުގައި މިހާރު ދުވާލެއްގެ މައްޗަށް 300،000 އަށްވުރެ ގިނަ ކޮވިޑް ކޭސް ފެންނަމުން ދިއުމާއެކު، އެގައުމުގެ ސިއްހީ ނިޒާމަށް ވެސް ނުތަކައި، ހާލަތު ވަރަށް ގޯހެވެ. އިންޑިއާ އިން އަންނަ މީހުންނަށް ރާއްޖެއިން މިހާރުވެސް ވަނީ ފިޔަވަޅުތަކެއް އަޅައިފައެވެ. އެގޮތުން ފަތުރުވެރިން ފިޔަވައި، އިންޑިއާ އިން އަންނަ ދިވެހިންނާއި މަސައްކަތްތެރިން 14 ދުވަހަށް ކަރަންޓީނު ވާން ޖެހޭ ގޮތަށް ދާދި ފަހުން ވަނީ އުސޫލަށް ބަދަލު ގެނެސްފައެވެ.\nޑރ. މުހައްމަދު އަލީ ވިދާޅުވީ މީގެ ކުރިން ރާއްޖެ ލޮކްޑައުނަކަށް ދާން ޖެހުނު އެއް ސަބަބަކީ ވައިރަސްއާ ބެހޭ މައުލޫމާތު ލިބިފައި އޮތް މިންވަރު ކުޑަވުމުން ކަމަށާއި އޭރު ރާއްޖެއިން އެވްރެޖްކޮށް ދުވާލަކު 100 މީހުން މަރުވާނެ ކަމަށް އަންދާޒާކުރެވުނު ކަމަށެވެ.\n"އެއީ ޗައިނާގައި ކަންތައް ވަމުންދިޔަ ގޮތާއި ޔޫރަޕްގެ އެހެން ގައުމުތަކުގައި މީހުން މަރުވަމުންދިޔަ ރޭޓަށް ބަލާފައި. ދުވާލެއްގެ މައްޗަށް މީހުންގެ ހާލު ސީރިއަސްވެގެން ދުނިޔެ ދޫކުރާނެ ކަމަށް އެސްޓިމޭޓް ކުރެވިފައިވި އޭރުގައި. އޭގެ މާނައަކީ ޕޮޒިޓިވިޓީ ރޭޓް ވަރަށް ހައި ވެގެންދާނެއޭ. އަދި ސީރިއަސްވާ މީހުންގެ އަދަދުވެސް ވަރަށް ބޮޑަށް އިތުރުވެގެންދާނެ ކަމަށް އޭރުގައި އެސްޓިމޭޓް ކުރެވިފައިވަނީ،" އޭނާ ވިދާޅުވިއެވެ.\nމީގެ ކުރިން ބަލި ފެތުރިގެންދިޔަ އިރު، ޗައިނާ އަދި ޔޫރަޕްގެ ގައުމުތަކުން ވެސް ފުރަތަމަ މަސައްކަތްކުރީ އާންމު ހޮސްޕިޓަލުތަކުން ކޮވިޑުގެ ބަލި މީހުންނަށް ފަރުވާދިނުމަށް ކަމަށާއި އެގޮތަށް ކަންތައް ކުރުމުން ހޮސްޕިޓަލުތަކުގައި ބަލި ފެތުރޭ މިންވަރު އިތުރުވެގެންދިޔަ ކަމަށް ޑރ. މުހައްމަދު އަލީ ވިދާޅުވިއެވެ.\n"އެހެންވީމާ އޭގެ ބަދަލުގައި ޑަބްލިޔުއެޗްއޯ އިން ވެސް، އަދި ކަމާ ގުޅޭ އެހެން ފަރާތްތަކުން ވެސް ރިކޮމެންޑް ކުރަމުންދިޔައީ ވަކިން އެހެން ފެސިލިޓީތަކެއްގައި، ފެސިލިޓީއެއްގައި ކޮވިޑް ކޭސްތައް މެނޭޖުކުރާށޭ. އޭރުގައި އެކަހަލަ ފެސިލިޓީތަކެއް ހެދިފައެއް ނެތް. އޭގެ މާނައަކީ މިސާލަކަށް ޕޮޒިޓިވް ކޭސްތައް އިތުރުވެގެންދިޔަ ނަމަ، ރާއްޖޭގައި ހޮސްޕިޓަލުތަކުގެ ތެރެއިން ބަލި ފެތުރުމުގެ ޗާންސް އޮތޭ،" އޭނާ ވިދާޅުވިއެވެ.\nޑރ. މުހައްމަދު އަލީ އިތުރަށް ވިދާޅުވީ އޭރު ރާއްޖެ އޮތީ މިކަމަށް ތައްޔާރަކަށް ނޫން ކަމަށާއި އެހެން ފެސިލިޓީއެއްގައި ކޮވިޑު ބަލި މީހުންނަށް ފަރުވާދިނުމަށް ވެސް ތައްޔާރަށް ނޫން ކަމަށެވެ. އެހެންކަމުން އޭރު ބޮޑަށް މަސައްކަތްކުރީ އެކަމަށް ތައްޔާރުވުމަށް ކަމަށް ވެސް އޭނާ ވިދާޅުވިއެވެ.\nގުޅޭ ޓެގު ކޮވިޑް 19 ލޮކްޑައުން އެޗްއީއޯސީ ސިއްހަތު އިންޑިއާ


ކީރިތި ޤުރްއާން ކިޔެވުމުގެ 34 ވަނަ ޤައުމީ މުބާރާތުގެ ރަށު އޮޑިޝަން މަޑުއްވަރީގައި ފަށައިފި - Raa Maduvvaree Council\nކީރިތި ޤުރްއާން ކިޔެވުމުގެ 34 ވަނަ ޤައުމީ މުބާރާތުގެ ރަށު އޮޑިޝަން ރ.މަޑުއްވަރީގައި މިއަދު ފަށައިފިއެވެ. ތިން ދަންފަޅިއަށް ބަހާލައިގެން ކުރިއަށްގެންދާ މިއޮޑިޝަން ކުރިއަށްދަނީ މަޑުއްވަރީ ސްކޫލްގައެވެ. ހެނދުނުގެ ދަންފަޅި ފަށާފައިވަނީ ހެނދުނު 9:00 ގައެވެ. މެންދުރުފަހުގެ ދަންފަޅި ކުރިއަށްދާނީ 14:00 ން ފެށިގެން 16:00 އަށެވެ. އަދި ރޭގަނޑުގެ ދަންފަޅި ކުރިއަށްދާނީ 20:00 ން 22:00 އަށެވެ. މިއޮޑިޝަނަކީ ޤައުމީ މުބާރާތުގައި ރ.އަތޮޅު ތަމްޞީލުކުރާނެ ބައިވެރިން ކަނޑައެޅުމަށް ރ.އަތޮޅު ކައުންސިލުން ކުރިއަށް ގެންދާ އޮޑިޝަންގައި މަޑުއްވަރީގެ ފަރާތުން ބައިވެރިވާ ފަރާތްތައް ކަނޑައެޅުމަށް ބާއްވާ އޮޑިޝަނެކެވެ.\nރ.އަތޮޅު ކައުންސިލުން ކުރިއަށް ގެންދާ އޮޑިޝަނުގައި ބައިވެރިވެވޭނީ އަތޮޅުގެ ކޮންމެ ރަށަކުންވެސް، ޖުމްލަ 15 ބައިވެރިންނަށެވެ. އެއީ، ބަލައިގެން ކިޔެވުމުގެ ބައިން 10 ބައިވެރިންނާއި، ނުބަލާ ކިޔެވުމުގެ ބައިން5ބައިވެރިންނެވެ. ޤައުމީ މުބާރާތުގައި އަތޮޅު ތަމްޞީލު ކުރުމަށް އަތޮޅު ކައުންސިލުން ބާއްވާ އޮޑިޝަނުން މުޅި އަތޮޅުން ހޮވާލެވޭނީ ޖުމްލަ 30 ބައިވެރިންނެވެ. އެއީ ބަލައިގެން ކިޔެވުމުގެ ބައިން 20 ބައިވެރިންނާއި، ނުބަލާ ކިޔެވުމުގެ ބައިން 10 ބައިވެރިންނެވެ.\nއަތޮޅު އޮޑިޝަނާއި ރަށު އޮޑިޝަންގައިވެސް މާކްސް ދިނުމަށް ހަމަޖެހިފައިވަނީ، “ކީރިތި ޤުރްއާން ކިޔެވުމުގެ 34 ވަނަ ޤައުމީ މުބާރާތުގެ ޤަވާއިދު (2021)” ގެ 12 ވަނަ ނަންބަރުގައި ބަޔާންކުރާ ގޮތުގެ މަތިންކަމާއި، ދެއޮޑިޝަންގައި ބަލާނެ އުމުރުފުރާތަކާއި މުޤައްރަރަކީވެސް މިދެންނެވި ޤަވާއިދުގެ6ވަނަ ނަންބަރުގައި ބަޔާންކުރާ އުމުރުފުރާއާއި މުޤައްރަރުކަމަށް ކައުންސިލުން ކޮށްފައިވާ އިޢުލާނުގައި ފާހަގަކޮށްފައިވެއެވެ. އަދި ރަށު އޮޑިޝަނުން އެންމެ ގިނަ މާކްސް ލިބޭ 15 ބައިވެރިންގެ ނަންތައް އަތޮޅު އޮޑިޝަންގައި ބައިވެރިކުރުމަށް އަތޮޅު ކައުންސިލަށް ފޮނުވޭނެކަމަށްވެސް ބަޔާންކޮށްފައިވެއެވެ.


Doctor Ah Dhekkumakaai Nulaa Dhigu Muhdathah Beyskaa Meehunnah Beys Libeyne\nޑޮކްޓަރަށް ދެއްކުމާއި ނުލާ ދިގު މުއްދަތަށް ބޭސްކާ މީހުންނަށް ބޭސް ލިބޭނެ\nރާއްޖެއިން ކޮވިޑް19 ފެނިފައިވާތީ ސިއްހީ ކުއްލި ނުރައްކަލުގެ ހާލަތު އިއުލާން ކޮށްފައިވާ މި މުއްދަތުގެ ތެރޭގައި ދިގު މުއްދަތަށް ބޭސްކާންޖެހޭ ފަރާތްތަކަށް އަލުން ބޭސް ސިޓީ ނުހައްދައި އިތުރު ފާމަސީތަކުން ބޭސް ނެގޭނެ އިންތިޒާމް އާސަންދައިން ހަމަޖައްސައިފިއެވެ.\nއާސަންދައިން މިއަދު ނެރުނު ބަޔާނެއްގައި ބުނީ އާސަންދަ ސްކީމްގެ ހިދުމަތް ފޯރުކޮށްދޭ ހޮސްޕިޓަލެއްގެ ނުވަތަ ކްލިނިކެއްގެ ތެރޭގައި ނުހިމެނޭ ހުރިހާ ފާމަސީއަކުން ވެސް އެ ހިދުމަތް މި މަހުގެ 27 ވަނަ ދުވަހުން ފެށިގެން ލިބެން ހުންނާނެ ކަމަށެވެ.\nއާސަންދައިން ބުނީ ކުރިން ދޫކޮށްފައިވާ ބޭސް ސިޓީއަކަށް ބޭސް ނަގާ ނަމަ ފާމަސީއަށް ދާން ޖެހޭނީ އެންމެ ގިނަވެގެން ތިން މަސް ނުވާ ބޭސް ސިޓީއަކާ އެކު ކަމަށެވެ. އަދި އާސަންދަ ސްކީމްގެ ދަށުން ހިދުމަތްދޭ ބޭރުގެ ހޮސްޕިޓަލަކުން ދީފައިވާ ބޭސް ސިޓީއެއްނަމަ، ހަ މަސްދުވަސްވެފައި ނުވާ އެންމެ ފަހުގެ ބޭސްސިޓީ ފާމަސީއަށް ގެންދަން ޖެހޭއިރު ބޭސް ހުށަހަޅަން ޖެހޭނީ އަތުގައި ހުރި ބޭސް ހުސްވުމުގެ 15 ދުވަސް ކުރިން ކަމަށް އާސަންދައިން ބުނެއެވެ.\nއާސަންދައިން ބުނީ ބޭސް ދޫކުރާނީ ބަލި މީހާގެ އައިޑީކާޑު ދެއްކުމުން ކަމަށެވެ. ދިގު މުއްދަތުގެ ބައްޔެއް ނޫން އެހެން ބައްޔަކަށް ބޭނުންކުރާ ބޭހެއް ވަގުތީ ގޮތުން ބޭނުންކުރުމަށް ޑޮކްޓަރަކު ބޭސް ސިޓީގައި ލިޔެފައި އޮތް ކަމުގައި ވީނަމަވެސް އެފަދަ ބޭހެއް ދުލެއް ނުކުރާނެއެވެ.\nއާސަންދައިން ބުނީ މިގޮތަށް އަމަލު ކުރަމުން ގެންދާނީ ހަމައެކަނި ރާއްޖޭގައި އިއުލާންކޮށްފައިވާ ސިއްހީ ކުއްލި ނުރައްކަލުގެ ހާލަތުގައި ކަމަށެވެ. އަދި މި މުއްދަތުގައި ބޭސް ބަދަލުކޮށް ނުވަތަ ބައްޔަށް އެއްވެސް ބަދަލެއް އައިސްފައިވާނަމަ ޑޮކްޓަރަށް ދެއްކުމަށް އެކުންފުނިން އިލްތިމާސްކުރެއެވެ.


Covid gai miadhu hatharuvana meehaku maruvehje\nކޮވިޑްގައި މަރުވި މީހެއްގެ ޖަނާޒާ: އެ ބަލީގައި މިއަދު ހަތަރު މީހަކު ވަނީ މަރުވެފައި -- އަވަސް ފޮޓޯ\nކޮވިޑް-19 އަށް ފަރުވާ ހޯދަމުން އައި އިތުރު މީހަކު މަރުވެއްޖެ އެވެ. މިއީ މިއަދުގެ ހަތަރުވަނަ ކޮވިޑް މަރެވެ.\nކޮވިޑް ޖެހިގެން މިއަދު ފުރަތަމަ މަރުވެފައި ވަނީ ލ. ކޮވިޑް ފެސިލިޓީގައި އޮތް މީހެކެވެ. އެއީ އުމުރުން 79 އަހަރުގެ ދިވެހި ފިރިހެނެކެވެ.\nއޭގެ ފަހުން ހުޅުމާލެ ކޮވިޑް ފެސިލިޓީގައި ފަރުވާ ހޯދަމުން އައި މީހަކުވެސް މަރުވިއެވެ. އެއީ އުމުރުން 63 އަހަރުގެ އަންހެނެކެވެ. އޭނާ މަރުވެފައި ވަނީ ހެނދުނު 6:16 އިގަ އެވެ.\nމިއަދު ހެނދުނު9ޖެހިިއިރު އުމުރުން 76 އަހަރުގެ ދިވެހި ފިރިހެނަކުވެސް ވަނީ މަރުވެފައެވެ. އެއީ އައްޑޫ ސިޓީ ކޮވިޑް ފެސިލިޓީގައި އޮތް މީހެކެވެ. އެ ފަހުން މިއަދު 1:47 ގައި އުމުރުން 84 އަހަރުގެ މީހަކުވެސް ވަނީ މަރުވެފައެވެ. އެއީވެސް ލ. ކޮވިޑް ފެސިލިޓީގައި އޮތް މީހެކެވެ.\nމިއަދުގެ މަރުތަކާއެކު ރާއްޖޭގެ ކޮވިޑް މަރުގެ ނަންބަރު 269 އަށް އަރާފައެވެ.\nއެޗްޕީއޭ އިން ބުނީ ކޮވިޑް ޖެހުނު 43 މީހަކަށް އެޑްމިޓްކޮށްގެން ފަރުވާ ދެމުންދާ ކަމަށެވެ. އޭގެ ތެރެއިން ހަތް މީހަކަށް ފަރުވާ ދެނީ އައިސީޔޫގައެވެ.\nއިއްޔެއަކީ ރެކޯޑް މިންވަރަކަށް ކޮވިޑަށް މީހުން ޕޮޒިޓިވްވީ ދުވަހެކެވެ. އިއްޔެ އިރު އޮއްސުމާ ހަމައަށް އެއްކޮށްފައިވާ ހިސާބުތަކާ ހަވަލާދީ އެޗްޕީއޭއިން ރޭ ބުނި ގޮތުގައި ކޮވިޑް ބަލި ޖެހުނު މީހުންގެ ތެރެއިން 1219 މީހުންނަކީ މާލޭ ސަރަހައްދުން ބަލި ޖެހުނު މީހުނެވެ. މިއީ މި ފަހުން މާލެ ސަރަހައްދުން އެންމެ ގިނަ ބަޔަކު ޕޮޒިޓިވްވީ ދުވަހެވެ. މިއަދު ޕޮޒިޓިވް މީހުންގެ ތެރެއިން 547 މީހުން ޕޮޒިޓިވްވީ އަތޮޅުތަކުގެ ތެރެއިންނެވެ.\nރިސޯޓްތަކުން 89 މީހަކު ޕޮޒިޓިވްވެފައި ވެއެެވެ. ޓެސްޓްކޮށްފައިވަނީ 7،171 ސާމްޕަލް އެވެ. މާލެ ސަރަހައްދުން ޓެސްޓް ކޮށްފައިވަނީ 3،361 ސާމްޕަލެވެ. މާލެ ސަރަހައްދުގެ ޕޮޒިޓިވް ރޭޓް މިހާރު ހުރީ 36 ޕަސެންޓް ގައެވެ.\nމިވަގުތު ރާއްޖޭގައި ކޮވިޑުން ރަނގަޅު ނުވެ ތިބީ 9،574 މީހުންނެވެ. މިހާތަނަށް 98،880 މީހުން ވަނީ ކޮވިޑުން ރަނގަޅުވެފަ އެވެ.\nއެޗްޕީއޭ ކޮރޯނާ ވައިރަސް ކޮވިޑް-19


Aaailaa'in Lafaa Kuranee Bayaku Naufal Foruvi Kamah! - Vaguthu\nއާއިލާއިން ލަފާ ކުރަނީ ބަޔަކު ނައުފަލް ފޮރުވީ ކަމަށް!\n2 މަސް ކުރިން ( ޖުލައި 31, 2021 )\nނައުފަލްއާ ގުޅޭ އެއްވެސް މައުލޫމާތެއް އެނގޭނަމަ ހިއްސާކުރަން ފުލުހުން ވަނީ އެދިފައި\nކަންނެލި ދޯންޏެއްގައި މަސައްކަތް ކުރަމުން އަންނަ އަހުމަދު ނައުފަލް، މި މަހުގެ 20 ވަނަ ދުވަހު މާލެ އައީ ޓްރީޓޮޕް ހޮސްޕިޓަލަށް ޑޮކްޓަރަށް ދައްކާށެވެ. އާއިލާ މީހުންނަށް ނައުފަލް މައުލޫމާތު ދީފައިވާ ގޮތުން އޭނާ އައިސް ހުރީ ހުޅުމާލޭގައި ހުންނަ ރައްޓެއްސެއްގެ ގޭގައެވެ. އުމުރުން 26 އަހަރުގެ ނައުފަލްގެ އާއިލާގެ މީހުންނަށް އެ މީހަކާ ބެހޭ މާ ބޮޑު މައުލޫމާތެއް ނޭނގެއެވެ.\nހަމައެކަނި އެނގެނީ އެއީ ހާޝިމް ނަމަކަށް ކިޔާ މީހެއް ކަމެވެ. ދިރިއުޅޭ ތަނެއްވެސް ނޭނގެއެވެ. އެކަމަކު އެއީ ޑެލިވަރީ ކުރާ މީހެއް ކަމަށް ނައުފަލް އާއިލާއަށް ކިޔައިދީފައިވާ ކަމަށް ހުޅުމާލޭގައި އުޅޭ ނައުފަލްގެ ބައްޕަ ފަރާތު ދައްތައަކު "ވަގުތު" އަށް ކިޔައިދިނެވެ.\n"ހާޝިމް ކިޔާ މީހެއް ކައިރީގައި ހުންނަ ވާހަކަ ބުނީ. އެމީހާއާ ބެހޭ މައުލޫމާތެއް ނުދޭ" އެމީހާ ކިޔައި ދިނެވެ.\nއެންމެ ފަހުން ނައުފަލްއާ ގުޅިފައިވަނީ މި މަހުގެ 26 ވަނަ ދުވަހުއެވެ. އެ ދުވަހު އޭނާގެ މަންމައަށް ގުޅައިގެން ވާހަކަ ދެއްކެވުނު ކަމަށް އެ މީހާ ކިޔައިދިނެވެ. އެއަށް ފަހު ނައުފަލްގެ ފޯނަށް ގުޅުމުން ބުނަނީ ފޯނު އޮތީ ނިއްވާލާފައި ކަމަށެވެ.\nމުޅި ހުޅާމާލެ އެއްކޮށް ބެލިއްޖެ، ހަބަރެއް ނެތް\n" މުޅި ހުޅުމާލެ އެއްކޮށް އަތްފުނާ އަޅައިފިން، ފޮޓޯ ހިފައިގެން އެކި ތަންތަނަށް ދުވެފިން، ހަބަރެއް ނުވޭ" މިއީ މި ދެތިން ދުވަހު ނައުފަލްގެ އާއިލާއިން ކުރި މަސައްކަތެވެ.\nމި މަހުގެ 26 ވަނަ ދުވަހު ނައުފަލްގެ ހަބަރެއް ނުވުމުން ފުލުހުންނަށް އެކަން އަންގައި އާއިލާއިން މަސައްކަތްކުރީ އޭނާ ހޯދާށެވެ. ގާތް ރައްޓެހިންނާއި ހުޅުމާލޭގެ ފިހާރަތަކާއި އެކި ދިމަ ދިމާލުން ބެލި ބެލުމުގައިވެސް ނައުފަލްއާ ބެހޭ މައުލޫމާތު އެނގޭ މީހަކު ނެތެވެ.\n"އެ ދުވަސް ފަހުން އޭނާ ފެނުނު މީހަކާވެސް ދިމަލެއް ނުވެ" އޭނާ ކިޔަދިނެވެ.\nއެކަމަކު އާއިލާއަށް ޔަގިންވާ އެއްކަމެއް އެބައޮތެވެ. ނައުފަލް ހެޔޮ ހާލުގައި ހުރިނަމަ ނޫސްތަކުގައި އޭނާ ފޮޓޯ ޖެހުމުން އޭނާ ކޮންމެވެސް ގޮތަކަށް އާއިލާއަަށް ގުޅާނެއެވެ.\nމާޔޫސްކަމުގެ ރާގަކަށް ވާހަކަ ދެއްކި މީހާ ސިފަކޮށްދިން ގޮތުގައި ނައުފަލް އަކީ މަޑުމައިތިރި ބަސް މަދު ޒުވާނެކެވެ.\n"ވަރަށް މަޑުން ހުންނާނީ. މާ ގިނަ ރައްޓެހިންނެއްވެސް ނުތިބޭނެ" އާއިލާގެ ކަންނެލި ދޯންޏެއްގައި މަސައްކަތްކުރާ ނައުފަލްގެ ވާހަކަތައް އެމީހާ ކިޔައިދިނެވެ.\nނައުފަލްގެ ހަބަަރެއް ނުވާތީވެ އާއިލާގެ ނުތަނަވަސްކަން ވަނީ އިތުރުވެފައެވެ.\n"އޭނާ އަށް ވީގޮތް ހަމަ އެއްވެސް މީހަކަށް ނޭނގެ. ފުލުހުންވެސް ވަރަށް މަސައްކަތް އެބަކުރޭ" އެމީހާ ބުންޏެވެ.\n"ބަޔަކު ނައުފަލް ފޮރުވީ، އެހީވެދީ"\nއާއިލާއަށް މިހާރު ގަބޫލުކުރަނީ ބަޔަކު ނައުފަލް ފޮރުވި ކަމަށެވެ. އެ ނޫން ގޮތަކަށް ނައުފަލް ގެއްލިދާނެ ކަމަށް އާއިލާއަށް ގަބޫލެއް ނުކުރެވެއެވެ. އިމިގްރޭޝަން މެދުވެރިކޮށް އޭނާ ރާއްޖެއިން ބޭރަށް ދިޔަތޯ އާއި އާއިލާއިން ބެލިއިރުވެސް ރާއްޖެއިން ބޭރަށް ދިޔަ ކަމެއް އެނގިފައެއް ނުވެއެވެ. އެއްވެސް ރަށަކަށް ދޭވެނީ އެޗްޕީއޭގެ ހުއްދައާއެކު ކަމަށްވާތީވެ ބެލި ބެލުމުން އޭނާ އެއްވެސް ރަށަކަށް ގޮސްފައިވާ ކަމެއް އާއިލާއަށްވެސް އެނގިފައެއް ނުވެއެވެ.\nއާއިލާއިން އެދެނީ ނައުފަލްއާ ބެހޭ މައުލޫމާތު އެނގޭ ނަމަ ވިހާވެސް އަވަހަކަށް ހިއްސާކޮށް ދިނުމަށެވެ.\nނައުފަލްއާ ބެހޭ މައުލޫމާތެއް އެނގޭނަމަ ފުލުހުންގެ ހޮޓްލައިން ނަންބަރު 3322111 އަށް ނުވަތަ ޖެނެރަލް އިންވެސްޓިގޭޝަން ޑިޕާޓްމަންޓްގެ ނަންބަރު 9631696 އަށް ގުޅުއި ހިއްސާ ކޮށްދިނުމަށް ފުލުހުން އެދެއެވެ.\nރާއްޖެ އައި ފްލެމިންގޯތަކެއް ހިފައި އަގު ބޮޑުކޮށް ވިއްކަން ޖަހައިފި\nޖުލައި 31, 2021 14:00\nޑޮކްޓަރައް ދެއްކިތޯ ނުބަލަމންތޯ ތިބުނާދުވަހު\nޖުލައި 31, 2021 14:29\nކުރީގެ ލިޔުމެއްގައިން 27 ވަނަ ދުވަހު ޓްރީޓޮޕް ހޮސްޕިޓަލުން ކަށީގެ ޑރ އަށް ދެއްކި ވާހަކައެއް.\nޖުލައި 31, 2021 14:13\nއާންމުންގެ މީހެއް ވިއްޔާ ކެމެރާ އެއްވެސް ނީންނާނެ އަރާނެ. ތިނުހޯދޭނެ. މިވެރިކަން ނިމެންކާރިވީމަ ވޯޓްލާން ވީމަ އިދިކޮޅު ކެނޑިޑޭޓް ގެވައުދު ލިސްޓައް ނަންއަރާނެ ދެން އުފައްދާނީ ކޮމިސަނެއް ޢޭރައް އެއިންސާފު ލިބުނީ. މިވަރުން ފުއްދާލަން ޖެހޭނީ. ނިމުނީ.\nޖުލައި 31, 2021 15:14\nރައީސް ނަސީދު މީހެއް ގެއްލިގެން އުޅޭނަމަ ވަގުތުން ހޯދާނެ!\nޖުލައި 31, 2021 15:38\nހާދަ ދެރައޭ އަނެއްކާ ނެޓްވޯކަކުން ގެންދިޔަ އީބާ\nޔާﷲ ވީހާވެސް އަވަހަކަށް ސަލާމަތް ކަމާއި އެކު އެދަރިފުޅު ޢާއިލާއަށް ރައްދުކުރައްވާންދޭވެ. އާމީން\nޖުލައި 31, 2021 16:29\nއިބޫ ސާލިހު ޒިންމާ ނަގަގަންނުޖެހޭނެތޯ؟\nޖުލައި 31, 2021 17:25\nއެއްކަލަ މަރާލެވުނު 13 އަހަރުގެ ކުއްޖާގެ މައްސަލައަށްވީ ގޮތެއްވެސް ނޭނގުނު. ނަޝީދުގެ މައްސަލައިގެ ތަހުގީގުން އެނގޭ އެއް ކަމަކީ ފުލުހުންނަށް ކެމެރާތަކުން ބަލައިގެން ހުރިހާ ކަމެއްހެން ހޯދޭނެ ކަން. މައްސަލައެއް ކުރިއަށް ނުދާނަމަ އެ ނުދަނީ ގަސްތުގައި ކުރިއަށް ނުގެންދާތީ.\nޖުލައި 31, 2021 17:32\nވވ ދެރަ. ﷲ އިރާދަފު ޅުން ވ އަވަހަށް ފެންނާނެ. އުއްމީދު ކަނޑާ ނުލާށެވެ. އާއިލާ އަށް ކެތްތެރިކަން ދެއްވާށި. އާމީން.


Rohan Lavakiyathan Fenumun Neha Ah Ithurah Eynaa Dheke Loabi Vevey - Vaguthu\nރޯހަން ލަވަކިޔާތަން ފެނުމުން ނޭހާ އަށް އޭނާ ދެކެ އިތުރަށް ލޯބިވެވޭ\nނޭހާ ކައްކަރު އާއި ރޯހަން ޕްރީތުގެ ވާހަކައަކީ މިހާރު ބޮލީވުޑްގައި އެންމެ ފަރިތަކޮށް ދެއްކޭ އެއް ވާހަކައެވެ. މި ޖޯޑުގެ ވާހަކަ ނީވޭ ދުވަހެއް މިހާރު މަދެވެ. އެގޮތުން މީގެ އެއް ދުވަސް ވަރު ކުރިން އިވުނީ ބޮލީވުޑުގެ މަޝްހޫރު ލަވަކިޔުންތެރިޔާ ނޭހާ ކައްކަރުގެ ފިރިމީހާ ރޯހަންޕްރީތުގެ އަސަރުގަދަ ވާހަކައިން އޭނާ ރޮއްވައިލި ވާހަކައެވެ.\nނޭހާގެ ސަބަބުން ރޯހަންޕްރީތުގެ މުޅި ދިރިއުޅުން ބަދަލުވެގެން ދިޔަ ކަމަށް ރޯހަން ވަނީ ބުނެފައެވެ. އަދި ރޯހަންޕްރީތުގެ މަޑުމައިތިރި އުޅުމާއި ރީތި ކަމަށް ހިތް ކިޔަން މާގިނަ ދުވަހެއް ނުނަގާ ކަމަށާއި ރޯހަންޕްރީތުގެ އެ ވާހަކަތަކުން ނޭހާއަށް ރޮވުނު ކަމަށް ނޭހާ ހިއްސާ ކޮށްފައިވާ ވީޑިއޯގައި ބުނެފައިވާ ކަން މީޑިއާއިން ވާނީ އެނގިފައެވެ.\nނޭހާ ހިއްސާކުރި އިތުރު ވީޑިއޯއަކުން ރޯހަން ޕްރީތު އޭނާ އަށް ލަވަކިޔާދޭ މަންޒަރު ފެނެެއެވެ. އެ ވީޑިއޯ އާއި މެދު ރިއަލިޓީ ޓވީީ ޝޯއެއްގައި ވާހަކަދައްކަމުން ނޭހާ ބުނީ ރޯހަން ލަވަކިޔާ ކޮންމެ ފަހަރަކު އޭނާ އަށް ރޯހަން ދެކެ އިތުރަށް ލޯބިވެވޭ ކަމަށެވެ.\nއަދި ނޭހާ ބުނީ ރޯހަންގެ އަޑު އިވޭ ކޮންމެ ފަހަރަކު އޭނާ އަށް ކުރަނީ ފުން އަސަރުތަކެއް ކަމަށެވެ. ނޭހާ ބުނީ ރޯހަން އަކީ އޭނާގެ ނަސީބު ކަމަށެވެ. އަދި ރޯހަން ކޮށްދޭ ކުދި ކުދި ކަންކަމުން އެކަން ވަރަށް ބޮޑަށް ހާމަވާ ކަމަށެެވެ. އަދި މިއުޒިކަކީ އޭނާ އަށް ވަރަށް ޚާއްސަ އެއްޗެއް ކަމަށާ، ރޯހަން ލަވަ ކިިޔާތަން ފެނުމުން އޭނާ އަށް އެހާ މުހިންމު ކަމެއް ބޭނުުންކޮށްގެން ލޯބި ހާމަކޮށްދޭކަން އިހުސާސްވާ ކަމަށް ނޭހާ ބުނެއެވެ.\nޖެނުއަރީ 8, 2021 21:43\nއުމުރުން ދޮށި އަންހެނުން ޅަފިރިހެންކުދިންނާއި އިދެފަ ތިހުރިހާ ފަރިއެއް ދައްކާނެ !\nޖެނުއަރީ 9, 2021 00:41\nއުމުރުން މާދޮށީ ފިރިހެނުންވެސް މާޅައަންހެންނުންނާއި ކައިވެނި ކުރޭ ކޮބާ މައްސަލަޔަކީ އެދެމީހުން ލޯބިވަންޏާ އެނިމުނީނުން.


ދިގު ވާހަކަ: ރަންދާ\n5 މޭ 2022 - 10:34 0\nސާދަ ވަނަ ބަޔާ ގުޅޭ\nރީމާ ހުރީ ޓެރަހުގައިވާ ތިރިތިރި ފާރަށް އަރަ އެވެ. ހަމްދާނު މޭ ތެޅިގަތެވެ. ދެ ބުރީގެ އެ އިމާރާތުން ރީމާ ފުންމާލަން ތައްޔާރުވީތީ އެވެ. ޔަގީން ކުރެވުނެވެ. ރީމާ ހަމައިން ނެއްޓީ އެވެ. އޭނާ މާޔޫސްވީ އެވެ. ހަނދާނެ ގޮތް ހުސްވީ އެވެ.\n"ރީމާ." ހަމްދާނަށް ގޮވާލެވުނެވެ.\nއޭރު ރީމާ އެއް ފައި ހިއްލައިލަނީ އެވެ. ރީމާ ބަލައިލި އެވެ. ނަމަވެސް އޭނާ ހިއްލައިލި ފައި އެއްވެސް ތަނެއްގައި ނުޖެހުނެވެ. އޭނާ އަރި އަޅައިލި އެވެ. އެ ހުރިހާ ކަމެއް ހިނގައި ދިޔައީ ފަޅި ސިކުންތު ކޮޅެއްގެ ތެރޭގަ އެވެ. ހަމްދާނަށް ދުވެފައި އެ ދިމާއަށް ދެވުނެވެ. އޭނާއަށް ތިރި ބަލައިލެވުނެވެ. ހަމްދާނުގެ މޭގަނޑު އަނގަޔަށް ނައީ ހަމަ ކިރިޔާ އެވެ. އޭރު ރީމާ އޮތީ ބިންމަތީގަ އެވެ. ކޮންމެ ވެސް ވަރަކަށް ރީމާގެ ހަރަކާތްތައް ހަމްދާނަށް ފާހަގަވި އެވެ. އެހެންވެ އޭނާ ދުއްވާ ގަތީ ތިރިއަށެވެ. ރީމާ ސަލާމަތް ކުރެވޭތޯ އެވެ.\n"ކޮބާ ކިހާ ހިސާބެއްގަ؟" އަނެއްކާ ވެސް ހަމްދާނަށް ގުޅީ ޝަރުވާނެވެ.\nޝަރުވާނު އޭނާއަށް ގުޅާތާ އެތައް އިރެއްވީ އެވެ. މިދަނީ މިދަނީއޭ ބުނެ ހަމްދާނަށް ޖަވާބު ދޭތާ ވެސް އިރުގަނޑެއް ވެއްޖެ އެވެ.\n"ވަރަށް ބޮޑަށް ސޮރީ. ހަމަ މި ކައިރިކޮށްލަނީ އިނގޭ." ހަމްދާނު ބަލައިލީ އޭނާގެ އަތުގައި ހިފައިގެން ހުރި ނަޒީހާގެ މޫނަށެވެ.\n"އަހަރެން މޭ ތެޅެނީ. ބިރު ގަންނަނީ. ހީވަނީ ކޮންމެ ވެސް ގޯސްކަމެއް ވާން އުޅެނީއޭ. ބޮޑު ކަމެއް ވާން އުޅެނީއޭ." ނަޒީހާ ދެ ލޮލަށް ޖަމާވި ކަރުނަތައް ފޮރުވަން މަސައްކަތްކުރި އެވެ.\n"އެހާ ބޮޑަށް ހާސްވާ އެއްޗެއް ނޫނެއްނު. ކަންކަމާ ކެރިގެން ކުރިމަތިލާން ވާނެ." ހަމްދާނު ކުރިއަށް ހިނގައިގަތެވެ.\nސައިކަލަށް އަރާ އިސްޓާޓުކޮށްލި އެވެ. ހަމްދާނު ބޭނުންވީ ޝަރުވާނު ގާތަށް ދާއިރު ނަޒީހާ ވެސް ގޮވައިގެން ދާށެވެ. ޝަރުވާނުގެ މަގުސަދަކީ ކޮބައިކަން ނޭނގޭތީ އެވެ. ކޮންމެ ގޮތެއް ވިޔަސް ޝަރުވާނާއި އޭނާއާ ދެމެދުގައި އޮތީ ރަހުމަތްތެރިކަމެއް ނޫނެވެ. ހަސަދަވެރިކަމެއް ވެސް ނޫނެވެ. އެއީ އޭނާ ވިސްނާ ގޮތެވެ.\n"ބޭރުގަ މި ހުރީ." ޝަރުވާނު ބުނި ތަނަށް ގޮސް ހަމްދާނު ގުޅައިލި އެވެ.\n"އަސްލު ވެސް އަހަރެން ހާސްވަނީ ބިރުގަންނަނީ. ޖެހިލުންވަނީ." ނަޒީހާ ހިފައިލީ ހަމްދާނުގެ މުލައްދަނޑީގަ އެވެ.\n"އެއްކަލަ ޕީކޮކު. ބަލަ ވާރޭ ނުވެހެޔޭ ފިޔަގަނޑު ހުޅުވާލާކަށް." ހަމްދާނު މަޖާކޮށްލި އެވެ.\nއޭނާ ބޭނުންވީ ނަޒީހާ ހަމައަކަށް އަޅުވާށެވެ. މަޖާކޮށްލައިގެން އޭނާ ހެއްވާލާށެވެ. އެއީ އޭނާގެ އާދައެކެވެ. ތައުރީފުގެ ބަސްތަކުން އަންހެން ކުދިންގެ ހިތްތައް ލަންބުވާލުމަކީ ހަމްދާނަށް އުނދަގޫ ކަމެއް ނޫނެވެ. އޭނާ އެކަން ކުރަނީ ތަޖުރިބާ އާއި ހުނަރުގެ ބޭނުން ހިފައިގެންނެވެ.\nޝަރުވާނު އައިސް ހަމްދާނު ގާތުގައި ހުއްޓިލި އެވެ. ހަމްދާނު ހީކުރީ ޝަރުވާނު ސަލާމަށް އަތް ދިއްކޮށްލާނެ ކަމަށެވެ. ނަމަވެސް އޭނާގެ މޫނު މަތިން ފެނުނީ ނުތަނަވަސް ކަމެވެ. ހިތްހަމަ ނުޖެހުމެވެ. ޝަރުވާނު ބަލައިލީ ސީދާ ނަޒީހާގެ މޫނަށެވެ. ދެވަނަ ސިކުންތުގައި ހަމްދާނުގެ މޫނަށެވެ.\n"އަނެއްކާ ބޮލި އެރުވީތަ؟" ޝަރުވާނު މަލާމާތުގެ ރާގުގައި ހަމްދާނަށް ބަލައިލި އެވެ.\n"އާން، ލޭކޮށުނު ބޮލީގެ މަތިން އަލާ ނުކެނޑޭ." ހަމްދާނު ޖަވާބެއް ދިނީ އެވެ.\n"އާދޭ އެތެރެއަށް،" ޝަރުވާނު ފުން ނަޒަރަކުން ބަލައިލީ ނަޒީހާގެ މޫނަށެވެ. "ދެ މީހުން ވެސް އާދޭ. ބޮލި ހިލާން ފަސޭހަވާނީ ދެމީހުން އެކުގައި އައީމަ."\n"އަހަރުމެން ތިގެނައީ ބޮލި ހިލާންތަ؟" ހަމްދާނު ލާނެތް ރާގެއްގައި އަހައިލި އެވެ.\n"ތިބުނީއެއްނު ލޭ ކޮށުނު ބޮލީގެ އަލާއެއް ނުކެނޑެޔޭ. އެހެންވީމަ ބޮލިތާ ހިލަންވީ. ލޭ ކޮށޭ ވަރަށް ވެސް. އޭރުންތާ ހަނދާން ހުންނާނީ ދޯ." ޝަރުވާނުގެ މިސްރާބު ހުރީ ސިޑިއާ ދިމާއަށެވެ.\nއެއީ ދެ ފަންގިފިލާގެ އިމާރާތެކެވެ. ޝަރުވާނުގެ ފަހަތުން ހަމްދާނާއި ނަޒީހާ ދިޔަ އެވެ. ނަޒީހާ ހުރީ ހަމްދާނުގެ މުލައްދަނޑީގައި ހިފައިގެންނެވެ. އިރުއިރު ކޮޅާ އޭނާ އަތަށް ބާރުކޮށްލަ އެވެ. އަތަށް ފިތައިލަ އެވެ.\n"ބިރުގަންނަނީ." ނަޒީހާ ވައި އަޑުން ބުނެލި އެވެ.\n"ހަމަޖެހިބަލަ." ހަމްދާނު ވެސް އެ ވަޒަނަށް ބުނެލި އެވެ.\nޝަރުވާނު ހުއްޓުނެވެ. އޭނާ ބަލައިލީ ސިޑިން އަރަމުން ދިޔަ ހަމްދާނާއި ނަޒީހާ އަށެވެ. ޝަރުވާނު ހިފައިލީ ކުރިމަތީގައި ހުރި ދޮރުގެ ތަޅުގަ އެވެ. ދޮރު ހުޅުވާލަމުން އޭނާ އިޝާރާތްކޮށްލީ ހަމްދާނާއި ނަޒީހާ އަށެވެ. އެތެރެއަށް ވަންނަންވީކަން އަންގައިދޭ މޭރުމަކުންނެވެ.\nހަމްދާނު ހަމަޖެހިލައިގެން ހުރި ކަމުގައި ވިޔަސް އޭނާގެ މޫނުމަތިން ވެސް ފެންނަމުން ދަނީ ހާސްކަމާއި ކަންބޮޑުވުމުގެ އަސަރުތަކެވެ. އެކަން ނުދައްކަން އޭނާ ދިޔައީ މަސައްކަތްތަކެއް ވެސް ކުރަމުންނެވެ. އެހެންވެ އޭނާ ގަދަކަމުން ތުންފަތުގައި ހިނިތުންވުމެއް ކުރަހައިލި އެވެ.\nދެމީހުން އެތެރެއަށް ވަނުމާއެކު ކުރިމަތީގައި ހުރި ބޮޑު ސޯފާގައި އިށީނުމަށް ޝަރުވާނު އިޝާރާތްކޮށްލި އެވެ. އޭނާ މިސްރާބު ޖެހީ ކޮޓަރިއާ ދިމާ އަށެވެ. ޝަރުވާނުގެ ބަހަށް ދެމީހުން ވެސް މަޑުކޮށްލައިގެން ތިބީ އެވެ. ދެމީހުން ވެސް ކަޅި އުކަމުން ދިޔައީ ސިޓިން ރޫމުގައިވާ އެކި ތަންތަނަށެވެ. ބަލައިބެލުމަށް އެއީ ސާފުތާހިރު ގެއެކެވެ. ޖާގަ މާ ތަނަވަސް ނޫނަސް ހިތްހަމަ ޖެހޭވަރުގެ ހިތްގައިމު ކުޑަކުޑަ ސިޓިން ރޫމެކެވެ. އެއީ ދެ ކޮޓަރީގެ އެޕާޓުމަންޓެކެވެ.\n"މީނަ ކީއްކުރަންބާ އެ އުޅެނީ؟" ނަޒީހާ އަހައިލި އެވެ. "މޮޅު ކަމެއް ނޫނީ ނުކުރާނެ."\nކޮޓަރީގެ ދޮރު ހުޅުވާލުމާއެކު ހަމްދާނާއި ނަޒީހާއަށް ވެސް ބަލައިލެވުނީ އެ ދިމާ އަށެވެ. އޭރު ޝަރުވާނު ނުކުންނަނީ އެވެ. އޭނާގެ އަތުގައި އޮތީ ތުއްތު ކުއްޖެކެވެ. ރަޖާގަނޑަށް ލައި އޮޅައިލައިފަ އޮތް ކުޑަކުޑަ ކުއްޖެކެވެ. ދޭތެރެއަކުން އެ ކުއްޖާގެ އަޑު އިވިލަ އެވެ. ހަމްދާނު ބަލައިލީ ޝަރުވާނުގެ މޫނަށެވެ. ޝަރުވާނު ވެސް ބަލައިލީ ހަމްދާނުގެ މޫނަށެވެ.\n"ކޮންގްރެޓްސް." ޝަރުވާނު ހުއްޓިލީ ހަމްދާނުގެ ގާތަށެވެ.\nހަމްދާނު ހައިރާންކަމާއެކު ބަލައިލި އެވެ. އޭރު ޝަރުވާނު އެ ތުއްތު ކުއްޖާ ހަމްދާނަށް ދިއްކޮށްލަނީ އެވެ. ހައިރާން ކަމާއެކު ބަލަން ހަމްދާނަށް ހުރެވުނީ އެވެ. އަތް ހިއްލައިލަން ވެސް ނޭނގިފަ އެވެ.\n"އަން ހިފައިބަލަ. އުރައިލަބަލަ. އުރީމައޭ އުރަން އެނގޭނީ." ޝަރުވާނު ލުއި ރާގެއްގައި ބުނެލި އެވެ.\nހަމްދާނު އަތް ހިއްލައިލި އެވެ. ހަމްދާނުގެ އަތަށް ކުއްޖާ ލައިދިނެވެ. ކޮށި ގޮތަކަށް ހަމްދާނު ކުއްޖާ އުރައިލި އެވެ. ބިރުން ހުރެ އެވެ. ތުރުތުރު އަޅާ އަތަކުންނެވެ. އެއަށް ވުރެ ބާރަށް އޭނާގެ މޭ ތުރުތުރު އަޅަ އެވެ. ވާން އުޅޭ ގޮތެއް ނޭނގޭތީ އެވެ. ނޭވާ އަވަސްވެ މީހާ ދާ ހިއްލަމުން ދިޔަ އެވެ.\n"މި ކާކުގެ؟" ހަމްދާނަށް އަހައިލެވުނެވެ.\n"ތި ސުވާލު ކުރާން އެންމެ ރަނގަޅު މީހަކީ އަހަރެން. އަދި ސުވާލު ކުރާންވީ ވެސް ހަމްދާނު ގާތުގައި ހެން ހީވަނީ." ޝަރުވާނު ރުންކުރު ރާގެއްގައި ބުނެލި އެވެ.\n"މާނައަކީ؟" ހަމްދާނުގެ މޭ ތެޅިގަތެވެ.\n"ބަލައިފިން، ޔަގީން ވެސް ވެއްޖެ. މިއީ ތޯތޯ ކަމެއް ވެސް ނޫން. ނިކަން ތި ކުއްޖާގެ މޫނަށް ފުންކޮށް ބަލައިލަބަލަ. ފެންނަނީ ކޮން ކަމެއްތޯ ބަލައިލަބަލަ. ކުއްޖާގެ ކަނދުރާއަށް ބަލައިލަބަލަ. އޭރުން ހުރިހާ ކަމެއް އެނގޭނެ. ސާފުވާނެ." ޝަރުވާނު ފުން ނޭވާއެއް ބޭރުކޮށްލި އެވެ.\nނަޒީހާ ވެސް ބަލައިލީ ހަމްދާނު އަތުގައި އޮތް ކުއްޖާގެ މޫނަށެވެ. އޭރު ކުއްޖާގެ މޫނާ ދިމާ އޮތީ ރުމާކޮޅަކުން ނިވާ ކޮށްފަ އެވެ. އެ ރުމާކޮޅު ނެގީ ނަޒީހާ އެވެ. އެއާއެކު ދެމީހުންގެ ކަޅި ތަތްވީ ކުއްޖާގެ މޫނުގަ އެވެ. ދެވަނަ ސިކުންތުގައި ކުއްޖާގެ ކަނދުރާގައިވާ ކުޑަކުޑަ އުފަން ލަފުގަ އެވެ. އެއާއެކު ދެމީހުންގެ ލޯ ބޮޑުވި އެވެ. އެ މައުސޫމު މޫނުން ފެނުނީ ސީދާ ހަމްދާނެވެ. ސުވާލެއް ނެތް މިންވަރަށް އެކަން ކަށަވަރުވެ އެވެ. ނަޒީހާއަށް ދުރަށް ޖެހިލެވުނެވެ. ހަމްދާނަށްވީ އެހެން ގޮތެކެވެ. އޭނާގެ ހިތުގައި ޖަހަމުން ދިޔަ ވިންދު ބަދަލުވި އެވެ. ރާގު ތަފާތުވި އެވެ. އޭނާއަށް އިނގިލި ޖައްސާލެވުނީ ކުއްޖާގެ ކަނދުރާގައިވާ އުފަން ލަފުގަ އެވެ. އެއީ އޭނާގެ ކަނދުރާގައި ވެސް އިންނަ ލަފެކެވެ.\n"ޔަގީން ވެއްޖެ ދޯ،" ޝަރުވާނު ބުނެލި އެވެ. "މާތް ސާލިހު މީހެއްގެ ގޮތުގައި އެހެން މީހުންގެ ކުރިމަތީގައި ރީތި ސޫރައެއް ދައްކައިގެން އުޅުނު މީހާގެ ވިޔާނުދާކަން ދެކިބަލަ. ކަލޭގެ ސަބަބުން ކިތައް ކަންތައް ގޯހުން ގޯހަށް ވެއްޖެ. ކިހާ ހިތާމައެއް ބަޔަކު އުފުލައިފި."\n"ކީކޭ ތި ކިޔަނީ؟ މި ވެގެން އުޅޭ ގޮތް އަހަންނަށް ކިޔައިދީބަލަ." ނަޒީހާއަށް ކެތެއް ނުވި އެވެ.\n"މަޑުކުރޭ." ޝަރުވާނު ވަނީ ކޮޓަރި އަށެވެ.\nއިރުކޮޅަށްކުން އޭނާ ނުކުތީ ތުއްތު އަންހެން ކުއްޖެއްގެ އަތުގައި ހިފައިގެންނެވެ. އެ ކުއްޖާގެ އުމުރުން އަހަރެން ވަރު ވެދާނެ އެވެ. އެއީ ލޯބިލޯބި ރީތި ކުއްޖެކެވެ. ކޮންމެ މީހަކު ވެސް ލޯބިން ކޮލުގައި ހިފައިލާ ކަހަލަ ރީތި ކޮލަކާއެކު މޫނުމަތިން ފެންނަނީ އުޖާލާ ކަމެވެ.\n"މި ވެސް ކަލޭގެ ދަރިއެއް." ޝަރުވާނު ބާރަށް ބުނެލި އެވެ.\nނަޒީހާގެ ދެ ލޯ ބޮޑުވި އެވެ. އޭނާގެ ނޭވާ އަވަސްވި އެވެ. ހަމްދާނަށް ވެސް ވީ އެވަރެވެ. އޭނާގެ މޫނުމަތީގައި ކުރެހުނީ ދެ ސުވާލެކެވެ. އެއީ ކިހިނެއް ކާކުގެ ކުއްޖެއްތޯ އުފެދުނު ސުވާލެވެ. އެކަން ޝަރުވާނަށް އެނގޭތީ އޭނާ ހިމޭންވެލި އެވެ. ހުރިހާ ކަމެއް އެއް ފަހަރާ ކިޔައިދިނުމުގެ ބަދަލުގައި އޭނާ ބޭނުންވީ ފިލްމެއްގެ މަންޒަރެއް ހެން ފަހަރަކު ކަމެއް ނިއުޅަމުން ނިއުޅަމުން ގޮސް މުޅި ފިލްމުގެ މަންޒަރުގައި ހުރިހާ އެންމެން އަތުރައިލާށެވެ.\nޝަރުވާނު ޖަހައިލީ ކޮޓަރީގެ ދޮރުގަ އެވެ. އެއާއެކު ކޮޓަރީގެ ދޮރު ހުޅުވާލި އެވެ. ލޮލުގައި އަޅައިގަތީ ފުރޮޅުލީ ގޮނޑިއެކެވެ. ކޮޓަރިން ނެރުނީ އެ ގޮނޑި އެވެ. ގޮނޑީގައި އިނީ ކަޅު ހެދުމެއް ލައިގެން އިން މީހެކެވެ. އެ މީހާގެ މޫނުވަނީ ފޮތިކޮޅަކުން ނިވާ ކޮށްފަ އެވެ. ގޮނޑި ދުއްވަން ހުރީ އަންހެނެކެވެ. އެމީހާ ހުރީ މޫނު ބުރުގާ އަޅައިގެންނެވެ.\nހަމްދާނުގެ މޭ ތެޅިގަތެވެ. އޭނާއަށް ކަޅި ޖަހައިނުލައި ބަލައިލެވުނެވެ. ގޮނޑީގައި އިން މީހާގެ މޫނުގައި އަޅައިފައިވާ ފޮތި ކޮޅު ނެގި އެވެ.\n"ރީމާ!" ހަމްދާނުގެ ދެ ލޯ ބޮޑުވި އެވެ.\n"އާނ! ރީމާ. އަހަރެން ބޭނުންވީ މަރުވާން. ނަމަވެސް ގުދުރަތުގެ ރޭވުން މާ މޮޅު. އެ ހާލުގައި އޮއްވާ ވެސް ކަލޭ ފިލީ. ނޭނގޭ ކަމަށް ހަދައިފަ ކަލޭ ދިޔައީ. އެ ދުވަހު އަހަންނަށް ޑޮކުޓަރުން ދިން ހިތްހަމަ ޖެހުމުގެ ހަބަރަކީ މި. މިއީ ކަލޭ އަހަންނަށް ދިން ހަދިޔާ. އަހަރެން ބޭނުންވީ ކަލޭއަށް މިކަން ސިއްރުކުރަން. އަހަރެން އުޅުނީ ކަލެއަށް ފިލައިގެން މި ހުރިހާ ކަމަކާ ހަނގުރާމަކުރާން. ކަލޭގެ ދަރިއެއް ހުރިކަން ވެސް ނާންގާ މި ދަރި ބޮޑުކުރަން. އެކަމަކު." ރީމާ ރުޅި އައިސް ރަތްވެގެން ވާހަކަ ދެއްކި އެވެ. "އެކަމަކު ކަލޭ. ކަލޭ.. ދެވަނަ ފަހަރަށް ވެސް ވިހަލީ. ވިހަލީ އަހަރެންގެ ދިރިއުޅުމުގަ. އަހަރެން ފުރާނައިގަ."\nރީމާއަށް ގިސްލެވެން ފެށުނެވެ. އޭނާ ހިތްފަޅިފަޅިވަމުން ދިޔަ ކަހަލަ އެވެ. އޭނާ ގަދަކަމުން ހިންދިރުވާލި އެވެ. ގިސްލަމުން ގިސްލަމުން ވާހަކަ ދެއްކޭތޯ އުޅުނެވެ. ހިތްވަރުކޮށްފައި ހުރިހާ ކަމެއް ކިޔައިދެވޭތޯ ބެލި އެވެ.\n"މި ހުރިހާ ކަމެއް އެނގުމުން ކަލޭގެ ކިބައިން ބަދަލު ހިފަން ނުކުތީ ރަންދާ. ރަންދާ އުޅުނީ ކަލޭގެ ކިބައިން ބަދަލު ހިފަން. އޭނާ ބޭނުންވީ ކަލޭއަށް ހިތުން ނުފިލާވަރުގެ ކެއްސެއް ދޭން. އެ ބޭނުމުގައި އޭނާ ކަލޭގެ ބޯކޮޅު ބަލައިގެން މަޅިފަތި ޖެހީ. އޭނާ ޖެހި މަޅިފަތީގައި ކަލޭ ފަސޭހައިން ޖެހުނީ. ޖެހުމާއެކު އޭނާގެ ދުނިޔެ ބަދަލުވީ. ކަލޭގެ ވަކިތަކު ދަށުވެ އޭނާއަށް ވެސް ގޯސް ހެދުނީ. ކަލޭގެ މޮޅުކަމަކީ ފޮނިކޮޅު ބޯލުމަށްފަހު ހާއްޔަށް ބިސް ވެސް އަޅާތީ."\nރީމާއަށް ކެތެއް ނުވި އެވެ. އޭނާއަށް ގިސްލެވެން ފެށުނެވެ. ގިސްލަމުން ގިސްލަމުން ގޮސް ހުއްޓުނީ އެވެ.\n"އެންމެފަހުން... އެންމެފަހުން ރަންދާ ދުނިޔެއިން ވަކިވެގެން އެ ދިޔައީ. އެ ދިޔައީ ކަލޭގެ ތިޔަ ދަރިފުޅު އުފަން ކުރުމަށްފަހު،" ރީމާ އަނެއްކާ ވެސް ފެށި އެވެ. "ރަންދާ އަހަންނަށް ކުރި ވަސިއްޔަތަކީ މީ. ކަލޭއަށް ކަލޭގެ ދަރި ދިނުން. ކަލެއަށް މި ހުރިހާ ކަމެއް ކިޔައިދިނުން."\n"ރަންދާ!" ހަމްދާނަށް އަނގަހުޅުވާލެވުނެވެ.\n"އާނ! ރަންދާ. ރަންދާއަކީ އަހަރެންގެ އެއްބަނޑު އެއްބަފާ ދައްތަ. ކަލޭއަށް ބިސް ތިއެޅުނީ އެއް ހާއްޔަކަށް." ރީމާ ރުންކުރު ރާގެއްގައި ބުނެލި އެވެ. "ރަންދާ ބޭރުގައި އުޅިފަ ރާއްޖެ އައީ މިކަންތަކާ ކުރިމަތިލާން. އަހަންނަށް މިހާލު ޖެހުމުން."\nހަމްދާނު ބަލައިލީ ނަޒީހާގެ މޫނަށެވެ.\n"ބަލައިބަލަ ކަލޭގެ ހުރި ނުލަފާކަން. ޖާހިލުކަން. ކަލޭއަކީ އިންސާނިއްޔަތުކަމުގެ ކަންފުޅެއް ވެސް ނެތް މީހެއް. ހިތުން މާ ސާލިހު މާ ލޯބިދޭ މީހަކަށް ވެގެން. ބަޔެއްގެ ދިރިއުޅުން ހަލާކުކޮށްލީއެއްނު ތި. އާއިލާއެއްގެ ހުވަފެންތައް ވިއްސިވިހާލި ކޮށްލީއެއްނު." ނަޒީހާ ހިތުގައި ހުރި ނަމަ ހުރި ވާހަކައެއް އެއްފަހަރާ އަމުނައިލި އެވެ.\n"އަހަންނަށް ހުރިހާ ކަމެއް އެނގޭ. އަހަންނޭ ކިޔައިގެން ފާޑުފާޑުގެ ވާހަކަތައް ދެއްކީ ހަމްދާނުކަން ވެސް އެނގޭ. ނަޒީ އަތުލަން އޭނާ ކުރި ހުރިހާ ކަމެއް ވެސް އެނގޭ." ޝަރުވާނު ބަލައިލީ ނަޒީހާގެ މޫނަށެވެ.\nނަޒީހާ ހިންދިރުވާލި އެވެ. އޭނާ ބަލައިލީ ޝަރުވާނުގެ މޫނަށެވެ.\n"އަދިވެސް އަހަރެން ނަޒީ ބޭނުން. އަހަންނަކީ ހަމްދާނު ކިޔައިދިން ކަހަލަ މީހެއް ނޫން. ހަމަ ޔަގީނުން ވެސް އަހަރެންގެ ފަސްބައިގައި މި ފަދަ ލައްގަނޑެއް ޖެހިފައެއް ނޯންނާނެ. އަދި ފަހުން ވެސް ދަރިންތަކެއް ގޮވައިގެން އަންނާނެ ބަޔަކު ނުތިބޭނެ." ޝަރުވާނު ލަސްލަހުން ބުނެލި އެވެ.\n"ރީމާ! އަހަންނަށް... އަހަންނަށް މައާފު.." ހަމްދާނު ރީމާއާ ދިމާއަށް ތިރިވެލި އެވެ.\n"އަހަރެންގެ ހިތުގައި ހަމްދާނާ މެދު ނަފުރަތެއް ނެތް. ރުޅިވެރިކަމެއް ނެތް. އެކަމަކު ހަމްދާނު މައާފަށް އެދެން ޖެހޭނީ ރަންދާގެ ކިބައިން. ރަންދާގެ ފަރާތުން. އެކަން ވާނެތަ؟" ރީމާ ލަސްލަހުން ބުނެލި އެވެ.\n"އެ ކިހިނެއް؟" ހަމްދާނު އަހައިލި އެވެ.\n"ރަންދާގެ އެންމެ ފަހުގެ ބަހަކީ އެއީ. ރަންދާގެ މައާފު ލިބޭނީ މި ދަރީންނަށް ބައްޕައެއްގެ ލޯބި ދީގެން ކުދިން ބޮޑެތި ވަންދެން މީހަކާ ނީނދެ. އަންހެނަކާ ވައި ވެސް ނޭޅި ހުރީމަކަމަށް." އިވުނީ ފިރިހެނެއްގެ އަޑެވެ.\nހަމްދާނު ބަލައިލި އެވެ. ރީމާގެ ގޮނޑި ހިފައިގެން ނުކުތް މީހާއާ ދިމާ އަށެވެ. އޭނާގެ މޫނުމަތީގައި އޮތް ފޮތި ކޮޅު ނެގި އެވެ. އެއީ ސޮބާހެވެ.\n"އާނ! އަހަންނަށް ވެސް މި ހުރިހާ ކަމެއް ކިޔައިދިނީ ރަންދާ. އަހަރެން މި ގެއަށް ގެނެސް ރީމާ ދެއްކީ އޭނާ. މިކަންކަން އަހަންނަށް އެނގުނު ހިސާބުން އަހަރެން ހަމްދާނާ ދުރަށް މިއައީ. އަހަންނަށް ވެސް މިކަމުގައި ގޯހެއް ހެދުނު ކަމަށް ދެކިގެން. އަހަރެން މިއަދު ލަދު ގަނޭ. ދެރަވެސްވޭ. އެދުވަހު ހަމްދާނަށް އެ ހިޔާލު ދެވުނީމަ. އެ ކަން ކުރާން ބާރު އެޅުނީމަ. އެކަމަކު މިހާރު ދެން ކުރާނެ ކަމެއް ނެތް. އަހަންނަށް ކުރެވުނު ކުށަށް އަހަރެން ތައުބާ ވެއްޖައީމު. އަހަރެން ރީމާގެ އަތުގައި ހިފައިފިން. މިއަދު ރީމާއަކީ އަހަރެންގެ އަލަތު އަނބިމީހާ. އެކަމަކު އަހަރެންގެ ދަރިފުޅުގެ ބައްޕައަކީ ހަމްދާނު."\nހަމްދާނަށް ރޮވުނެވެ. ގިސްލަގިސްލަމުންނެވެ. ބާރުބާރަށެވެ. އޭނާގެ ހިތުގެ އެކި ދިމަދިމާއަށް ޖަހަމުން ދިޔަ ރާޅުތަކުގެ ފޮނައިން އޭނާގެ ހިތް ފުނޑުފުނޑުކުރަމުން ދިޔަ އެވެ. ނަމަވެސް، އޭނާ ހިތްވަރުކޮށްފައި ކޮޅަށް ތެދުވި އެވެ. ވަށައިގެންވާ އެންމެންނަށް ބަލައިލި އެވެ.\nއޭރު ނަޒީހާ ހުރީ ޝަރުވާނުގެ މުލައްދަނޑީގައި ހިފައިލައިގެންނެވެ. ސޮބާހު ހުރީ ރީމާ އިން ގޮނޑީގައި ހިފައިލައިގެންނެވެ. އޭނާގެ ފަރާތުން ރީމާއަށް ލިބުނު ހަދިޔާ، އެ ދެމީހުންގެ ދަރިފުޅު އިނީ ރީމާގެ އުނގުގަ އެވެ. އޭނާގެ އަތުގައި އޮތީ ރަންދާގެ ހަނދާނެވެ. އެ ނިޝާނެވެ.\n"އަހަންނަށް މައާފުކުރޭ. އަހަރެން އެކުގައި ބަދަލުވާނަން. ކުށްކުރެވުނީތީ ތައުބާވާނަން. އަހަންނަށް މަގު ދައްކައިދީ. އަހަރެން ހިނގާނީ އެކުގައި. އެންމެންނާ އެކުގައި،" ހަމްދާނުގެ ދެ ލޮލުން ކަރުނަތައް އޮހިގަތެވެ. "ދުނިޔެއަކީ މިފަދަ އިމްތިހާނީ އާލަމެއް. ކުލަތަކަށް ހެއްލުމަކީ ކިހާ ބޮޑު އަނިޔާއެއް. މީހުންގެ ހައްގުތަކަށް އަރައިގަތުމަކީ އަދި ކިހާ ބޮޑު އަނިޔާއެއް. އެކަން މިއަދު ވިސްނިއްޖެ." -- (ނިމުނީ)\nމި ވާހަކައިގެ ހުރިހާ ބައެއް ކިޔާލަން


MDA ge zuvaanunge majileehuge raees Reehaan,eparty in vakivejje MDA ge zuvaanunge majileehuge raees Reehaan,eparty in vakivejje\nއެމްޑީއޭގެ ޒުވާނުންގެ މަޖިލީހުގެ ރައީސް ރީޙާން، އެޕާޓީން ވަކިވެއްޖެ\nއެމްޑީއޭގެ ލީޑަރު އަޙްމަދު ޝިޔާމް މުހައްމަދާއެކު ރީޙާން\nއެމްޑީއޭގެ ޒުވާނުންގެ މަޖިލީހުގެ ރައީސް އަދި ކައުންސިލް މެންބަރު އަޙްމަދު ރީޙާން\nމޯލްޑިވްސް ޑިވެލޮޕްމެންޓް އެލަޔަންސް (އެމްޑީއޭ)ގެ ޒުވާނުންގެ މަޖިލީހުގެ ރައީސް އަދި ކައުންސިލް މެންބަރު އަޙްމަދު ރީހާން އެޕާޓީން ވަކިވެއްޖެއެވެ.\nއެމްޑީއޭއިން ވަކިވިކަން ހާމަކޮށް ރީހާންގެ ފޭސްބުކް ޕޭޖްގައި ލިޔެފައިވާ ޕޯސްޓެއްގައި ބުނެފައި ވަނީ ރެއިން ފެށިގެން އެމްޑީއޭ ޒުވާނުންގެ މަޖިލީހުގެ ރައީސް ކަމުންނާއި، އެމްޑީއޭ ކައުންސިލް މެންބަރު ކަމުންނާއި އެމްޑީއޭ މެންބަރު ކަމުންވެސް އިސްތިޢުފާން ދޭން ނިންމާފައިވާ ކަމަށެވެ.\n"އަޅުގަނޑު މިރޭން ފެށިގެން އެމްޑީއޭ ޒުވާނުންގެ މަޖިލިސް ރައީސް ކަމުން. ކައުންސިލް މެންބަރު ކަމުން އަދި ޕާޓީންވެސް އިސްތިޢުފާން ދޭން ނިންމައިފިން." ރިހާން ލިޔެފައި ވެއެވެ.\nގިނަ ދުވަސްތަކެއް ވަންދެން އެމްޑީއޭގެ މެމްބަރެއްގެ ގޮތުގައި އަދި ޒުވާނުންގެ ގޮފީގެ ރައީސްކަން ކުރެއްވި ރީޙާން އެޕާޓީން ވަކިވި ސަބަބު ހާމަ ކޮށްފައެއް ނުވެއެވެ. އެހެން ނަމަވެސް ޖަސްޓިކް ފޯރ ރީޙާންގެ ނަމުގައި ސޯޝަލް މީޑިއާގައި ވަނީ ޕޯސްޓްތަކެއް ވައިރަލް ވެފައެވެ.\nމީގެ ކުރިން ރީހާން ވަނީ އެމްޑީއޭގެ ޓިކެޓުގައި ރައްޔިތުންގެ މަޖިލީހުގެ އުނގުފާރު ދާއިރާއަށް ވާދަކުރަން ނިންމާ އެކަން އިއުލާންކޮށްފައެވެ. އެހެން ނަމަވެސް އެމްޑީއޭއިން ވަކިވުމަށްފަހު ޕާޓީއަކުން ނުވަތަ އަމިއްލަ ގޮތުންވެސް މަޖިލީހަށް ވާދަ ކުރައްވާނެކަން ރީޙާން ހާމަކޮށްފައެއް ނުވެއެވެ.\nރައްޔިތުންގެ މަޖިލީހުގެ އިންތިޚާބުގައި އެމްޑީއޭއިން ވާދަކުރާ ފަރާތްތަކަށް އެޕާޓީގެ ކައުންސިލުން ރޭ ބޭއްވި ބައްދަލުވުމެއްގައި ވަނީ ޓިކެޓް ހަވާލުކޮށްފައެވެ. އެހެން ނަމަވެސް ރީޙާނަށް އެޕާޓީން ޓިކެޓް ދީފައެއް ނުވެއެވެ.


Male' Ge Bin Beynun Kuraane Gothuge Plan Eh Ekulavaalanee - Vaguthu\nނަމްބަރަށް ބަދަލު އައުމާއިއެކު އަނެއްކާވެސް ލުއިތަކުގެ ވާހަކަ -7ގަޑިއިރު ކުރިން\nމާލެ ސިޓީ މޭޔަރު ޑރ. މުހައްމަދު މުެއިއްޒު - ފޮޓޯ: މާލެ ސިޓީ ކައުންސިލް\nކުރިއަށް އޮތް މަހުގެ ތެރޭގައި މާލޭގައި ބިން ބޭނުން ކުރާނެ ގޮތުގެ ޕްލޭނެއް އެކުލަވާލާނެ ކަމަށް މާލޭގެ މޭޔަރު ޑރ. މުހައްމަދު މުއިއްޒު ވިދާޅުވެއްޖެއެވެ.\nމާލެ ސިޓީ ކައުންސިލްގެ ހަތަރު ވަނަ ދައުރުގެ ފުރަތަމަ ޖަލްސާގައި މުއިއްޒު ވިދާޅުވީ މިހާތަނަށް އައިރު މާލޭ ބިންތައް ބޭނުން ކުރާނެ ގޮތުގެ ޕްލޭނެއް ރަސްމީ ސިފައެއްގައި ހެދިފައި ނުވާ ކަމަށެވެ. އަދި ރަައްޔިތުންނާއި ހިޔާލާއި މަޝްވަރާއާއެކު މިފަދަ އެއްވެސް ޕްލޭންއެއް ހެދުމުގެ މަސައްކަތް ވެސްް ކުރެވިފައި ނުވާ ކަމަށް އޭނާ ވިދާޅުވިއެވެ.\nމިކަން ފާހަގަކުރެއްވުމަށްފަހު މުއިއްޒު ވިދާޅުވީ މި ދައުރުގެ ފުރަތަމަ މަހުގެ ތެރޭގައި ރައްޔިތުންގެ ހިޔާލާއި މަޝްވަރާގެ މަތިން މާލެ ސިޓީގެ ބިންތައް ބޭނުން ކުރާނެ ގޮތުގެ ޕްލޭންއެއް ފާސްކުރެވިގެން ދާނެ ކަމަށެވެ.\nމާލޭގެ އިތުރުން ވިލިމާލޭގެ ބިން ބޭނުން ކުރާނެ ގޮތުގެ ޕްލޭނެއްވެސް އެ ރަށު ރައްޔިތުންނާ ގުޅިގެން ހަދާނެ ކަމަށް މުއިއްޒު ވިދާޅުވިއެވެ.\n"މާލޭގެ ލޭންޑް ޔޫސް ޕްލޭނެއް މިހާތަނަށް އައި އިރު ނެތް، ރައްޔިތުންގެ ހިޔާލާއި މަޝްވަރާ ހޯދިގެން ހެދިފައެއް. ނުރަސްމީ ސިފައިގައި ހުރި ޕްލޭންތައް ހުރީ. ނަމަވެސް އަޅުގަނޑުމެން އިރާދަކުރެއްވިއްޔާ ކައުންސިިލްގެ މަސައްކަތް ފެށޭތާ އެއް މަސް ދުވަސްތެރޭ މާލެ ސިޓީގެ ލޭންޑް ޔޫސް ޕްލޭން، ރައްޔިތުންގެ ހިޔާލާއި މަޝްވަރާއާ އެކީގައި އިރާދަކުރެއްވިއްޔާ ފާސްކުރަން ޕްލޭން ކޮށްފައި މިވަނީ. މާލެއެކޭ އެއްފަދައިން ވިލިމާލެ ލޭންޑް ޔޫސް ޕްލޭންވެސް ހެދިގެން ދާނެ" މުއިއްޒު ވިދާޅުވިއެވެ.\nފުރަތަމަ ފަހަރަށް ރައްޔިތުންގެ ސީދާ ވޯޓަކުން އިންތިޚާބު ކުރި މޭޔަރު ޑރ. މުޙައްމަދު މުއިއްޒު މިއަދު ވަނީ މަގާމުގެ ހުވާ ކުރައްވާފައެވެ. މުއިއްޒުގެ އިތުރުން މާލެ ސިޓީ ކައުންސިލަށް ހޮވިވަޑައިގަނެފައިވާ ބޭފުޅުންނާއި، އަންހެނުންގެ ތަރައްގީއަށް މަސައްކަތް ކުރާ ކޮމިޓީގެ މެމްބަރުންވެސް ހުވާކުރަައްވާފައިވެއެވެ.\nމެއި 17, 2021 13:03\nވުހޫ. ގުޑް ތިންކިންގް ބްރޯ!\nމެއި 17, 2021 14:10


SunOnline: MDP noon candidate akah vote dheyn jehey sababeh neiy: Raees\nއެމްޑީޕީ ނޫން ކެންޑިޓޭޓަކަށް ވޯޓު ދޭން ޖެހޭ ސަބަބެއް ނެތް: ރައީސް\nމުހައްމަދު މުޒައްޔިން ނާޒިމް 08 Apr 2021, 21:16\nރައީސް ސޯލިހް އޭމްޑީޕީ ކެމްޕެއިން އޮޑީގައި އިންޓަވިއު ދެއްވަނީ ---\nއަންނަ ހޮނިހިރު ދުވަހު ބާއްވާ ލޯކަލް ކައުންސިލް އިންތިހާބުގައި އެމްޑީޕީ ނޫން ކެންޑިޑޭޓުންނަށް ރައްޔިތުން ވޯޓު ދޭން ޖެހޭ ސަބަބެއް ނެތް ކަމަށް އެޕާޓީގެ އެންމެ މަތީ ވެރިޔާ އަދި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nއެމްޑީޕީގެ ރަށްވެހި ފަތިސް ކެމްޕެއިންގެ އޮޑިއާ މިއަދު ހަވީރު ގުޅިވަޑައިގެން ރައީސް ދެއްވި އިންޓަވިއުގައި ވިދާޅުވީ، ކުރިއަށް އޮތީ މުހިންމު އިންތިހާބެއް ކަމަށާއި އެމްޑީޕީ ކެންޑިޑޭޓުންނަށް ވޯޓު ދޭން ޖެހޭ ކަމަށެވެ. އަދި އެ ނޫން ގޮތަކަށް ވޯޓު ދޭން ޖެހޭ ސަބަބެއް ވިސްނިވަޑައިނުގަންނަވާ ކަމަށް ވެސް ރައީސް ވިދާޅުވި އެވެ.\n"އަޅުގަނޑަކަށް ނުފެނޭ އެމްޑީޕީ ނޫން ކެންޑިޑޭޓަކަށް ވޯޓު ދޭން ޖެހޭ އެއްވެސް ސަބަބެއް. ކުރެވިފައިވާ ހުރި ކަންތައް އެހުރީ ފެންނަން. ކުރަން ރާވާފައި ހުރި ކަންތައް އެހުރީ ފެންނަން،" ރައީސް ވިދާޅުވި އެވެ.\nރައީސް އެމްޑީޕީ ކެމްޕެއިން އޮޑިއާ ގުޅިވަޑައިގަތީ މިރޭ އއ. ރަސްދޫ ފަޅުގައި ކެމްޕެއިން ނިންމާލުމަށް ބާއްވާ ޖަލްސާގައި ބައިވަރިވަޑައިގަތުމަށެވެ. އެކި އުޅަނދުތަކުގައި އެމްޑީޕީގެ ލީޑާޝިޕް ބޭފުޅުން ދަތުރުގައި ބައިވެރިވަޑައިގަންނަވައެވެ. އެ ދަތުރުގައި މާލެއިން ދަތުރު ކުރި ބޭފުޅުން ރަސްދޫއަށް ނުފައިބާނެ އެވެ.\nއެމްޑީޕީ ކެމްޕެއިން ނިންމާލުމަށް ބާއްވާ ހަރަކާތުގެ ތެރެއިން ރައީސް ސޯލިހާއި ރައީސް މުހައްމަދު ނަޝިދު އަދި ޕާޓީގެ ލީޑާޝިޕް ބޭފުޅުން ބައިވެރި ވަޑައިގަންނަވަނީ ---\nރައީސް ވިދާޅުވީ، އެމްޑީޕީއަކީ އެއިރެއްގެ އޮންނަ ހާލަތާ އެއްގޮތަށް ކެމްޕެއިން ކުރަން ދަންނަ ޕާޓީ އެއް ކަމަށެވެ.\n"މިއަދުވެސް ފެނިގެން މިދަނީ އެ މަންޒަރު. އަޅުގަނޑުމެންނަށް އިރާދަކުރެއްވިއްޔާ އޭރެއްގައި އޮންނަ ކަނޑެއްގައި ދުއްވަން އެނގޭނެ. އެގޮތުން ރަށްވެހި ފަތިސް ކެމްޕެއިން ނިމުމުގެ މަސައްކަތް ފެށިގެން މިދަނީ އާދަޔާ ހިލާދު ތަފާތު މަންޒަރެއް ފެނިގެން މިދަނީ،" ކެމްޕެއިން ނިންމާލުމުގެ ހަރަކާތަށް ނިސްބަތަކޮށް ރައިސް ވިދާޅުވި އެވެ.\nރައީސް މީގެ ކުރިންވެސް ވިދާޅުވެފައިވަނީ ލާމަރުކަޒީ ނިޒާމަކީ އެޕާޓީގެ ފިކުރެއް ކަމަށާއި އެއީ އެޕާޓީ "ވިހެއި ދަރިއެއް" ކަމަށެވެ. އަދި އެހެން ބަޔަކަށް އެ ނިޒާމް ނޭނގޭނެ ކަމަށް ރައީސް ވިދާޅުވެފައިވެ އެވެ.\nއެމްޑީޕީ ނޫން ކެންޑިޑޭޓުންނަށް ވޯޓު ދޭން ޖެހޭ ސަބަބެއް ނެތް ކަމަށް ރައީސް ވިދާޅުވި އިރު، ސަރުކާރު ހިންގާ ކޯލިޝަންގެ ބައިވެރިން ކަމުގައިވާ ޖޭޕީ އާއި އެމްއާރުއެމް އަދި އަދާލަތު ޕާޓީންވެސް ބައެއް ކައުންސިލްތަކަށް ވާދަ ކުރެ އެވެ.


އަޅުގަނޑު ޖަލަށްލާން ކުރާ މަސައްކަތް ކާމިޔާބެއް ނުވާނެ: އުމަރު\nއަހްމަދު އިޒްމީމް 14 ޑިސެމްބަރ 2021\nސަރުކާރުން އޭނާ ޖަލަށްލުމަށް ކުރަމުންއަންނަ މަސައްކަތް ކާމިޔާބު ނުވާނެކަމަށް ކުރީގެ ހޯމް މިނިސްޓަރު އުމަރު ނަސީރު ވިދާޅުވެއްޖެއެވެ. އުމަރު "ސަން"އަށް ވިދާޅުވީ ސަރުކާރުތަކުން އޭނާ ޖަލަށްލުމަށް ބުރަ މަސ...\nއުމަރު ޒާހިރަށް ކޮވިޑު ޖެހިއްޖެ\nހަސަން ރަޝީދު 14 ޑިސެމްބަރ 2021\nނިޝާން އިއްޒުއްދީނުގެ އިއްޒަތުގެ ވެރިޔާ، އުމަރު ޒާހިރު ކޮވިޑަށް ޕޮޒިޓިވްވެއްޖެ އެވެ. މައުލޫމާތު ލިބިފައިވާ ގޮތުގައި އުމަރު ޒާހިރު ކޮވިޑަށް ޕޮޒިޓިވްވުމާ ގުޅިގެން މިހާރު އަންނަނީ ދަރުމަވަންތަ ހޮސްޕިޓަލު...\nރައީސް ޔާމީނަކީ ވަރަށް ސްޓްރޯންގް ކެންޑިޑޭޓެއް: އުމަރު\nމަރިޔަމް އަނާ 13 ޑިސެމްބަރ 2021\nކުރީގެ ރައީސް އަބްދުﷲ ޔާމީނަކީ 2023 ވަނަ އަހަރު އޮންނަ ރިޔާސީ އިންތިހާބުގައި ވަރުގަދަ ކެންޑިޑޭޓަކަށް ވާނެކަމަށް ރިޔާސީ އިންތިހާބުގައި ވާދަކުރައްވާނެކަން އިއުލާން ކުރައްވާފައިވާ އުމަރު ނަސީރު ވިދާޅުވެއ...\nދައުވާ ކުރަން ފޮނުވީ އޭސީސީއަށް ސިޔާސީ ޕްރެޝަރު ބޮޑުވީމަ: އުމަރު\nއަފްޝަން އިސްމާއިލް 13 ޑިސެމްބަރ 2021\nއެންޓި ކޮރަޕްޝަން ކޮމިޝަން (އޭސީސީ)އިން އޭނާގެ މައްޗަށް ދައުވާ ކުރަން ފޮނުވީ އެ ކޮމިޝަނުގެ މައްޗަށް އޮތް ސިޔާސީ ޕްރެޝަރު ބޮޑުވުމުކަމަށް ކުރީގެ ހޯމް މިނިސްޓަރު އުމަރު ނަސީރު ވިދާޅުވެއްޖެއެވެ. “ސަންގު ޓ...\nމަސައްކަތް ކުރަނީ "ހުދު ވަލުގައި" ލައްގަނޑެއް ޖައްސަން: އުމަރު\nހަސަން ރަޝީދު 13 ޑިސެމްބަރ 2021\nސަރުކާރުން މަސައްކަތް ކުރަނީ "ހުދު ވަލުގައި" ލައްގަނޑެއް ޖެއްސުމަށް ކަމަށް ކުރީގެ ހޯމް މިނިސްޓަރު އުމަރު ނަސީރު ވިދާޅުވެއްޖެ އެވެ. އުމަރު މިހެން ވިދާޅުވެފައިމިވަނީ އޭނާގެ މައްޗަށް ދަޢުވާކުރުމަށް އެދި...\nއަޅުގަނޑު ޖަލަކަށް ނުލެވޭނެ: އުމަރު\nފާތިމަތު ޔަމާނީ 12 ޑިސެމްބަރ 2021\nއޭނާ ޖަލަށް ލެވޭތޯ މަސައްކަތް ކުރި އެއްވެސް ބަޔަކަށް އެކަމުގައި އަދި ކާމިޔާބެއް ލިބިފައިނުވާ ކަމަށާއި އެކަމެއް ނުވެސްވާނެ ކަމަށް އުމަރު ނަސީރު ވިދާޅުވެއްޖެ އެވެ. އުމަރު އެހެން ވިދާޅުވީ، ޗެނަލް 13އިން...\nޖަލަށް ލާން ކުރާ މަސައްކަތް ކާމިޔާބެއް ނުވާނެ: އުމަރު\nއަބްދުﷲ ޔާމީން 12 ޑިސެމްބަރ 2021\nއޭނާ ޖަލަށް ލުމަށް ތިން ސަރުކާރުން މަސައްކަތް ކުރިކަމަށާއި އެކަން ކާމިޔާބު ނުވާނެ ކަމަށް ކުރީގެ ހޯމް މިނިސްޓަރު އުމަރު ނަސީރު ވިދާޅުވެއްޖެއެވެ. މިދިޔަ އަހަރު ރައްޔިތުންގެ މަޖިލީހުގެ ބިލެއްދު ދާއިރާގެ...\nތުހުމަތު ކުރާ މައްސަލަ ސާބިތުކުރާން 90 ދުވަހުގެ މުއްދަތެއް އުމަރު ދީފި\nއިސްމާއިލް ޝާކިރު 07 ޑިސެމްބަރ 2021\nކުށުގެ ތުހުމަތު ކުރެވޭ މީހުންގެ ފައިގައި އަޅުވާ ޓެގް ގަތުމަށް ހަވާލުކުރީ ކުރީގެ ހޯމް މިނިސްޓަރު އުމަރު ނަސީރުގެ މަސްލަހަތު އޮންނަ ކުންފުންޏަކަށް ކަމަށް ބުނެ އެންޓި ކޮރަޕްޝަން ކޮމިޝަން (އޭސީސީ)އިން ދައ...\nއުމަރު ނަސީރަށް ކޮރަޕްޝަންގެ ދައުވާ ކުރަން ފޮނުވައިފި\nއަފްޝަން އިސްމާއިލް 07 ޑިސެމްބަރ 2021\nކުރީގެ ހޯމް މިނިސްޓަރު އުމަރު ނަސީރަށް ކޮރަޕްޝަންގެ ދައުވާ ކުރަން ޕްރޮސެކިއުޓާ ޖެނެރަލް (ޕީޖީ) އިފީހަށް މިއަދު ފޮނުވައިފިއެވެ. އެންޓި ކޮރަޕްޝަން ކޮމިޝަން (އޭސީސީ) އިން ބުނީ އުމަރަށް ދައުވާ ކުރަން ފޮނު...\nއުމަރު ނަސީރަށް ދައުވާކުރަން ފޮނުވައިފި\nއިސްމާއިލް ރިޒާ 07 ޑިސެމްބަރ 2021\nހޯމް މިނިސްޓަރު ކަމުގައި އުމަރު ނަސީރު ހުންނެވިއިރު، ކުށުގެ ތުހުމަތު ކުރެވޭ މީހުންގެ ފައިގައި އެޅުވުމަށް ޓެގް ގަނެފައިވަނީ ކުންފުންޏަކަށް ނާޖާއިޒު ފައިދާ ލިބޭގޮތަށް ކަމަށް ބުނެ، އެންޓި ކޮރަޕްޝަން ކޮމި...\nޑިޕްލޮމާ އިން ކްރިމިނަލް އިންވެސްޓިގޭޝަން ކޯހުގެ ތިން ވަނަ ބުރު ކުޅުދުއްފުށީގައި ފަށައިފި\nނަބީލާ އިސްމާޢީލް 11 މިނެޓު ކުރިން\nކުޅުދުއްފުށީގެ ކޮވިޑް އެކްޓިވް ކޭސްތަކުގެ އަދަދު 209 އަށް އިތުރުވެއްޖެ


ވުލްވަރހެމްޓަން ވޮންޑަރަރސް އާއި އެވަޓަން ބައްދަލުކުރިމެޗް އެވަޓަން ކާމިޔާބުކޮށްފި ވުލްވަރހެމްޓަން ވޮންޑަރަރސް އާއި އެވަޓަން ބައްދަލުކުރިމެޗް އެވަޓަން ކާމިޔާބުކޮށްފި\nވުލްވަރހެމްޓަން ވޮންޑަރަރސް އާއި އެވަޓަން ބައްދަލުކުރިމެޗް އެވަޓަން ކާމިޔާބުކޮށްފި\nއިންގްލިޝް ޕްރިމިއަރ ލީގުގައި ވުލްވަރހެމްޓަން ވޮންޑަރަރސް އާއި އެވަޓަން ބައްދަލުކުރިމެޗް އެވަޓަން ކަމިޔާބު ކޮށްފިއެވެ. ވުލްވަރހެމްޓަންގެ ދަނޑުގައި ކުޅުނު މިމެޗް އެވަޓަން ކާމިޔާބުކުރީ2ލަނޑު 1 ލަނޑުންނެވެ.\nމިމެޗްގެ ފުރަތަމަ ލަނޑު ޖަހާ ލީޑު ނެގީ މެޗްގެ6ވަނަ މިނެޓްގައި އެލެކްސް އިވޯބީ ޖަހާދިން ލަނޑުން އެވަޓަންއެވެ. ނަމަވެސް މިލަނޑު ޖެހިތާ 8 މިނެޓް ފަހުން ވުލްވްސްގެ ރުބެން ނެވޭސް ވަނީ ލަނޑެއް ޖަހާ މެޗްގެ ނަތީޖާ ހަމަހަމަކޮށްފައެވެ. މިމެޗްގައި ދެޓީމުގެ ފަރާތުންވެސް ފެނިގެންދިޔައީ ވަރަށް ހަމަހަމަ ކުޅުމެކެވެ. މިމެޗުން އެވަޓަން މޮޅުވި ލަނޑު މެޗްގެ 77 ވަނަ މިނެޓްގައި އަންޑްރޭ ގޯމޭޒް ތަނަވަސްކޮށްދިން ފުރުސަތެއްގައި ޖަހާދިނީ މައިކަލް ކީންއެވެ. މިއީ ރަށުން ބޭރުގައި ކުޅެ އެވަޓަން މިސީޒަންގައި މޮޅުވި ހަވަނަ މެޗެވެ.\nމިކާމިޔާބީއާއެކު އެވަޓަންވަނީ ކުޅުނު 17 މެޗުން ލިބިފައިވާ 32 ޕޮއިންޓާއެކު ތާވަލްގެ ހަތަރު ވަނައަށް ކުރިއަށް ޖެހިލާފައެވެ. އަދި ވުލްވްސްވަނީ ކުޅުނު 18 މެޗުން ލިބިފައިވާ 22 ޕޮއިންޓައެކު ތާވަލްގެ 14 ވަނައަށް ފަހަތަށް ޖެހިލާފައެވެ. މިދިޔަ ސީޒަންގައި މޮޅު ކުޅުމެއް ދައްކާފައިވާ ވުލްވްސްއަށް މިސީޒަންގައި އަދި އެޓީމްގެ މޮޅު ކުޅުން ދެއްކެމުން ނުދާކަން ފާހަގަކޮށްލެވެއެވެ.\nމެޗަށްފަހު ވާހަކަ ދައްކަމުން އެވަޓަންގެ ކޯޗް ކާރލޯ އެންޗެލޯޓީ ބުނީ މިއީ އުނދަގޫ މެޗަކަށް ވާނެކަން ކުރިންވެސް އެނގޭ ކަމަށެވެ. އަދި ޓީމްގެ ފޯވަޑް ކެލްވަޓް ލުއިންއަށް އަނިޔާ ވެފައި ވުމުގެ ސަބަބުން މިމެޗްގައި ޓީމް ކުޅޭ ގޮތަށް ކުޑަކޮށް ބަދަލު ގެންނަން ޖެހުނު ކަމުގައި އޭނާ ހަމަކުރިއެވެ. ވުލްވްސްގެ ކޯޗް ނޫނޯ އެސްޕިރިޓޯ ސަންޓޯ ބުނީ މިމެޗްގެ ފުރަތަމަ ހާފްގައި އޭނާގެ ޓީމްގެ ފަރާތުން ރަގަޅު ކުޅުމެއް ފެނުނު ކަމަށާއި ނަމަވެސް ދެވަނަ ހާފްގައި ދެޓީމްގެ ފަރާތުންވެސް ފެނުނީ ވަރަށް ހަމަހަމަ ކުޅުމެއް ކަމަށެވެ. އަދި ޓީމްގެ ފޯމް މިހާރު ހުރިގޮތުން ކަންބޮޑު ވާކަމަށްވެސް ނޫނޯ ހާމަކުރިއެވެ.


SunOnline: Badhalu dheynjehey kamah GMIZL ge veriaku committee gai vidhaalhuvejje\ndate_range ބުރާސްފަތި 01 އޮކްޓޯބަރ 2020\nބަދަލު ދޭންޖެހޭކަމަށް ޖީއެމްއައިޒެޑްއެލްގެ ވެރިއަކު ކޮމިޓީގައި ވިދާޅުވެއްޖެ\nމުހައްމަދު މުޒައްޔިން ނާޒިމް 05 Dec 2019, 22:15\nޑީއެމްޑީ ޝާތިރު (ކ): އޭނާ ވިދާޅުވީ، ޕާކްވަން ކުންފުންޏަށް ބަދަލު ދޭން ޖެހޭ ކަމަށް --- ސަން ފޮޓޯ/ މުޒައްޔިން ނާޒިމް\nތިލަފުށީ ފަޅުގައި ވެރިޔަކު ނެތި އޮތް ދަގަނޑު ބޯޓު ނަގައި ނައްތާލުމަށް ހަވާލުކުރި ޕާކްވަން އިންވެސްޓްމަންޓަށް ބަދަލު ދޭންޖެހޭކަމަށް ރައްޔިތުންގެ މަޖިލީހުގެ ސަރުކާރު ކުންފުނިތަކާ ބެހޭ ކޮމިޓީގައި ގްރޭޓާ މާލެ އިންޑަސްޓްރިއަލް ޒޯން ލިމިޓެޑް (ޖީއެމްއައިޒެޑްއެލް)ގެ ޑެޕިއުޓީ މެނޭޖިން ޑިރެކްޓަރު ޝާތިރު އަބްދުއްރަހްމާން ވިދާޅުވެއްޖެއެވެ.\nމައްސަލަ ބޮޑުވެފައިވާ، ތިލަފުށީ ފަޅުގައި އަޅާފައި އޮތް "އެމްވީ ސީހޯމް ސަފަޔާ" ބޯޓާ ބެހޭގޮތުން މަޖިލިސް ކޮމިޓީގައި ވާހަކަދައްކަވަމުން ތިލަފުށީގެ އިހްތިސާސް އޮންނަ ޖީއެމްއައިޒެޑްއެލްގެ ޑީއެމްޑީ ޝާތިރު މިހެން ވިދާޅުވުމުން ކޮމިޓީގެ މެމްބަރުންނަށް ލިބުނީ ހައިރާންކަމެކެވެ.\nމި ބޯޓު ނެގުމަށް ޖީއެމްއައިޒެޑްއެލުން ޕާކްވަން ކިޔާ ކުންފުންޏަކަށް ހަވާލުކުރުމުން، ފުލުހުން ވަނީ ކ. ގުރައިދޫ ކޯޓުން ނެރުނު އަމުރެއްގެ ދަށުން އެ މަސައްކަތް ހުއްޓުވާފައެވެ. މިކަމާ ގުޅިގެން ޕާކްވަން ކުންފުނިން ޖީއެމްއައިޒެޑްއެލްގެ އަތުން 10.9 މިލިއަން ރުފިޔާގެ ބަދަލު ހޯދުމަށް ވަނީ ދައުވާކޮށްފައެވެ.\nކޮމިޓީގައި ޝާތިރު ވިދާޅުވީ ބޯޓު ނައްތާލުމަށް 2017 ވަނަ އަހަރު ސިވިލް ކޯޓުން ނެރުނު އަމުރުގައި ބުނެފައި ނުވާކަމަށާއި އެކަން ކުރުމަށް ބަޔަކާ ހަވާލުކުރެވޭނެކަމަށްވެސް ގަބޫލު ނުކުރައްވާ ކަމަށެވެ. އެހެންކަމުން އެ މައްސަލައިގައި ޕާކްވަންއަށް ބަދަލު ދޭންޖެހޭނެކަމަށް އޭނާ ވިދާޅުވިއެވެ.\n"ކޯޓުގައި އޮންނަ މައްސަލައެއެއްގައި ހުކުމެއް ނާންނަނީސް އެއަށް ވަނީ ކިހިނެއްކަމެއް އެއަށް ވާނީ ސާފުކޮށް ދެންނެވުމަކީ، އުދަނގޫ ކަމެއް. އެހެން ނަމަވެސް އަޅުގަނޑު ދެކޭ ގޮތުގައި، ބަދަލު ދޭންޖެހޭނެ ހަމަ،" ޑީއެމްޑީ ޝާތިރު ވިދާޅުވިއެވެ.\nއޭނާ ވިދާޅުވީ ބަދަލު ދޭންޖެހޭ ސަބަބުތައް އެބަހުރިކަމަށާއި އެގޮތުން ދައުލަތުގެ މުދަލެއް އެހެން ފަރާތަކުން ދޫކޮށްލުމަކީވެސް ބަދަލު ދޭން ޖެހޭ ސަބަބެއް ކަމަށެވެ.\nއެ ވާހަކަތައް ހުއްޓުވުމަށްފަހު ކޮމިޓީގެ މުގައްރިރު އަދި ހުޅުދޫ ދާއިރާގެ މެމްބަރު އިލްޔާސް ލަބީބު ވިދާޅުވީ ޝާތިރު ދައްކަވަމުން ގެންދަވަނީ "ވަރަށް ނުރައްކާތެރި ވާހަކަ"ތަކެއް ކަމަށެވެ.\n"ކޯޓަށް ބަޔަކު މި ދަނީ ކުންފުނީގެ މައްޗަށް ބަދަލު [ހޯދުމަށް]. އަނެއްކޮޅުން ދައުވާ ރައްދުވާ ފަރާތުގެ ދެވަނައަށް އެންމެ އިސްފަރާތުން މި ބުނަނީ އާންއެކޭ ދޭންޖެހޭނެއޭ. އެއްބަސްވަނީ. އަޅުގަނޑަކަށް ދައުލަތުގެ ކުންފުންޏަކަށް އެއްބަސްވާކަށް ފުރުސަތު ދީގެން ނީނދެވޭނެ...ޑީއެމްޑީގެ ހައިސިއްޔަތުން މިތަނުގައި ވާހަކަދައްކަން ޖެހޭނީ،" އިލްޔާސް ވިދާޅުވިއެވެ.\nނަމަވެސް ޑީއެމްޑީ ޝާތިރު ވިދާޅުވީ ކޮމިޓީގައި އޭނާ ވާހަކަދައްކަވަމުން ދަނީ ތެދު ބަހުން ކަމަށާއި އަދި ހިއްސާކުރަމުން ދަނީ އޭނާއަށް ފެންނަގޮތް ކަމަށެވެ.\nދޭން ޖެހޭނެ ބަދަލެއް ނޯންނާނެ، ފުލުހުން ކުރީ ގޯސްކޮށް: އެމްޑީ\nއެމްޑީ އިބޫ ކޮމިޓީގައި ވާހަކަ ދައްކަވަނީ: އޭނާ ވިދާޅުވަނީ ފުލުހުން ގޯސް ހެއްދެވީ ކަމަށް --- ސަން ފޮޓޯ/ މުޒައްޔިން ނާޒިމް\nބަދަލު ދޭންޖެހޭނެކަމަށް ޝާތިރު ވިދާޅުވި ނަމަވެސް، ކުންފުނީގެ މެނޭޖިން ޑިރެކްޓަރު އިބްރާޙިމް ރަޝީދު (މާމިގިލީ އިބޫ) ވިދާޅުވީ، އެކަމުގައި ދޭން ޖެހޭނެ ބަދަލެއް ނޯންނާނެ ކަމަށާއި ކުންފުނިން ގާނޫނާ ހިލާފު ކަމެއްވެސް ކޮށްފައި ނުވާނެކަމަށެވެ.\n"މި ކުންފުނިން ބަދަލުގެ ގޮތުގައި އެއްވެސް އެއްޗެއް ދޭންޖެހޭނެކަމަށް އަޅުގަނޑު ގަބޫލުނުކުރަން. ސަބަބު ވަރަށް ސާފު. މަސައްކަތް ހުއްޓުވީ ފުލުހުން. މަދަނީ ކޯޓުގެ ހުކުމެއް އޯވަރޫލް ކުރުމަށްޓަކައި ކ. ގުރައިދޫ ކޯޓުގެ ހުކުމެއް ކަމަށް ބުނާ ހުކުމެއްގައި [އަދި] ޝަރުތު ހަމަނުވާ ގާޒީއަކު ސޮއިނުކޮށް އޮތް ކަރުދާހެއްގެ މައްޗަށް [އަމަލުކުރީ]،" އިބޫ ވިދާޅުވިއެވެ.\nބޯޓުގެ މަސައްކަތް ފުލުހުން ހުއްޓުވީ ކޯޓު އަމުރު ލިބުމުގެ ކުރިންކަމަށް އޭނާ ތުހުމަތުކުރެއްވިއެވެ. އަދި މަސައްކަތް ހުއްޓުވުމަށް ނެރުނު ހުކުމްވެސް ބާތިލުކޮށްފައި އޮތުމުން އެކަމާ ފުލުހުން އުޅުނީ ގޯސްކޮށްކަމަށް ވިދާޅުވިއެވެ.\nއެމްޑީ އިބޫ: އޭނާ ވިދާޅުވީ، ކުންފުނިން ދޭން ޖެހޭނެ ބަދަލެއް ނޯންނާނެ ކަމަށް --- ސަން ފޮޓޯ/ މުޒައްޔިން ނާޒިމް\nފުލުހުން މީގެ ކުރިން ބުނެފައިވަނީ ބޯޓު ނައްތާލުމުގެ ހުއްދަ ޖީއެމްއައިޒެޑްއެލްއަށް ނުދޭކަމަށް ފިނޭންސް މިނިސްޓްރީން އެންގި ކަމަށެވެ. ނަމަވެސް މިއަދު ކޮމިޓީގައި އިބޫ މިކަން ދޮގުކުރެއްވިއެވެ. އަދި ފުލުހުން ބޯޓުގެ މަސައްކަތް ހުއްޓުވީ ފިނޭންސް މިނިސްޓްރީން އެހެން ބުނުމުގެ ކުރިން ކަމަށާއި ކުންފުނިން ބޯޓު ނައްތާލުމުގެ މަސައްކަތް ފެށީ ފިނޭންސްގެ ހުއްދައާއެކު ކަމަށް ވިދާޅުވިއެވެ.\nކުންފުނިން ބަދަލެއް ދޭންޖެހިއްޖެނަމަ އެކަމުގެ ޒިންމާ ނަގާނަންތޯ ކިނބިދޫ ދާއިރާގެ މެމްބަރު މުހައްމަދު ނާޝިޒު ސުވާލު ކުރެއްވުމުން އިބޫ ވިދާޅުވީ އެ މައްސަލައިގައި އޭނާ އަމަލުކުރެއްވީ ގާނޫނީ ލަފަޔާއެކު ކަމަށެވެ.\nބޯޓު ނައްތާލުމުގެ ހުއްދައެއް ނުދެން: ފިނޭންސް\nޑެޕިއުޓީ މިނިސްޓަރު ފިރުޒުލް ވާހަކަ ދައްކަވަނީ: އެނާ ވިދާޅުވީ، ބޯޓު ނައްތާލުމުގެ ހުއްދަ ނުދޭ ކަމަށް --- ސަން ފޮޓޯ/ މުޒައްޔިން ނާޒިމް\nމެމްބަރުން ކުރެއްވި ސުވާލުތަކުގެ ޖަވާބު ދެއްވަމުން ފިނޭންސް މިނިސްޓްރީގެ ޑެޕިއުޓީ މިނިސްޓަރު މުހައްމަދު ފިރުޒުލް ހުސައިން ފިރާޒު ވިދާޅުވީ، ބޯޓަކީ ދައުލަތުގެ މިލްކެއް ކަމަށާއި އެއްވެސް އިރެއްގައި ބޯޓު ނައްތާލުމުގެ ހުއްދައެއް ޖީއެމްއައިޒެޑްއެލްއަށް ދީފައި ނުވާނެ ކަމަށެވެ.\n"އަޅުގަނޑުމެން ހުއްދަ ދިނީ ހުކުމް ތަންފީޒު ކުރުމަށް....ހުކުމްގައި ދައުލަތުގެ މައްޗަށް އަމުރު ކުރީ އެތަނުން އެބޯޓު ނެގުމަށް. ހުކުމްގައި ބުނެފައި ނެތް ބޯޓު ނައްތާލުމަށް" ޑެޕިއުޓީ މިނިސްޓަރު ފިރުޒުލް ވިދާޅުވިއެވެ.\nފިރުޒުލް ވިދާޅުވީ އެ މައްސަލައިގައި ޝައްކު އުފެދޭ ކަންތައްތަކެއް ހުރުމުން އެކަމާ ބެހޭ ރިޕޯޓެއް ތައްޔާރުކޮށް، ޕްރައިވަޓައިޒޭޝަން ބޯޑު (ޕީބީސީ)އާ މިހާރު ހަވާލުކޮށްފައިވާނެ ކަމަށެވެ. އަދި ޕީބީސީ އިން އެ ރިޕޯޓު އެންޓިކޮރަޕްޝަން ކޮމިޝަން (އޭސީސީ)އާ ހިއްސާކޮށްފައިވާ ކަމަށް އޭނާ ވިދާޅުވިއެވެ. ނަމަވެސް އޭގައިވާ އެއްވެސް ކަމެއް އޭނާ ހާމައެއް ނުކުރައްވައެވެ.\nމިއަދުގެ ބައްދަލުވުން ނިންމާލީ، މި މައްސަލައާ ގުޅޭގޮތުން ފިޔަވަޅެއް އަޅާނަމަ އަންނަ ހޮނިހިރު ދުވަހު އެ ފިޔަވަޅެއް ނިންމާނެކަން އިއުލާނުކޮށްފައެވެ. އަދި އެ މައްސަލައާ ގުޅޭ އިތުރު ލިޔެކުންތަކެއް ވާނަމަ އެ ފުރުސަތުވެސް ދެއްވާކަމަށް މުގައްރިރު ވިދާޅުވިއެވެ. އަދި ފިނޭސް މިނިސްޓްރީން މި މައްސަލައާ ގުޅޭގޮތުން ހެދި ރިޕޯޓު ކޮމިޓީއާ ހިއްސާކޮށްދެއްވުމަށްވެސް އޭނާ އެދިވަޑައިގެންނެވި އެވެ.\nޕާކްވަންއާއެކު ޖީއެމްއައިޒެޑްއެލްއިން މިދިޔަ އެޕްރީލް 16 ގައި ހެދި އެއްބަސްވުމުގައިވާގޮތުން 30 ދުވަހުގެ ތެރޭ އެއްބަސްވުމުގައި ހިމޭނޭ ސަރަހައްދުން ބޭރުން ބޯޓު ބޭރުކުރުމަކީ، ޕާކްވަންގެ ޒިންމާއެކެވެ. އަދި އެކަން ކުރުމަށް ނަގަންޖެހޭ ހުއްދައަކާއި ހިނގާ ހަރަދެއްގެ ޒިންމާވާނެ ފަރާތަކީވެސް ޕާކްވަންއެވެ. ނަމަވެސް ބޯޓު މިހާރު އޮތީ، ތިލަފުށީގައި އެހެން ކުންފުންޏެއްގެ ސައިޓުގައެވެ. ޖީއެމްއައިޒެޑްއެލްއިން ވަނީ އެ ކުންފުންނަށް މަސައްކަތް ނިންމިކަމަށް ބަލައި، އެކުންފުނިން ދެއްކި ޕާފޯމަންސް ގެރެންޓީވެސް އަނބުރާ ދީފައެވެ.\nގްރޭޓާ މާލެ އިންޑަސްޓްރިއަލް ޒޯން ލިމިޓެޑް\nރައްޔިތުންގެ މަޖިލިސް 2019\nސަރުކާރު ކުންފުނިތަކާ ބެހޭ ކޮމިޓީ\nފްލައިމީ އިން އިންޑިއާ އަދި ޗައިނާއަށްވެސް ދަތުރު ފަށަނީ\nފްލައިމީ އިން ޑޮމެސްޓިކް ދަތުުރުތައް ފަށައިފި\n"ނުކުރާނަމަ އުނިކުރަމާ" ގެ ނަމުގައި މީރާ އިން ކެމްޕޭނެއް


Mahaa Jahrraaf Mathin Miss Eh Nuveytha? - Vaguthu\n10 މަސް ކުރިން ( އޭޕްރީލް 14, 2019 )\n2018 ވަނަ އަހަރުގެ ރިޔާސީ އިންތިޚާބު ކުޑަތަންވެގެން އައިއިރު ދިވެހިންގެ ތެރޭގައި އެންމެ ބޮޑަށް ދެކެވުނު އެއް ވާހަކަ އަކީ މަހާޖައްރާފުގެ ވާހަކައެވެ. ރިޔާސީ ރޭހުގައި ވާދަކުރެއްވި، ރައީސް ޢަބްދުﷲ ޔާމީން، އިންތިޚާބު ކާމިޔާބު ކުރުމަށްޓަކައި ބޭނުންކުރި އެންމެ ބޮޑު ހަތިޔާރަކީވެސް އެއީއެވެ.\nމަހާޖައްރާފު ބަނީ، ނެދަލެންޑްސްގެ އައިއެޗްސީއާ ހަވާލުކޮށްގެން ޗައިނާގެ ނަންޓޮން ރެއިންބޯ މެރިން ޓެކްނޮލޮޖީ ބޯޓު ޔާޑުގަ އެވެ. އެމްޓީސީސީގެ ކޮންނަ ބޯޓު "މަހާ ޖައްރާފު" އަކީ 50 މީޓަރު އަޑިން ވެލި ނެގުމުގެ ގާބިލްކަން ހުރި އުޅަނދެކެވެ. މި އުޅަނދުގެ ދިގުމިނުގައި 90 މީޓަރު ހުންނައިރު، މި ބޯޓަށް އެއްފަހަރާ 3700 ކިއުބިކް މީޓަރުގެ ވެލި ބަރުކުރެވެ އެވެ. މިއީ ބިން ހިއްކުމަށް ބޭނުން ކުރާ އެންމެ ޒަމާނީ އުޅަނދުތަކުގެ ވެސް ސްޕެސިފިކޭޝަން އެވެ.\nސަރުކާރާއި ރައްޔިތުން ހިއްސާވާ ވިޔަފާރި ކުންފުނި، އެމްޓީސީސީގެ އަތުގައި މިވަގުތު އޮތް އެންމެ ބޮޑު އެސެޓަކީވެސް ޒަމާނީ ކޮންނަ ބޯޓް މަހާޖައްރާފެވެ. އެ އުޅަނދު އެމްޓީސީސީގެ މިލްކިއްޔާތަށް ގެންނަން 36 މިލިއަން ޑޮލަރަށް ވުރެ ގިނަ ފައިސާ އެ ކުންފުނިން ވަނީ ޚަރަދުކޮށްފައެވެ. އަދި އެ ބުރަ ނޫފުލިގެން އިތުރު ފައިސާ ހޯދަން ކުންފުނިން ނުއަގުގައި ހިއްސާވެސް ވިއްކަން ޖެހުނެވެ. އެކިފަހަރަށް ދިގު ދަންމަމުން ގޮސް މަހާ ޖައްރާފު، ރާއްޖެ އައީ 2018 އަހަރުގެ އޮކްޓޯބަރު މަސް ތެރޭގަ އެވެ. މަހާޖައްރާފު ރާއްޖެ އައިއިރު، ހިނގި ބޮޑެތި ހަރަދުތަކާއެކު އެ މުއާމަލާތާ މެދު ބޮޑެތި ތުހުމަތުތައް އޭރު ކުރެވުނެވެ.\nނަމަވެސް ރާއްޖޭގެ އެކި ކަންކޮޅުތަކުގައި ތިބި އެތައް ރައްޔިތުންނަކަށް ހިތްހަމަޖެހުމާއި އުފާވެރިކަން ހޯދައިދޭން އެކި ކަންކޮޅުތަކަށް އެއްވެސް ވަރުބަލިކަމެއް ނެތި އެ އުޅަނދުވަނީ ދަތުރުކޮށްފައެވެ. އެގޮތުން އޭރު އެންމެ ބާރަށް ދެކެވުނު އައިހެވަންގެ މަޝްރޫއާއި، ކުޅުދުއްފުށި އެއަރޕޯޓުގެ މަޝްރޫއާއި ފުނަދޫ އެެއަރޕޯޓުގައި ހަޤީޤީ ކުލަ ޖައްސައިދިން އުޅަނދަކީ މަހާޖައްރާފެވެ. ހއ. ހޯރަފުށީ ކައިރީ އޮންނަ މާފިނޮޅު އެއާޕޯޓު ތަރައްގީ ކުރުމަށް ބޭނުންވާ ބިން ހިއްކުމަށްވެސް ބޭނުންކުރި އުޅަނދަކީ މަހާޖައްރާފެވެ.\nމި ހުރިހާ ޕްރޮޖެކްޓް ތަކަކީވެސް ރައީސް ޔާމީން ރައްޔިތުންނަށްވެފައި ހުރި ވަޢުދުތަކުގެ ތެރޭގައި ހިމެނޭ ޕްރޮޖެކްޓްތަކެއް ކަމަށްވާތީ އެއްވެސް މަޑުޖެހުމެއް ނެތި ބާރު ސްޕީޑުގައި މި ހުރިހާ ކަމެއްވެސް ދިޔައީ ހިނގަމުންނެވެ.\n2018 ވަނަ އަހަރު ނިމި، ރައީސް ޔާމީންގެ ވެރިކަން ބަދަލުވެ، ސަރުކާރުގެ ހިންގުމާއި ރައީސް އިބްރާހިމް މުޙައްމަދު ޞާލިޙު ވެރިކަމާއި ހަވާލުވެއްޖެ އެވެ. ވެރިކަމަށް ފަސް މަހަށްވުރެ ގިނަ ވެފައިވާއިރު، މަހާޖައްރާފުގެ އެއްވެސް ޚަބަރެއް އަޑެއް ނީވެއެވެ. މަހާޖައްރާފު ވީ ހިސާބެއްވެސް ނޭނގެއެވެ.\nމިކަމުގެ ސަބަބަށް ވިސްނާލާއިރު، މަހާޖައްރާފުގެ ބޭނުން ހިފަންޖެހޭ އެއްވެސްކަމެއް އަދި މި ވީހާތަނަށް ކުރިއަށް ގެންގޮސްފައެއް ނެތެވެ. އެއްވެސް ފަޅެއް، އެއްވެސް ބިމެއް ހިއްކާފައެއް ނެތެެވެ. ކުރަން ރާވާފައި އޮތް އެއްވެސް ޕްރޮޖެކްޓެއްގެ ޚަބަރުވެސް އިވިފައެއް ނެތެވެ.\nހަޤީޤަތުގައިވެސް ރައީސް ޔާމީންގެ ތަރައްޤީގެ ބިޔަ ޕްރޮޖެކްޓްތައް ދިވެހިން މިސް ވާން ފަށައިފިއެވެ. ޚާއްޞަކޮށް މަހާޖައްރާފު މަތިން ދިވެހިން ވަރަށް މިސްވެއްޖެ އެވެ. މަހާޖައްރާފު ވީ ހިސާބެއް ދިވެހިން ބަލަން ބޭނުންވެއްޖެ އެވެ. މަހާޖައްރާފުން ކުރަންހުރި ކަންކަން ބައިވަރެވެ. ކޮންމެ ޕްރޮޖެކްޓެއްވެސް ވަނީ ރައްޔިތުންގެ އުންމީދުތަކާއި ގުޅިފައެވެ. މި ސަރަހައްދުގައި އޮތް އެންމެ ބޮޑު ކޮންނަބޯޓު ވީ ހިސާބެއް ނޭނގި އެތަށް ބަޔަކު ކަންބޮޑުވެއްޖެ އެވެ. ހަމަ ހަޤީޤަތުގައިވެސް މަހާޖައްރާފު މަތިން ދިވެހިން ވަރަށް މިސް ވެއްޖެ އެވެ.\nއޭޕްރީލް 14, 2019 18:09\nހޯރަފުށީ އެއާޕޯޓް އަޅާ ސަރަހައްދު ހިއްކަން މިއަދު މަހާޖައްރާފު މިރަށަށް އައިސްފި، އެނގިފައިވާގޮތުން އޭތި އައީ ފ އަތޮޅުގެ ރަށެއްގެ ބިން ހިއްކާފަ. މި ސަރުކާރަކީ ދެއްކުންތެރި ސަރުކާރެއް ނޫންވީމަ ވެލިމުށެއް ތަނަކަށް އަޅާއިރަށް އެވާހަލަ ނުގޮވަނީ\nއޭޕްރީލް 14, 2019 22:41\nއެއްގޮތަކަށްވެސް ދެއްކުންތެރި ސަރިކާރެއްނޫން ކިނބޫ ސަރުކާރަކީ. ތަނެއްގަ ފޯނު ލައިނެއް އެޅިޔަސް އެއޮތީ ބޮޑުހަބަރަކަށްވެ ނެޓްވޯކް ވިއުގަ ގާއިމްކޮށްފަ. ތަނެއްގަ ފެންއިސްކުރެއް ބެހެއްޓިޔަސް ރައްޔިތުންނަށް ސާފުބޯފެން ފޯރުކޮށްދިނުމަށް ބޮޑު ޕްރޮޖެކްޓެއް ނިމިފަ. އެއްގޮތަކަށްވެސް ދެއްކުންތެރިއެއްނޫން. ހަބަރުތައް ކިޔާ އޭގެ ހަގީގަތް ބަލާމީހުނަށް ކަންކަން އެނގޭނީ.\nއިބޫގެސަރުކާރަށް 100 ދުވަސްފުރުނީމަ މަސައްކަތްކުރަންފަށަން ރާވަންފަށާނެއެވެ.5އަހަރުހަމަވާންވާއިރަށް މީހުންއާޝޯޚުވާހާގިނަ މަސައްކަތްކުރަންފަށާނެއެވެ. ދެންއަތްޖަހަންތިބޭށެވެ.\nއޭޕްރީލް 14, 2019 18:14\nއޭޕްރީލް 14, 2019 18:15\nމިހާރު މިކުރާ ގޮތަށް ވެރިކަންކުރި 2012 ފެބުރުވަރީ7ގައި ވެއްޓި ބުރިޔަށް ދަތް ވަން ބުޅައްބެ ވެސް... ފޮނިކެނޑުމާ އިންޑިޔާގެ ފައިފުހި ކަންކުރެވުނީ\nއެހެންވެ ދޯ ރައްޔިތުން ނިމިދިޔަ ވޯޓުގައި ޔާމީނާއި އޭނާގެ ޕާޓީ ޗޮކުން ފޮނުވާލި. ހަމަ ހިނި ގެޅެނީ.\nގިނަ ބަޔަކު ލާދީނީ ވެފަ ތިބިވަރު ފެނި ކަލޭ ހަމަ ހިނި ގޅނ ދޯ. ކަލޭ ކަހަލަ މީހުންނަށް ތިހެން ވާނެ.\nއޭޕްރީލް 14, 2019 18:23\nއޭ ބިޓެއްތަ އޭގެމަތިން މިސްވާން؟؟ އެއީ ދެން ބިޓެކޯ ދެން އެމަންޖެ މަތިން މިސްވީޔޯ ދެން މަންޖެ ކޮބާތޯބަލާލަން ހޯދީޔޯ.. ދެން ހޯދިއިރު އެމަންޖެ ގެ ކިޑްނީޔެއް ފެއިލްވެގެން ކިޑްނީ ބަދަލުކުރަން ވީ ރާއްޖެއިން ބޭރޔގަޔޯ!! ހުރި ހިތާމައެއްގެ ބޮޑުކަމާ އެމަންޖެޔައް އަވަސް ޝިފާޔަކައް އެދެން... އާމީން\nއޭޕްރީލް 14, 2019 18:24\nމަހާ މިހާރު އޮތީ ހޯރަފުށީ ބަދަރު ކޮށްފައި. ހޯރަފުށީ އެއާރޕޯޓުގެ މަސައްކަތް ކުރުމަށް.\nޝުކުރިއްޔާ އިބޫ ޟޯލިޙު\nއޭޕްރީލް 14, 2019 18:30\nރައީސް އަބްދުﷲ ޔާމީން މަތިން ހަނދާން ނުވޭތަ ؟\nކުރިހާ އަނިޔާ ހަނދާން ނުވޭތަ ؟\nއޭޕްރީލް 14, 2019 18:31\nހަހަހަ. ވަގުތު މީހުން އެކަނި ތިމިސްވަނީ.\nއޭޕްރީލް 14, 2019 18:32\nއެއީ މަގޭ ބިޓުތަ މިސްވާން؟\nއޭޕްރީލް 14, 2019 18:36\nޔާމީނު ވިއްކިފަޅުތަށް ކޮންނަނީ\nއޭޕްރީލް 14, 2019 18:37\nދެން ތިވާހަކަ ދައްކާނެކަމެއް ނެތް. ރޔ އަޅައިދިން ފުލެޓުތައް ކަމުނުގޮސްގެން ތަޅާލަން ބުނި ބަޔަކު ތި ޒަރާފާ ބެޭނުންކުރަަާނެތަ؟ ނުކުރާނެ. މިހާރު ނެޭނގެ ވިއްކާނުލާކަމެއްވެސް. ޢިބޫމެން ޖޭ ވަނީ ވަކި ވަރަކަށް ނޫންވިއްޔާ.\nއޭޕްރީލް 14, 2019 19:02\nމަހާޖައްރާފުގެ ހުރިހާކަމެއް ކުރިންވެސް މިހާރުވެސް ދަނީ ދެމިގެންވާ ކަރަޕްޟަނެއްގެތެރެއިން އެގޭނެކަރަޕްޟަނަކީ ނުފޫޒުގަދަ މީހުން އަޑީގައިތިބެގެން ވަރައްރާވައިގެން ހިންގާކަންތައްތަކެއް އެހެންވީމާ އަތުލައިގަނެވޭނީވެސް އެހާ ނުފޫޒުހުރިބަޔަކައް\nއޭޕްރީލް 14, 2019 19:20\nމަހާޖައްރާފު ހުރާގެ ބިންހިއްކާ ނިންމާފަ އޮތީ ހޯރަފުށި އެއަރޕޯޓު ބިންކިއްކަން އެރަށުގަ.. ރިޔާސީ އިންތިހާބުގެ ވޯޓަށްވެގެން އެރަށަށް ކުރިން ގެންދިޔަ ލޮލުގަ އަނދުން އަޅުވަން ވޯޓުލާ ނިމުނުތަނާ ޖައްރާފު ގެނެސްފި. މިސަރުކާރުން އެ ރައްޔިތުންނަށް އެކަންވެސް އެކޮށްދެނީ..މަހާޖައްރާފަކީ ދިވެހި ރައްޔިތުންގެ ފައިސާއިން ކަޓު ނަގައިގެން ހަދާފަ އޮތް އުޅަނދެއް އެއްވެސް މީހެއްގެ ތަރިކަ މުދަލެއް ނޫން\nއޭޕްރީލް 14, 2019 19:28\nފަހައް ނުވިސްނޭ ދިވެހިން މޮޑަން ދިވެހިން ބޯންއުޅުނު ބޮނޑި ތިއޮތީ ބޮއިފަ ދެން ތިބޭ އެޅިހާބަތަކަޢް ރިހަ ކިޔައިގެން މި ގައުމުގެ ދުވަސް މިދަނީ އަޑެއް އުފުލާލަން ކެރޭނެ އެއްވެސް މުއައްސަސާއެއް ނެތް.\nއޭޕްރީލް 14, 2019 19:36\nހޯރަފުއްޓަ ގޮއްސިއޭ ކިޔާއަޑުއެހިން.\nއޭޕްރީލް 14, 2019 19:37\nދެރަނުވޭ! ކުޑަ ދުވަސްކޮޅެއްގެ ތެރޭގައި ތިވެސް ބާ ދަގަނޑުގެ ގޮތުގައި އިންޑިޔާއަށް ކިލޯކިރައި ވިއްކާލާނެ! އިސްލާމީ މަރުކަޒުގެ ތަށިމުށިތައް ތަޅާލިފަދައިން!\nއޭޕްރީލް 14, 2019 19:44\nގިނަ ދިވެހިން ބޭނުންވަނީ ޔާމީނު ސިޔާސީ ކަންކަމުން އެއްފަރާތަށް ޖެހިލަން. މައުމޫނާ އަންނިއާ ގާސިމާ އަލްހާނު ވެސް.\nޔާމީނުގެ އެހުންނަ ބޮޑާކަމާ ކިބުރުވެރި ކަމެއްވެސ\nއޭޕްރީލް 14, 2019 19:45\nޔާމީނުގެ އެހުންނަ ބޮޑާކަމާ ކިބުރުވެރި ކަމެއްވެސް ދޯ؟ މީހަކު ހޭދެބައިވެދާނެ\nއޭޕްރީލް 14, 2019 19:49\nމި ވެރިކަން ބަޔަކު ގެނައީ ކޮންމެހެން ކަންތައްތަކެއް ގޯސް ވެގެން ނޫނެވެ. އަނިޔާވެރިކަމާއި، ނާއިންސާފާއި ވައްކަމުގެ ޓެގު ގައުމު ދޫކޮށް ފަރަންޖީ ވިލާތުތަކުގައި ތިބި ބަޔަކު ރައީސްގެ އިސްތަށިފުޅުގައި އަޅުވައި އެއްކަލަ ދެބޯގެރި ދިވެހިން ބޭނުންކޮށްގެން މި ކުޅިގަނޑު ކުޅެލީއެވެ. ރ. ޔާމީންގެ5އަހަރު ދައުރުގެ ފުރަތަމަ5މަސް ދުވަހާ މި ހިނގާ ސަރުކާރުގެ5މަސްދުވަހު ހިންގި މަޝްރޫއުތައް މިނެ ކިރާލުމުން ގައުމަށް ހެޔޮ އެދޭ މީހުން ހާމަވެގެންދާނެއެވެ. އޭރުގަ ޖަލަށް ލާފަ ތިބީ ގޭގަ މަޑުން ތިބެގެން ތަސްބީހަ ކިޔަންތިބި ބައެއް ނޫނެވެ. ސަރުކާރު ދެމެހެއްޓެން އަަދި ރައްޔިތުންނަށް ތަރައްގީ ގެނެވެން އެ ނޫން ގޮތެއް ހަމަ ނެތީއެވެ. ވެރިކަމާއި، މުދަލާއި ފައިސާއަކީ ހުރި އެއްޗެއްކަން އެވެރިންނަށް އެނގުމުން ގައުމަކަށް ބެލުމެއްނެތި ފަރަންޖީންނާ، ރޭޕިސްތާން ގުޅިގެން ވެރިކަން ހަމަ ނިގުޅައިގަތީއެވެ. ހައްދުން ބޭރުވެ ވޯޓުވެސް ވަގުކުރީއެވެ. މިހާރު ސަރުކާރެއް ހިނގާހެންވެސް ހީނުވެއެވެ. ފެންނަނީ2ވެރިޔަކު ވެގެން ގައުމު ހިންގާ ތަނެވެ. އެއްވެސް ރަށެއްގައި ތަރައްގީގެ މަޝްރޫއެއްގެ ކުލަވަރެއްވެސް ދައްކާނުލެވެއެވެ. ފަހަރެއްގަ ރ ޔާމީން ފައްޓާފަ ހުރި ޕްރޮޖެކްޓްތައް ގިނަކަމުން މި ވެރިންނަށް އަދި ޕްރޮޖެކްޓަކާ ދެވޭ ހިސާބުގަ ނެތީކަން ނޭގެއެވެ. ކޮންމެ ގޮތެއްވިޔަސް ދިވެހީން ބޯން އުޅުނު އެތިފަހަރު މި އޮތީ ބޮވިފައެވެ. ދެން މި ރާއްޖެޔަކު ނެތް އަޅަންޖެހޭ ބުރިޖެއް. އަޅަންޖެހޭ އިތުރު ހޮސްޕިޓަލެއް. އަޅަންޖެހޭ މިސްކިތެއް. އަޅަންޖެހޭ ރަންވޭއެއް. ދެން ފޮލޯކުރުން އޮތީ 1900 ވަނަ ގަރުނުގަ އޮތް ޖަޒީރާ ކޮންސެޕްޓް. ކިތަންމެ ވައްކަމެއް ކުރިޔަސް ރައްޔިތުންނަށް ކަންތައް ކޮށްދެވެންޏާ އޯކޭ. ތިބުނާވަރަށް ވައްކަންކުރިނަމަ މި ވަރުގެ ތަރައްގީގެ ޕްރޮޖެކްޓުތައް ނުހިންގޭނެ. ވައްކަން ނުކުރާ ސަރުކާރެއް ނެތް. ދައުލަތުގެ ޚަރަދުގަ މިނިސްޓަރުންގެ ފޯނު ބިލްތައްވެސް ދެއްކި. އެކްޓިވިސްޓުންނަށް ފަޅު ރަށްތަކާއި ބޭނުންވަރަކަށް ދައުލަތުގެ ބަޖެޓުން ޚަރަދުވެސްކުރި. ގާތް ރައްޓެހިންނަށް ބިޔަ ބޮޑެތި ޕްރޮޖެކްޓްވެސް ދިން. މިވެސް ވައްކަން ނޫންތޯ؟ މި ސަރުކާރުގަވެސް ވައްކަން. އިހަކަށްދުވަހު ރައީސް ޕޯޑިއަމަކަށް އަރާ ވިދާޅުވި ބޭރުން ލިބުނު އެހީތަކަށް ވީ ނުވީއެއް ނޭގި ގެއްލުނު ވާހަކަ. މިއަށް ކިޔަންވީ ތެދުވެރިކަންތޯ؟ ކޮންމެއަކަސް ދިވެހިންގެ ހަމްދަރްދީގެ ބޭނުންހިފައި ބަޔަކު ހަމަ ދިދަ ޖަހާ މެދު އުޑަށް އަރައިފި. ތަރައްގީ ޢަރަގުކޮށް އަޅުވެތިކަމުގެ މަޅީގަ ދިވެހިން ރަގަޅަށްވެސް ޖައްސުވައިފި. އަޅުގަނޑުމެން ތިބޭނީ ކުޅިބަލަން. ކިހާ ވަރަކުންވެސް ދާނެބާ!\nއޭޕްރީލް 14, 2019 19:54\nމަހާ ޖައްރާފު އެމެން ވަނީ އިންޑިއާ އާލާތުންނަށް ވިއްކާ ކަޓް ކާލާފައި މަޖްލީސް އިންތިޚާބަށް އެންމެ5މިލިއަން ޑޮލަރަށް މަހާ ޖައްރާފެއް މިހާރަކު މިރާއްޖޭގައި ނެތޭ އެހޯދަން ވެސް އުޅޭނެ ކަމެއް ނެތޭ އެވަނީ ވިއްކާލާ ހިންނަވަރު އިބްރާހިމް މަޖްލީސް އިންތިޚާބު ކާމިޔާބު ކޮށް ފައޭ އެއީ އޭ އެމެން ކުރި ކަމަކީ..\nއޭޕްރީލް 14, 2019 20:07\nސަރުކާރު އަދި އޮތީ ދެފެންދޭތެރޭ! އަޑިއަށް ގޮސް ހަމަޖެހިލީމާ ކުޅިވަރު ފެންނާނެ! ބަލަންތިބޭ! މިބުނީ ލައްކަ ވާހަކަ!\nއޭޕްރީލް 14, 2019 20:10\nއިންޑިއާގެ ކުނުފުންޏަކަށް ވިއްކާލީނޫންބާ..؟؟؟\nއޭޕްރީލް 14, 2019 20:17\nނުވޭ މިސް އެއް. މޮޅު އެއްޗެއް ހިތުން ލިޔެލީ ދޯ.\nތިއީ ވައްކަމާ ޖައްރާފް\nއޭޕްރީލް 14, 2019 21:00\nޙަމަމިސްވަނީއޭ. ކޮބާތަމަގޭ ދަރިފުޅާ، ކޮބާތަމަގޭ މަހާޖަނަވާރު.\nޢެކަމުހެޔޮނުވާނެ ބުނެލަދީބަލަ، މިލިޔުނު ކަލޭގެއަށް ދިވެހިން ޖައްފާރު މިސްވާކަން އެނގުނީ ކިހިނެއްތޯ؟ ސަރވޭއެއް ހެދީތޯ؟ ދޮރުނެދޮރަށް ބޯކޮއްޕީތޯ؟ ޥަރަށް އިގިލަންބޭނުން.....\nއޭޕްރީލް 14, 2019 21:41\nކާކުތަ މަހާ ޖައްރާފާ މަތިން ހަނދާން ވެގެން އުޅެނީ؟؟\nއޭޕްރީލް 14, 2019 21:58\nމިސަރުކާތުން އައްޑޫގަހިންގާ ހިންގާ އެއްމެބިޔަ ފުރަތަމަ މަސްރޫއަކީ ބޮޑުދިދައެއްނެގުން ދެންކޮން މަހާޖައްރާފެއްބޭނުންވާނީ؟\nއޭޕްރީލް 14, 2019 22:23\nހިންނަވަރޭ އައީ ރައްޔިތުންނަށް ކަމެއް ކޮށްދޭން ނޫން އެޅާ އައީ ކަޓްކާން އެކަން އެބަކުރޭ އެޅާގެ އެކެބަނޑެ ބެއްޔާ މެންގެ އެކައުންޓަށް 200 މިލިއަން ޑޮލަރު ކަހާލައިގެން...\nއޭޕްރީލް 14, 2019 22:38\nރައްޔިތުން ވޯޱެއްނުދޭ ވޯޱުން ވައްކަންކުރަނީ އެކިފަހަރު އެކިގޮތައް ސަރީފު ޑޮލަރުން ފެންވަރުވައިގެން އައްޗީޑި ލަދުވެސް ނުގަނޭދޯ އަވާހަކަދައްކަން މިސަރުކާރުން އައްޑޫގަ އެފަށާ ބޮޑުބިޔަމަސްރޫއުދެކިބަލަ ބޮޑުދިދައެއްނެގުބް ގުއިރޯުނުދަމާބަލަ!!\nއޭޕްރީލް 14, 2019 22:44\nރީނދޫ ބާގައި މީހުން ވަގުތު ނޫސް ހާދަ ފަރުވާތެރިކަމާއެކު ކިޔައޭ. އެންމެ އަވަހަށް އެންމެ ތެދު ޚަބަރު ގެނެސްދެނީ ވަގުތު ކަން އެމީހުންނަށްވެސް އެނގޭ ވިއްޔަ. އެކަމަކު ތިބެނީ ނުކިޔާ ކަމަށް ހެދިގެން.\nއޭޕްރީލް 14, 2019 22:55\nމިސްވާ ވަރުން ނުނިދޭ\nއޭޕްރީލް 14, 2019 22:57\nވަރަށް މިސްވޭ. ރައީސް ޔާމީންގެ ހަލުވި ތަރައްގީގެ ރަން ޒަމާނުގައި އަތޮޅުތެރޭގެ ތަރައްގީއަށް މުހިއްމު ބޭނުންތަކެއް ކުރެވުނު ދައުލަތުގެ އެސެޓެއް މަހާ ޖައްރާފަކީ.\nއޭޕްރީލް 20, 2019 14:41\nކަލޯ އެއީ 2017 ވަނަ އަހަރު ގެނައި އެއްޗެއް.\nކުޅުދުއްފުށީ އެއާޕޯޓަށް ބިން ހިއްކަން


Jumal ge kaamiyaaby ah Nimal fahuruverivefai | Mihaaru\nޖުމަލް އެންމެ މޮޅު އެކްޓަރުގެ އެވޯޑާ އެކު. މިހާރު ފޮޓޯ: ހުސައިން ވަހީދު\nޖުމަލް އެންމެ މޮޅު އާ އެކްޓަރުގެ އެވޯޑާ އެކު. މިހާރު ފޮޓޯ: ހުސައިން ވަހީދު\nޖުމަލް ހޯދި ކާމިޔާބީ އަށް ބައްޕަ ނިމާލް ފަހުރުވެރިވެފައި\n20 ޑިސެމްބަރ 2017 - 11:16\nފިލްމީ ކެރިއަރުގައި ޑައިރެކްޓަރު/އެކްޓަރު އަހުމަދު ނިމާލަށް ރެއަކީ ވަރަށް އުފާވެރި ރެއެކެވެ. އެކަމަކު އެއްގޮތަކަށް ވެސް ދިވެހި ފިލްމް އެވޯޑްސްގައި އޭނާ އަށް އެވޯޑެއް ލިބިގެންނެއް ނޫނެވެ. ނިމާލަށް އެންމެ ބޮޑު އުފަލަކީ އޭނާގެ ފިރިހެން ދަރިފުޅު އަދި މިހާރުގެ އެންމެ މަގުބޫލު އެއް އެކްޓަރު ޖުމައްޔިލް ނިމާލް (ޖުމަލް) ރޭ ދެ އެވޯޑް އުފުލައިލުމެވެ.\nމީގެ ތެރެއިން އެއް އެވޯޑް ލިބުނީ ފިލްމީ ދާއިރާ އަށް ޖުމަލް ނެރެން ނިމާލް 2014 ގައި ތައްޔާރުކުރި ފިލްމު "އަނިޔާ" އިން އެންމެ މޮޅު އާ އެކްޓަރުގެ އެވޯޑެވެ. ދެން ލިބުނީ މި ފަހަރު އެންމެ މޮޅު ފިލްމު، ޑާކް ރެއިން އެންޓަޓައިންމަންޓްގެ "ވާށޭ މަށާއެކީ" ގައި އޭނާ ކުޅުނު ބައިން ހޯދި އެންމެ މޮޅު އެކްޓަރުގެ އެވޯޑެވެ.\nމި އެވޯޑްތައް ޖުމަލް ހޯދި އިރު، އޮލިމްޕަހުގައި ނިމާލް އިނީ އުފަލުން ފެންކަޅިވެފަ އެވެ. އަދި އެވޯޑާ އެކު ސްޓޭޖުން ޖުމަލް ފައިބައިގެން ދިއުމުން އޭނާގެ ގައިގައި ބާރަށް ބައްދާލި ތަން ވެސް ފެނުނެވެ.\nނިމާލް، ދަރިފުޅު ޖުމަލްގެ ގައިގައި ބައްދާލައިގެން. މިހާރު ފޮޓޯ: ހުސައިން ވަހީދު\nޖުމަލްގެ މި ކާމިޔާބީއާ އެކު ނިމާލް ވަނީ ފޭސްބުކްގައި އޭނާގެ ޝުއޫރުތައް ހިއްސާކޮށްފަ އެވެ. އޭނާ ބުނީ އެންމެ އުފާވާ އެއް ކަމަކީ ބައްޕަގެ ލެގަސީ ޖުމަލް ދަމަހައްޓާތީ އެވެ.\n"ބައްޕައަކު އެންމެ އުފާވާނީ ބައްޕަ ކުރަމުން ދިޔަ މަސައްކަތް ފިރިހެން ދަރިއަކު އެ މަސައްކަތް ފޮލޯ ކުރުން. އަދި އެކަމުން ރީތި ނަމެއް ހޯދުން،" ނިމާލް ބުންޏެވެ.\n"މިރޭ މީ އެގޮތުން އަހަރެން އެންމެ އުފާވި ރޭ. މަރުހަބާ ޖުމަލް ހޯދި ކާމިޔާބީ އަށް."\nނިމާލްގެ ފޭސްބުލް ޕޯސްޓް.\nރޭ އެވޯޑާ އެކު ސްޓޭޖް މަތީގައި ވާހަކަ ދައްކަމުން ޖުމަލް ބުނީ އޭނާ އަށް އެ ހިސާބަށް އާދެވުނީ ނިމާލްގެ ދަރިއަކަށް ވުމުންކަން ފާހަގަކޮށްފަ އެވެ. އަދި ފިލްމީ ދާއިރާ އިން ކުރިއަށް ދާން މުޅި އާއިލާ އިން ލިބޭ އެއްބާރުލުމަށް ޝުކުރު ވެސް އަދާކުރި އެވެ.\nފިލްމީ ދާއިރާގައި ނިމާލް މަސައްކަތް ކުރާތާ އެތައް އަހަރެއް ވެފައިވާ އިރު، ދަރިފުޅު ހޯދަމުން އަންނަ ކާމިޔާބީތަކަށް ވަރަށް ފަހުރުވެރިވާ ކަމަށް ތަކުރާރުކޮށް ނިމާލް ބުނެފައިވެ އެވެ.\nފިލްމީ ދާއިރާގައި މިހާރު ހުރި އެންމެ ކާމިޔާބު އަދި މަަގުބޫލު އެކްޓަރަށް ޖުމަލް ވީ ވަރަށް ކުރު މުއްދަތެއްގެ ތެރޭގަ އެވެ. އޭގެ ތެރޭގައި އެންމެ ފަހު ވިންދާ ޖެހެންދެން (2015)، ވާށޭ މަށާއެކީ (2016) އަދި 4426 (2016) ހިމެނެ އެވެ.\nޑާކް ރެއިންގެ "ޑާލިން" ގެ ގޮތުގައި ބެލެވޭ ޖުމަލްގެ ވަރަށް ފާހަގަކޮށްލެވޭ ދެ ފިލްމެއް އަންނަ އަހަރު ކުރީކޮޅު ސިނަމާ އަށް އަންނާނެ އެވެ. އެއީ މާޗް5ގައި ރިލީޒް ކުރާ "ވަކިން ލޯބިން" އާއި އެޕްރީލް5ގައި ރިލީޒް ކުރާ "ގޮށްރާޅު" އެވެ.\nއޭނާ ކުޅުނު ދެ ފިލްމެއް އަދި ރިލީޒް ނުވެ ވެސް އެބަ އޮތެވެ. އެއީ "މާޔޫސް" އާއި "ޕްލޭން ބީ" އެވެ.\nނިމާލް ބުނެފައިވާ ގޮތުގައި އޭނާ މިހާރު އަންނަނީ ޖުމަލްއާ އެކު ފެންނާނެ ކަހަލަ ފިލްމެއް ހަދަން ތައްޔާރުވަމުންނެވެ.\nއިތުރު ލިޔުންތައް ގައުމީ ފިލްމް އެވޯޑްސް ދިވެހި ފިލްމް އިންޑަސްޓްރީ ޑައިރެކްޓަރު އަހުމަދު ނިމާލް


ނަބިއްޔާ ޞައްލަ ﷲ ޢަލައިހި ވަސައްލަމަގެ މަކާނަތު – Sheikh Fikree Sheikh Fikree\nމިއުއްމަތުގެ ނަބިއްޔާ މުޙައްމަދު صلى الله عليه وسلم އަކީ މާތް ﷲ ގެ އަޅާ އަދި ރަސޫލާއެވެ. މީސްތަކުންގެ ތެރެއިން ހޮއްވަވައި، އެކަލާނގެ ޚަލީލަކު ކަމުގައި ލައްވަވައި، އެންމެ ފަހު ރިސާލުތާއިގެން ފޮނުއްވެވުމަށް މާތް ﷲ ޚިޔާރު ކުރެއްވި، ނަބީކަމާއި ރަސޫލުކަން ޚަޠިމުކުރެއްވި މާތް ސާހިބާއެވެ. އެކަލޭގެފާނުގެ މަޤާމު މަތިވެރިކުރައްވައި، އެކަލޭގެފާނުގެ އުއްމަތަކީވެސް އެންމެ ހެޔޮވެގެންވާ އުއްމަތް ކަމުގައި ލެއްވެވިއެވެ.\nމާތް ނަބިއްޔާ صلى الله عليه وسلم ގެ މަކާނަތަކީ ކޮބައިކަން ދެނެގަންނަން އެދޭމީހަކަށް ކީރިތި ޤުރްއާން ފުދެއެވެ. އިތުރު އެކަލޭގެފާނުގެ އަޚުލާޤުކޮޅު ހުންނަ ގޮތަކީ ކޮބައިތޯ ސުވާލު ކުރެއްވުނު ހިނދު، ޖަވާބަކީވެސް އެއީއެވެ. އެކަލޭގެފާނުގެ ޚުލްޤުފުޅަކީ ކީރިތި ޤުރްއާނެވެ. އެބަހީ: އިތުރު އެކަލޭގެފާނުގެ އުޅުއްވުން ހުރި މަގަކީ، ޤުރްއާނުގައި އަންގަވާފައިވާ ގޮތެވެ. އަދި އެކަލޭގެފާނު ވަކިވަކި ގުނަވަންތަކުގެ ޠާހިރުކަމާއި، ރަނގަޅުކަމުގެ މައްޗަށް މާތް ﷲ ވަނީ ހެކިވެވޮޑިގެންފައެވެ. އެކަލޭގެފާނުގެ އެންމެހައި ސިފަފުޅުތަކަކީ މާތް ﷲ ގެ ޚާއްޞަ ރިޢާޔަތުގެ މަތީ ޠާހިރުކުރައްވައި ސިއްކަ ޖެއްސެވިގެންވާ ސިފަފުޅުތަކެކެވެ.\nއެކަލޭގެފާނު ބުއްދިއާއި ވިސްނުންފުޅާ ބެހޭގޮތުން ވަޙީކުރެއްވިއެވެ. “مَا ضَلَّ صَاحِبُكُمْ وَمَا غَوَى” (النجم 2) މާނައީ: “ތިޔަބައިމީހުންގެ އެކުވެރިޔާ (އެބަހީ: މުޙައްމަދުގެފާނު) ޙައްޤުގެމަގުން އެއްކިބާވެވަޑައެއް ނުގަންނަވައެވެ. އަދި ބަޠިލު އިޢުތިޤާދެއް ނުކުރައްވައެވެ.”\nއެކަލޭގެފާނަކީ އަލްއަމީނުގެ ނަންދެވިގެންވާ އަމާނާތްތެރިޔާއެވެ. އެކަލޭގެފާނުގެ ޢަދުއްވުންގެ ތެރެއިން މައްކާގެ މުޝްރިކުންވެސް އެކަލޭގެފާނާމެދު ބުނެއުޅުނު ބަހަކީ “ދުވަހަކުވެސް އިތުރު ފުޅެއް ހެއްދެވި ބޭކަލެއް ނޫން” ކަމުގައެވެ. އެކަލޭގެފާނު ދޫފުޅުން ނިކުންނަ ބަސްފުޅުތަކަކަކީ ޠާހިރު ބަސްފުޅުތަކެއްކަން މާތް ﷲ އަންގަވައި ވަޙީކުރެއްވިއެވެ. “وَمَا يَنطِقُ عَنِ الْهَوَى * إِنْ هُوَ إِلَّا وَحْيٌ يُوحَى” (النجم 3-4) މާނައީ: “އަދި އެކަލޭގެފާނު އަމިއްލަ އެދުންފުޅަކަށް ވާހަކަފުޅެއް ނުމެދައްކަވާމެއެވެ. * އެ ބަސްފުޅުތަކަކީ އެކަލޭގެފާނަށް އިއްވަވާ ވަޙީ އެއްކަމުގައި ނޫނީ ނުވެތެވެ.”\nއެކަލޭގެފާނު ގެންނެވި ރިސާލަތަކީ ކާއިނާތުގެ ވެރި ރައްބުގެ ޙުކުމްފުޅުތަކާއި ޝަރީޢަތެވެ. އެކަލޭގެފާނަށް ދެއްވިގެންވާ ޢިލްމަކީ މާތް ﷲ ގެ ޙަޟުރަތުން ދެއްވުނު ޠާހިރު، ރަނގަޅު ޢިލްމެކެވެ. މާތް ﷲ ވަޙީކުރައްވާފައިވެއެވެ. “عَلَّمَهُ شَدِيدُ الْقُوَى” (النجم 5) މާނައީ: “ބާރުގަދަ މަލާއިކަތަކު، އެކަލޭގެފާނަށް އެ (ވަޙީ) އުނގަންނައިދެއްވިއެވެ.”\nއެކަލޭގެފާނު ބައްލަވާ ބެއްލެވުންތަށް، ނުވަތަ ލޯފުޅުން ދެކެވަޑައިގަންނަވާ ތަންތަނަކީވެސް މާތް ﷲ ގެ ރުހިވޮޑުގަތުމުގެ މަތީގައިވާ ތަންތަން ކަމުގައި މެނުވީ ނުވެއެވެ. މާތް ﷲ ވަޙީކުރައްވާފައިވެއެވެ. “مَا زَاغَ الْبَصَرُ وَمَا طَغَى” (النجم 17) މާނައީ: “އެކަލޭގެފާނުގެ ލޯފުޅު އެކިފަރާތްފަރާތަކަށް ނުދެއެވެ. އަދި ދެކެވަޑައިގަތުމަށް ކަނޑައަޅުއްވާފައިވާތަން ފަހަނަޅައިވެސް ނުމެދޭމެއެވެ.”\nއެކަލޭގެފާނުގެ ހިތްޕުޅަކީވެސް ޠާހިރު ހިތްޕުޅެކެވެ. ތުއްޕުޅު އިރުގައާއި، އިސްރާ މިޢްރާޖު އަރާވަޑައިގެންނެވި ރޭގައި މަތިވެރި މަލާއަކަތާ ޖިބްރީލްގެފާނު، އިތުރު އެކަލޭގެފާނުގެ މޭފުޅުއް ފަޅުއްވައި، ހިތްޕުޅު ނަންގަވައި، ޒަމްޒަމް ފެނުން ދޮވެލައްވައި، އެމޭފުޅަށް އީމާންކަމާއި ޙިކުމަތް ލެއްވިކަމުގައި ޞައްޙަ ޙަދީޘްތަކުގައި ވެއެވެ. އަދި އެކަލޭގެފާނުގެ ހިތްޕުޅުގެ ސާފުކަން ބަޔާން ކުރައްވައި މާތް ﷲ ވަޙީކުރައްވާފައިވެއެވެ. “مَا كَذَبَ الْفُؤَادُ مَا رَأَى” (النجم 11) މާނައީ: “އެކަލޭގެފާނު ދެކެވަޑައިގެންނެވި ކަންތަކާމެދު (އެކަލޭގެފާނުންގެ) ހިތްޕުޅު އިންކާރެއް ނުކުރައްވަތެވެ.”\nކީރިތި ރަސޫލާ صلى الله عليه وسلم އަކީ އެންމެހާ ކުށްފާފައިން ޠާހިރުކުރައްވާފައި ބޭކަލެކެވެ. އެކަލޭގެފާނުގެ ބުރަކަށިފުޅުގެ ޠާހިރުކަން ބަޔާންކުރައްވައި ވަޙީކުރައްވާފައިވެއެވެ. “وَوَضَعْنَا عَنكَ وِزْرَكَ * الَّذِي أَنقَضَ ظَهْرَكَ” (الشرح 3) މާނައީ: “އަދި ކަލޭގެފާނު އުފުއްލަވާ ބުރަ، ކަލޭގެފާނުގެ ކިބައިން ތިމަންރަސްކަލާނގެ ލުއިކުރެއްވީމެވެ. * އެއީ ކަލޭގެފާނުގެ ބުރިކަށިފުޅަށް ބުރަކަންދީފައިވާ ކަންތަކެވެ.”\nއެކަލޭގެފާނުގެ ނަންފުވަނީ މަތިވެރިކޮށްދެއްވާފައެވެ. ޝަހާދަތުގެ ދެކަލިމައަށް އިޤުރާރުވެވޭނީ އެކަލޭގެފާނުގެ ނަންފުޅު ކިޔުމާއެކުއެވެ. ކޮންމެ ބަންގި އެއްގައި އެކަލޭގެފާނުގެ ނަންފުޅު ޒިކުރު ކުރެވެއެވެ. ކޮންމެ މީހަކު ކުރާ ކޮންމެ ނަމާދެއްގެ އައްތަޙިއްޔާތުގައި އެކަލޭގެފާނު ނަންފުޅު ގަނެވެއެވެ. އެކަލޭގެފާނުގެ ނަންފުޅާއި، ޒިކުރު މަތިވެރިކޮށްދެއްވިކަން އަންގަވައި މާތް ﷲ ވަޙީކުރައްވާފައިވެއެވެ. “وَرَفَعْنَا لَكَ ذِكْرَكَ” (الشرح 4) މާނައީ: “އަދި ކަލޭގެފާނަށްޓަކައި ތިމަންރަސްކަލާނގެ، ކަލޭގެފާނުގެ ނަންފުޅު މަތިވެރިކުރެއްވީމެވެ.”\nއެކަލޭގެފާނުވަނީ މަތިވެރި އަޚުލާޤު މަތީގައެވެ. މާތް ﷲ ވަޙީކުރައްވާފައިވެއެވެ. “وَإِنَّكَ لَعَلى خُلُقٍ عَظِيمٍ” (القلم 4) މާނައީ: “އަދި ހަމަކަށަވަރުން، ކަލޭގެފާނު ވަނީ މާތްވެގެންވާ ޚުލްޤުފުޅެއްގެ މަތީގައިކަން ކަށަވަރެވެ.”\nއަދި އެކަލޭގެފާނަކީ މީސްތަކުންނަށްހުރި ނަމޫނާއެއް ކަމުގައިވަނީ އަންގަވާފައެވެ. “لَقَدْ كَانَ لَكُمْ فِي رَسُولِ اللَّهِ أُسْوَةٌ حَسَنَةٌ لِّمَن كَانَ يَرْجُو اللَّهَ وَالْيَوْمَ الْآخِرَ وَذَكَرَ اللَّهَ كَثِيراً” (الأحزاب 21) މާނައީ: “ހަމަކަށަވަރުން، ﷲ ގެ ރަސޫލާގެ ކިބައިގައި، ތިޔަބައިމީހުންނަށް ރިވެތިވެގެންވާ ނަމޫނާއެއްވެއެވެ. (އެއީ) ﷲގެ ދަރުމައާއި، އާޚިރަތުގެ ސަވާބަށް އެދޭ، އަދި ގިނަގިނައިން ﷲ ހަނދުމަކުރާ ކަމުގައިވާ މީހަކަށެވެ.”\nތިމާގެ އަމިއްލަށް ނަފްސާއި، އަނބިދަރިންނާއި އަދި އެންމެހާ މީސްތަކުންނަށްވުރެން ބޮޑަށް އިތުރު އެކަލޭގެފާނުދެކެ ލޯބިވެއްޖައުމަށް ދާންދެން އެކެއްގެވެސް އީމާންކަން ޞައްޙަ ނުވާހުއްޓެވެ. އަދި އެކަލޭގެފާނަށް ތަބާވެއްޖެ މީހަކަށް މާތް ﷲ ގެ ލޯބި ލިބިގެންވެއެވެ. އެކަލޭގެފާނަށް ތަބާވެއްޖެ މީހަކީ ސުވަރުގެ ވަންތަވެރިއެއް ކަމުގައިވަނީ އަންގަވާފައެވެ.


Recurrent haradhah 11 percent ge ithuru vumeh\nރިކަރަންޓު ހަރަދުތަކަަށް 11 ޕަސެންޓުގެ އިތުރުވުމެއް\nސަރުކާރުގެ މުވައްޒަފުން އޮފީހަށް ދަނީ: ރިކަރަންޓް ހޭދަ ދަނީ އިތުރު ވަމުން -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nދައުލަތް ހިންގަން ކުރަމުން ގެންދާ ރިކަރަންޓް ހޭދަ މިދިޔަ އަހަރާ އަޅާ ބަލާއިރު 11 ޕަސެންޓް އިތުރުވެ، ދެ ބިލިއަން ރުފިޔާ އިތުރަށް ހޭދަ ކޮށްފި އެވެ.\nފިނޭންސް މިނިސްޓްރީން ބުނި ގޮތުގައި މިިދިޔަ މަހުގެ 26 ވަނަ ދުވަހުގެ ނިޔަލަށް ރިކަރަންޓް ހަރަދުގެ ގޮތުގައި 14 ބިލިއަން ރުފިޔާ ވަނީ ހޭދަ ކޮށްފަ އެވެ. ނަމަވެސް މިދިޔަ އަހަރުގެ މި މުއްދަތުގައި ރިކަރަންޓް ހޭދަ އުޅެނީ 12 ބިލިއަން ރުފިޔާގަ އެވެ.\nފިނޭންސުން ކޮންމެ ހަފުތާއަކު ނެރޭ މާލީ ހިސާބުތައް ދައްކާ ގޮތުން މި އަހަރު ރިކަރަންޓް ހަރަދު ކުރަން ރައްޔިތުން މަޖިލީހުން ފާސް ކޮށްދީފައި ވަނީ 21 ބިލިއަން ރުފިޔާގެ ބަޖެޓެކެވެ.\nރިކަރަންޓް ހަރަދުގެ ތެރެއިން މުވައްޒަފުންނަށް މުސާރަ ދޭން މިހާތަނަށް 6.4 ބިލިއަން ރުފިޔާ ހޭދަ ކޮށްފައިވެ އެވެ. ނަމަވެސް މިދިޔަ އަހަރު މި ހޭދަ އުޅެނީ 6.3 ބިލިއަން ރުފިޔާގަ އެވެ. މުވައްޒަފުންނަށް މުސާރަ އާއި ޕެންޝަނުގެ ގޮތުގައި ދޭން ފާސްކޮށް ދީފައި ވަނީ 10 ބިލިއަން ރުފިޔާގެ ބަޖެޓެކެވެ. އެޑްމިނިސްޓްރޭޓިވް އަދި އޮޕަރޭޝަނަލް އެކްސްޕެންސަސްގެ ގޮތުގައި 7.5 ބިލިއަން ރުފިޔާ ހޭދަ ކޮށްފައިވެ އެވެ. ނަމަވެސް މިދިޔަ އަހަރު މި ހޭދަ އުޅެނީ ހަ ބިލިއަން ރުފިޔާގަ އެވެ. މި ބަޔަކަށް ދީފައިވާ ބަޖެޓަކީ 11 ބިލިއަން ރުފިޔާ އެވެ.\nފިނޭންސް މިނިސްޓްރީން ބުނި ގޮތުގައި މި އަހަރުގެ މިހާތަނަށް ޖުމްލަ ހަރަދުގެ ގޮތުގައި 18.1 ބިލިއަން ރުފިޔާ ވަނީ ހޭދަކޮށްފަ އެވެ. އަދި މިހާތަނަށް އާމްދަނީއަށް ލިބުނީ 11 ބިލިއަން ރުފިޔާ އެވެ. މި އަހަރު ހޭދަ ކުރަން 33.4 ބިލިއަން ރުފިޔާގެ ބަޖެޓެއް ދިންއިރު އާމްދަނީގެ ގޮތުގައި ލިބޭނެ ކަމަށް އަންދާޒާ ކުރީ 11.2 ބިލިއަން ރުފިޔާ އެވެ.\nދައުލަތުގެ ބަޖެޓް ދައުލަތުގެ އާމްދަނީ އިގްތިސޯދު + އިބްރާހިމް އަމީރު ފިނޭންސް މިނިސްޓްރީ


Co-shared Kitchen ah Shauguverikan faalhukoh 60 faraatheh\nކޯޝެއާޑް ކިޗަން ފެސިލިޓީ\nކޯޝެއާޑް ކިޗެން އަށް ޝައުގުވެރިކަން ފާޅުކޮށް 60 ފަރާތެއް\nމިހާރު ކުރިޔަށް ދަނީ އިންޓީރިއާގެ މަސައްކަތްތައް\nހުޅުވަން ހަމަޖެހިފައިވަނީ މި އަހަރުގެ ފަހުކޮޅު\nކ. މާލެ | 16 ސެޕްޓެންބަރ 2020 | ބުދަ 18:08 | 2,874\nބީސީސީގެ ޗީފް އޮޕަރޭޓިން އޮފިސަރު ލީނާ އަބްދުލް ޖަލީލް ރާއްޖެ.އެމްވީ އަށް އިންޓަވިއު ދެއްވަނީ - ރާއްޖެއެމްވީ\nކުދި އަދި މެދު ފަންތީގެ ވިޔަފާރިތަކުގެ ތެރެއިން ކާބޯތަކެތި އުފައްދާ ފަރާތްތަކަށް ހާއްސަ ކޮށްގެން ހުޅުމާލޭ ގައި ގާއިމްކުރަ ކޯޝެއާޑް ކިޗެން ފެސިލިޓީ ގައި މަސައްކަތް ކުރަން 60 ފަރާތަކުން ޝައުގުވެރިކަން ފާޅުކޮށްފައިވާ ކަމަށް ބިޒްނަސް ސެންޓަރ ކޯޕަރޭޝަން (ބީސީސީ) އިން ބުނެފިއެވެ.\nރާއްޖެއަށް ފުރަތަމަ ފަހަރަށް ކޯޝެއާޑް ކިޗަން ތައާރަފް ކުރަން ނިންމާފައިވާ ކަމަށް ބީސީސީ އިން އިއުލާން ކޮށްފައިވަނީ މި އަހަރުގެ ޖޫން މަހުއެވެ. ކޯޝެއާޑް ކިޗެން އަކީ ކާބޯތަކެތި އުފެއްދުމަށް ބޭނުންވާ ގިނަ ވަސީލަތްތަކެއް އެއްތަނަކުން ލިބިދޭ ގޮތަށް، އެއްފަހަރާ ގިނަ ބަޔަކަށް ބޭނުން ކުރެވޭ ގޮތަށް، ހުންނަން ޖެހޭ ވަކި ސްޓޭންޑަޑަކަށް ފެތޭ ގޮތަށް ފަރުމާ ކުރެވިފައި ހުންނަ ތަންތަނެވެ.\nއެކަމާއި ގުޅޭ އެންމެ ފަހުގެ މައުލޫމާތު ''ރާއްޖެ.އެމްވީ'' އާ ހިއްސާ ކުރައްވަމުން ބީސީސީގެ ޗީފް އޮޕަރޭޓިން އޮފިސަރު ލީނާ އަބްދުލް ޖަލީލް ވިދާޅުވީ، ކުރިއެކޭ އެއްގޮތަށް މިހާ ރުވެސް މަސައްކަތް ކުރަމުންދަނީ މި އަހަރުގެ ފަހުކޮޅަށް ހުޅުމާލޭގައި ގާއިމް ކުރާ ކޯޝޭއާޑް ކިޗެން ނިންމާލުމުގެ މަސައްކަތް ކަމަށެވެ. ބީސީސީން ވަނީ ކިޗަން ސްޕެޝަލިސްޓެއް ހޯދަން އިއުލާން ކޮށްފައެވެ. އޭނާ ވިދާޅުވީ، ފެސިލީޓީ އަށް ބޭނުންވާ ސާމާނުތަކާއި އެތަނުގެ އިންޓީިރިއާގެ މަސައްކަތްތައް ކުރިޔަށްދާ ކަމަށެވެ.\nލީނާ ވިދާޅުވި ގޮތުގައި، ކޯޝެއާޑް ކިޗެން އަށް ޝައުގުވެރިކަން ފާޅުކުރުމުގެ ފުރުސަތު އަދިވެސް އޮތީ ހުޅުވާލާފައެވެ. އެކަމަށް އެދޭ ފަރާތްތަކުން ބީސީސީއާ ގުޅައިގެން ކުރިޔަށް ގެންދިޔުމަށް އޭނާ ވަނީ އެދިފައެވެ. ބީސީސީން ބުނީ، ކޯޝެއާޑް ކިޗަން ބޭނުން ކުރާ ފަރާތްތަކުގެ އަތުން ނަގާނެ ފީއެއް އަދި މިހާތަނަށް ކަނޑައަޅާފައިނުވާ ކަމަށެވެ. ނަމަވެސް މަސައްކަތް ކުރަމުންދަނީ އާއްމުންގެ އަތް ފޯރާ ފަށެއްގައި ބެހެއްޓުމަށް ކަމަށެވެ.\nހުޅުމާލޭގައި ގާއިމް ކުރާ ކޯޝެއާޑް ކިޗަން އަކީ 2000 އަކަފޫޓުގެ ޖަގައިގެ ތަނެކެވެ. އެ ތަނުގައި އެއް ފަހަރާއި 10 މޭޒެއްގައި މަސައްކަތް ކުރެވޭނެއެވެ. އެއިން ކޮންމެ މޭޒެއްގައި ދެ މީހުން ނުވަތަ ތިން މީހުންނަށް ކާބޯތަކެތި ތައްޔާރު ކުރެވޭނެ އިންތިޒާމް ހަމަޖެހިގެންދާނެ އެވެ. ކޯޝެއާޑް ކިޗެން ގައި މަސައްކަތް ކުރާއިރު އަމަލު ކުރަން ޖެހޭ ގޮތާއި، ރައްކާތެރިކަމުގެ ގޮތުން އަޅަން ޖެހޭ ފިޔަވަޅުތައް ބަޔާންކޮށް ގައިޑްލައިން އެއް އެކުލަވާލުމުގެ މަސައްކަތް ބީސީސީން ދަނީ މިހާރު ކުރަމުންނެވެ. މިފަދަ ފެސިލިޓީ އެއް ގާއިމްކުރުމުގެ ސަބަބުން ކާތަކެތީގެ ބާވަތްތައް ތައްޔާރު ކުރާ ފަރާތްތަކަށް ފަސޭހަ ވެގެން ދާނެއެވެ. ކޯޝެއާޑް ކިޗަން އަކީ ދުނިޔޭގެ ބޮޑެތި ގައުމުތަކުގައި ވެސް ކާމިޔާބު މޮޑެލްއެކެވެ. ހުޅުމާލޭގައި މި މޮޑެލް ކާމިޔާބުވެގެން ގޮސްފިނަމަ ކުރިޔަށް އޮތްތަނުގައި ރަށްރަށުގައި އެ ހިދުމަތް ފުޅާކުރުމުގެ މަަސައްކަތް ކުރާނެ ކަމަށް ބީސީސީން ވަނީ މީގެ ކުރިން މައުލޫމާތު ދީފައެވެ.\nކޯޝެއާޑް ކިޗަން ޔޫއެންޑީޕީގެ ސަސްޓެއިނަބަލް އިކޮނޮމިކް އެންޕަވަރމެންޓް އެންޑް ޑިވެލޮޕްމަންޓް ފޯ އެސްއެމްއީޒް (ސީޑްސް) ޕްރޮޖްކްޓްގެ މާލީ އެހީގެ ދަށުން، އިކޮނޮމިކް މިނިސްޓްރީގެ އިސްނެގުމުގެ މަތިން ބީސީސީން ހިންގާ ޕްރޮޖެކްޓެކެވެ.


galehiri: ތާރީޚީ އޮޅުން ބޮޅުން\nތާރީޚީ އޮޅުން ބޮޅުން\nއަޅުގަނޑަކީ ތާރީޚު ލިޔެ އުޅުނު މީހަކީމެއް ނޫނީމެވެ. އެކަމަށް ބޭނުންވާނޭ މަޢުލޫމާތު ހުރި މީހަކަށް ނުވުމާއެކު އެކަން ކުރެވޭނޭ މީހެއްވެސް ނޫނެވެ. ނަމަވެސް އަޅުގަނޑަށް ފެންނަން ހުރި ލިޔުންތަކާއި ކަންކަމާއި ބައެއް ބޭފުޅުން ދެއްވާ މަޢުލޫމާތުގެ މައްޗަށް ބުރަވެ ހުރެ އެއާއި އެއްގޮތަށް ލިޔާ ބައެއް ލިޔުމަކީ ތާރީޚާއި ގުޅުން ހުރި ކަންކަމެއް ކަމަށް ބައެއް ބޭފުޅުން ދެކިވަޑައިގަނެއެވެ. އަދި އެފަދަ ބައެއް ބޭފުޅުން އެކަމަކަށް މުގުރަނިވި ފާޑު ވިދާޅުވުމެއް ނެތި އޭގެ ރަނގަޅު ނުރަނގަޅު އަންގަވައި "މަގު" ދައްކަވައިވެސްމެ އެވެ.\nދިވެހިތާރީޚު ލިޔުންތެރިންކަމަށްވާ އަލްފާޟިލް ސިއްކަގޭ މުޙައްމަދު ނަސީމުއާއި އަލްފާޟިލާ ނަސީމާ މުޙައްމަދާއި ހިރިލަންދޫ އަލްފާޟިލް މުޙައްމަދު ޝާޠިރަށް ބައެއް ކަންކަމުގައި އަޅުގަނޑު ދަންނަވައިލީމާ އެކަމެއްގައި އެބޭފުޅަކަށް އެނގިވަޑައިގެންފައިވާ އެންމެ ރަނގަޅު "މަގު" އެބޭފުޅަކު ދައްކަވައިދެއްވައެވެ. މި ކަމަށްޓަކައި އެ ބޭބޭފުޅުންނަށް އަޅުގަނޑު ޝުކުރުވެރިވަމެވެ. އަޅުގަނޑު ލިޔަމުންގެންދާ "މުޡުހިރުއްދީން ރަސްގެފާނުގެ ޢާއިލާ" ލިޔަންފެށީ އެޢާއިލާގެ ގިނަ މަޢުލޫމާތުތަކެއް މިވަގުތު އަޅުގަނޑުގެ އަތުގައި ހުރުމުން އެޢާއިލާގެ ގިނަ ބޭފުޅުންތަކެއް ކުރިއްސުރެ އެކަމަށް އެދިވަޑައިގަންނަވާތީވެ އެވެ. އެސިލްސިލާ މަސައްކަތް ފެށުމުން އެކަމަށް އެންމެ ބޭނުންތެރި މަގެއް ދައްކަވައި ކޮމެންޓް ކުރެއްވި އެއްބޭފުޅެއްގެ ޤަލަމީ ނަމަކީ "ޙުސޭން" އެވެ. އެބޭފުޅެއްގެ ސީދާ ނަމެއް އަޅުގަނޑަކަށް ނޭނގެއެވެ. އެހެންވުމުން އެބޭފުޅަކާއި ސީދާ ގުޅާލައިގެން އެއްވެސް ވާހަކައެއް ދެއްކޭކަށް ނޯވެއެވެ. އަދި އެބޭފުޅެއްގެ އަރިހުން ނުވަތަ ޤަލަމީ ނަމެއްގައި ކޮމެންޓް ކުރައްވާ ބޭފުޅެއްގެ އަރިހުން ހޯދަން ބޭނުންވާ ކޮންމެ މަޢުލޫމާތަކީ ކޮމެންޓާއި އެހާ ގުޅުން ހުރި އެއްޗަކަށްވެސް ނުވުމާއެކު އަޅުގަނޑަކީ ކޮމެންޓާއި އެހާ ރައްޓެހި މީހެއްވެސް ނޫނެވެ. މިއީ އަޅުގަނޑަށް އެކަމުގައި ދިމާވަމުންދާ ބޮޑު ދައްޗެކެވެ. އަދި އަޅުގަނޑަކީ މީހުން ލިޔާތީ ލިޔެވިދާނޭ ހީކޮށް ލިޔުނަސް ޙަޤީޤަތުގައި ލިޔުންތެރިއެއްވެސް ނޫނެވެ.\nދިވެހި ތާރީޚުން ފެންނަންހުރި ބައެއް ޞަފުޙާތަކުގައި ތާރީޚީ އޮޅުންތަކެއް ނުވަތަ އެކަމާމެދު ސުވާލު އުފެދޭ ކަންތައްތަކެއް އެބަ ހުރި ކަމަށް ތާރީޚު ދިރާސާ ކުރައްވާ ބައެއް ބޭފުޅުން ވިދާޅުވެއެވެ. އެއީ އެކަން ވެދާނެ ގޮތެއްކަމަށްވެސް އެބޭފުޅުން ވިދާޅުވެއެވެ. ތާރީޚުގައި ފާހަގަކޮށްފައިވާ ކަމެއް ލިޔުއްވި ބޭފުޅުންނަކީ އެކަމެއް ސީދާ ދެކިވަޑައިގެންފައިވާ ބޭފުޅުންކަމަށް ނުވެ ހިނގައިދާނެއެވެ. މިހެންމެ އެކަމަކީ ސީދާ އެބޭފުޅުން ދެކިވަޑައިގެން ކަމަކަށްވުން ވެސް ކޮންމެހެން ލާޒިމެއް ނޫނެވެ. އެކަމެއްގެ ޙަޤީޤަތާއި އެއްގޮތަށް އިތުބާރު ކުރެވޭ ކަންކަމެއްގެ މައްޗަށް ބިނާކޮށް އެކަމެއް ދެނެހުރި ބަޔަކު ކިޔައިދިން ގޮތެއްގެ މައްޗަށް އެކަމެއް ލިޔަނީއެވެ. އެކަމަކު އެހޯދުނު އިތުބާރާއި އަޑު އިވުނު ގޮތަކީ ރަނގަޅު ނޫން ގޮތެއްކަން އެނގުމުން ދެން އެކަމެއްގެ ރަނގަޅުގޮތަކީ ކޮބައިތޯ ބަލައި އެކަމެއް އިޞްލާޙު ކުރުމަކީވެސް ކުރަން ޖެހޭ ކަމެކެވެ. ތިމާ ދެކޭގޮތަކީ އެންމެ ރަނގަޅު ގޮތް ކަމަށް ތިމާ ދުށުމަކީ އެންމެ ރަނގަޅު ގޮތެއް ނޫނެވެ.\nދެއްވަދޫ ރަސްގެފާނާއި އެއްބަނޑު އެއްބައްޕާފުޅު އެހެން ބޭފުޅަކު ނެތް ކަމާއި ތިއްބެވީ އެރަސްގެފާނާއި އެއްބަނޑު ބޭފުޅުންކަމަށް ބައެއް ބޭފުޅުން ވިދާޅުވެއެވެ. އެބޭފުޅުން އެހެން ވިދާޅުވަނީ އެރަސްގެފާނާއި "އެއްބަނޑު" ނުވަތަ "އެއްކިހުނުފަން" ދައިތާފުޅެއްގެ ވާހަކަ ތާރީޚު ފޮތުގައި އޮތުމުންނާއި އަދި އެރަސްގެފާނާއި އެއްބަނޑު އެއްބައްޕަ ބޭފުޅުން ކަމަށް ލިޔެފައިވާ އެއްވެސް ބޭފުޅެއްގެ ވާހަކައެއް ތާރީޚު ފޮތުގައި ނުވަތަ ޢާއްމު ކުރެވިފައިވާ ލިޔުމެއްގައި ނެތީމާ ކަމަށް ވެސް ވެދާނެއެވެ. މިދެންނެވި ދެއްވަދޫ ރަސްގެފާނުގެ ދައިތާފުޅަކީ ދެއްވަދޫގައި އިންނެވި ދެއްވަދޫ ދޮންދަލޭކަ ކަނބުލޭގެފާނެއް ނޫނެވެ.\n"އެއްކިހުނުފަން" އެއީ އެއްބަނޑު އެއްބައްޕަ ކަމަށް ތާރީޚު ލިޔުންތެރިޔާ ސިއްކަގޭ އަލްފާޟިލް މުޙައްމަދު ނަސީމު ވިދާޅުވިއެވެ.\n"އެއްކިހުނުފަން" އެއީ އެއްބަނޑު ކަމަށް ތާރީޚު ލިޔުންތެރިޔާ އަލްފާޟިލާ ނަސީމާ މުޙައްމަދު ވިދާޅުވިއެވެ.\n"އެއްކިހުނުފަން" އެއީ އެއްބަނޑު އެއްބައްޕަ ކަމަށް ޝައިޚު ޞަލާޙުއްދީން ވިދާޅުވެފައިވާ ވާހަކައެއްގެތެރޭ އަންނަ ކަމަށާއި ނަމަވެސް "އެއްކިހުނުފަން" އެއީ އެއްބަނޑުކަމަށް އަމިއްލަ ގޮތުން ދެކިވަޑައިގަންނަވާ ކަމަށް ތާރީޚު ލިޔުންތެރިޔާ ހިރިލަންދޫ އަލްފާޟިލް މުޙައްމަދު ޝާޠިރު ވިދާޅުވިއެވެ.\nދެއްވަދޫ ރަސްގެފާނާއި އެއްބަނޑު އެއްބައްޕާފުޅު ބޭފުޅުން ތިއްބެވިކަމަށް އިތުބާރުހުރި ގޮތެއްގައި ވިދާޅުވާ ބޭފުޅުން ވެސް މަދެއްނޫނެވެ. މިބޭފުޅުން އެގޮތަށް ވިދާޅުވަނީ ދެއްވަދޫ ރަސްގެފާނު ދެއްވަދޫގައި ބިނާކުރެއްވި ހުކުރުމިސްކިތަށް ވަޤުފު ކުރެވިފައި ހުރި ތަންތަނާއި ތަކެތީގެ ވާހަކަ ލިޔެފައި އޮތް އެމިސްކިތުގެ ބޯގަ ފަތުގައި އެކަންކަމާއި ގުޅިގެން ދެއްވަދޫ ރަސްގެފާނާއި އެއްބަނޑު އެއްބައްޕާފުޅު ބޭފުޅުންތަކެއްގެ ވާހަކަ ލިޔެފައި އޮތުމުންނެވެ. ދެއްވަދޫގެ ގިނަ ކުދިންނަށް ގިނަ އަހަރުތަކެއް ވަންދެން އަކުރު އަންގައިދީ އުނގަންނައި ދެއްވި އެދުރެއްކަމަށްވާ ދެއްވަދޫ ކަންމަތީވިލާ އަލްފާޟިލް އަލްމަރުޙޫމް މުޙައްމަދު ރަޝާދާއި، ދެއްވަދޫގެ ޤާޟީ ކަމާއި އިސް ކަތީބުކަން ކުރެއްވި ދެއްވަދޫ މޫންލައިޓްވިލާ އަލްފާޟިލް މުޙައްމަދު އަނީސް، މި ބޯގަފަތް ދެކިވަޑައިގެން އެފަތް ވިދާޅުވެފައިވެއެވެ. މިފަތް ގެންގުޅުއްވީ އޭރު 80 އަށްވުރެ މަތީގެ ޢުމުރެއްގާ ދެއްވަދޫގައި ހުންނެވި ދެއްވަދޫ ފިޔަޖަހާގޭ އަލްމަރުޙޫމް މުޙައްމަދުދީދީ އެވެ. ދެއްވަދޫ މޫންލައިޓްވިލާ މުޙައްމަދު އަނީސަކީ ދެއްވަދޫ ގަނޑުވަރު ދޮންދަލޭކަ ކަނބުލޭގެފާނު (ދެއްވަދޫ ދޮން ދަލޭކަ ކަނނބުލޭގެފާނުގެ މަރިޔަމް ކަނބުލޭގެފާނުގެ ދެއްވަދޫ ގަނޑުވަރު ދޮން ދަލޭކަ ކަނބުލޭގެފާނު)ގެ ފުތް ޙަސަންމަނިކުފާނާއި ކޮނޑޭ ޢަލިމަނިކުފާނުގެ ދި ކޮނޑޭދީދީ (ދޮންދީދީ، ނުވަތަ ފާޠިމާދީދީ) އާއި ދެމަފިރިންގެ ފުތް، މުޙައްމަދުދީދީގެ ފުތް، އިބްރާހީމްދީދީގެ ފުތް ޢަބުދުﷲ ދީދީގެ ދި، މަރިޔަމްދީދީގެ ފުތް، މުޙައްމަދު އަނީސެވެ. ދެއްވަދޫގައި ހުރި އެހެނިހެން ބޯގަ ފަތާއި ފަތްކޮޅުތައް އެރަށުން މާލެ ގެންދިޔައީ ރައީސް އަމީން ދިވެހިދައުލަތް ހިންގެވި ދުވަސްވަރުއެވެ.\nދެއްވަދޫ ހުކުރުމިސްކިތުގެ ބޯގަފަތުގައިވަނީ، ހުވަދޫ މާރަންދޫ މަތީގެ ހުރިހާ ފަޅުރަށްރަށާއި، ހުވަދޫ ކުރަމަތީ ގޮއިގެ 2/1 ބަޔާއި، ހުވަދޫ އޮއިނިގިއްލާގެ4އަހަރުގެ ވަރުވާއާއި، ހުވަދޫ ކުބުރާއި، މުންނަފަރުން ކެލައިފަރާ ދެމެދު ފަރުން (ކެދެރޭ ކައިރިން ދެކުނަށް ގިއުޅު ބާނާ ކަނޑުގެ އުތުރާ ދެމެދު) ހިލާ ބޮލިން ރަސްކަމުގެ ފަރާތަށް ދައްކަންޖެހޭ ބޮއްޔާއި، މިތަކެތިން މިސްކިތުގެ އެންމެހައި ކަންކަން ބެލެހެއްޓުން ޢަލީތުއްކަލާގެ (ދެއްވަދޫ ރަސްގެފާނުގެ ބައްޕާފުޅުގެ) ދަރިދަރި މިނިމިނީންނަށް މަތިކުރައްވައި އެބޭފުޅުންގެ ބެއްލެވުމުގެ ދަށުން އެކަން ކުރައްވަމުން ގެންދަވާ ގޮތަށެވެ. މިފަތުގައި ޢަލީތުއްކަލާގެ ބޭފުޅުންގެ ނަންތަކެއްވެސް ލިޔެފައިވެއެވެ. ދެއްވަދޫ ހުކުރުމިސްކިތުގެ ބޯގަފަތް ލިޔުނުއިރު އެރަށުގައި ކަލާފާނު ރަދުން ބިނާ ކުރެއްވި ދެއްވަދޫ ކުޑަ މިސްކިތުގެ ބޯގައަކަށް ދެއްވަދޫ ކައިރި ފަޅުރަށްރަށް ވަނީ ކަލާފާނުގެ ރަސްކަމުގައި ވަޤުފްކޮށް ދެއްވާފައެވެ.\nކުރީގެ އެކިއެކި ރަސްކަމުގެ ދުވަސްވަރުގައި މިސްކިތްތައް ބެލެހެއްޓުމަށް އެކި ރަށްރަށާއި އެކި ތަންތަނުން ލިބޭ އެއްޗެހި ރަސްގެފާނުގެ ފަތަކުން މިސްކިތްތަކަށް ވަޤުފުކޮށް ދެއްވާފައި ހުރެއެވެ. ހުވަދޫ ކޮނޑޭ އަޑިއާއި، (ކޮނޑޭގެ ވަކި ހިސާބެއް) ރަހަގަޑާއި، ދޮށުންރެހާއި، މުޅި ރެއްދަފުއްޓާއި، ވާރިޔާދުވާއި، ވާދޫން ސަތޭކަގަޒު ހުރި ބިމަކާއި، މާތޮޑާއިން ސާޅީސް ލާރިއާއި، މުޅި ބޮލިމަތައިދުވާއި، ކަޅުފުށި ކިޔާ ރަށާއި، މިތަންތަން މާލޭގެ ހުކުރުމިސްކިތް ބެލެހެއްޓުމަށް އިސްކަންދަރު ރަސްގެފާނު ދެއްވާފައިވެއެވެ.\nދެއްވަދޫ ހުކުރުމިސްކިތުގެ ބޯގަފަތަށް ބަލާއިރު ދެއްވަދޫ ރަސްގެފާނު ފިޔަވައި އެރަދުންނާއި އެއްބަނޑު އެއްބައްޕަ ބޭފުޅުން ދެއްވަދޫގައި ތިއްބެވިކަން އެނގެއެވެ. އަދި ދެއްވަދޫ ހުކުރުމިސްކިތުގެ އިރު ދެކުނުގައި އެވާ އަންހެން މަހާނަގައު ތަކަކީ ދެއްވަދޫ ގަނޑުވަރު ބޭފުޅުންގެ މަހާނަގައުތައް ކަމާއި އޭގެތެރޭ މިސްކިތާއި އެންމެގާތަށް އެވާ މަހާނަގަލަކީ ދެއްވަދޫ ރަސްގެފާނާއި އެއްބަނޑު އެއްބައްޕަ އަންހެން ބޭފުޅެއްގެ މަހާނަގައު ކަމަށް ދިވެހި މުއައްރިޚު އަދި ދެއްވަދޫ ގަނޑުވަރުގެ ބޭފުޅުންނާއި ތިމާގެ ބޭފުޅެއްކަމަށްވާ އުސްތާޛު މަރުޙޫމް މުޙައްމަދު އިބްރާހީމް ލުޠުފީ، ދެއްވަދޫ ނާރެސް މުޙައްމަދުދީދީ ހުންނެވި ތަނެއްގައި ވިދާޅުވެފައިވެއެވެ. މިމަހާނަގަލަކީ ދެއްވަދޫ ދޮންދަލޭކަ ކަނބުލޭގެފާނުގެ މަހާނަ ގަލެއް ނޫނެވެ. އެ ގައުވަނީ ހަވަރުތިނަދޫ ހުކުރުމިސްކިތުގެ ބިސްތާނައިގައެވެ. ތާރީޚު ފޮތުގައި ދެއްވަދޫ ރަސްގެފާނާއި އެއްބަނޑު ކަމަނާއެއްގެ ވާހަކަ ލިޔެފައި އެވަނީ ހަމައެކަނި އެރަދުންނާއި އެއްބަނޑުކަން އެންގުމަށްތޯ ނުވަތަ އެއީ ކާކުކަން އެންގުމުގެ ފަސޭހައަކަށް މިވެނި މީހެއްގެ އެއްބަނޑު މީހެކޭ އެބުނާ ގޮތަށްތޯ މިއީވެސް ވިސްނާލުން ހަމަ ރަނގަޅު ކަމެކެވެ. އަދި އަލްޙާއްޖު ޢަލީ ތުއްކަލާ ފަދަ ތަނަވަސް ޢިލްމީ ޤަދަރުވެރި ބޭފުޅަކު ކައިވެނިކުރެއްވި ބޭފުޅަކީ އެހެން ބޭފުޅަކާއި ކައިވެނިކުރައްވައި ބޭފުޅުންތަކެއް ލިބިވަޑައިގެންފައިވާ ބޭފުޅެއްތޯ މިއީވެސް ވިސްނާލުން ރަނގަޅު ކަމެކެވެ.\nޢަލީ ތުއްކަލާގެ އަނބިކަނބަލުން އަބޫބަކުރު ފަނޑިޔާރު ކަލޭގެފާނުގެ ދަރިކަނބަލުން އައިސާދިޔޯއަކީ އެދުވަސްވަރު ދެކުނުގެ ތިން އަތޮޅުގައި އިންނެވި އެންމެ ތޫނުފިލި އެންމެ ރިވެތި އެންމެ ބަނިޔާދަން ބޭފުޅާކަމަށް ބުނެވޭ މަޝްހޫރު ބޭފުޅަކަށް ވީމާ އެކަމަނާގެ އެހެން ފިރިކަލެއްގެ ބޭފުޅުންތަކެއް ތިއްބެވި ނަމަވެސް އެއީ ކުރިން ދެންނެވިހެން އަލްޙާއްޖު ޢަލީ ތުއްކަލާ ފަދަ ޢިލްމީ ޤަދަރުވެރި ބޭފުޅަކު ދެއްވަދޫއަށް ވަޑައިގެން އެކަމަނާއާއި ކައިވެނި ކުރައްވައިފައިވާނެ ކަމެއްތޯ ފިކުރު ހިންގާލުމަކީވެސް މުޅިން ނެތްކަމެއް ނޫނެވެ.\nދެއްވަދޫ ރަސްގެފާނާއި އެއްބަނޑު އެއްބައްޕަ ބޭފުޅަކު ނެތި ހަމައެކަނި އެރަސްގެފާނާއި އެއްބަނޑު ބޭފުޅުންގެ ދަރިފަސްކޮޅެއް ހިނގާފައި ވިޔަސް އެހިސާބުން އެދަރިކޮޅަށް އުނިވާނެ ތަނަކީ މީދޫ ޝަމްސުއްދީން ފަނޑިޔާރު ތަކުރުފާނުގެ ދަރިކަލުން އަލްޙާއްޖު ޢަލީ ތުއްކަލާއާއި ހަމައިން ހިނގާފައިވާ ދަރިފަސްކޮޅަކަށް އެދަރިކޮޅު ނުވުމެވެ. ނަމަވެސް އެކަން އެހެންވުމަކީ އަލްޙާއްޖު ޢަލީ ތުއްކަލާއާއި ނުވަތަ ޢަލީ ތުއްކަލާގެ ބައްޕާފުޅު ޝަމްސުއްދީން ފަނޑިޔާރު ތަކުރުފާނާއި އެދަރިފަސްކޮޅާއި އެއްވެސް ގޮތަކުން ގުޅުމެއް ނެތުން ނޫނެވެ.\nދެއްވަދޫ ރަސްގެފާނާއި އެއްބަނޑު އެއްބައްޕަ ބޭފުޅަކު ނެތި ހަމައެކަނި އެރަސްގެފާނާއި އެއްބަނޑު ބޭފުޅުންގެ ދަރިފަސްކޮޅެއް ހިނގާފައި ވިޔަސް އެހިސާބުން އެދަރިކޮޅަށް އުނިވާނެ ތަނަކީ މީދޫ ޝަމްސުއްދީން ފަނޑިޔާރު ތަކުރުފާނުގެ ދަރިކަލުން އަލްޙާއްޖު ޢަލީ ތުއްކަލާއާއި ހަމައިން ހިނގާފައިވާ ދަރިފަސްކޮޅަކަށް އެދަރިކޮޅު ނުވުމެވެ .ނަމަވެސް އެކަން އެހެންވުމަކީ އަލްޙާއްޖު ޢަލީ ތުއްކަލާއާއި ނުވަތަ ޢަލީ ތުއްކަލާގެ ބައްޕާފުޅު ޝަމްސުއްދީން ފަނޑިޔާރު ތަކުރުފާނާއި އެދަރިފަސްކޮޅާއި އެއްވެސް ގޮތަކުން ގުޅުމެއް ނެތުން ނޫނެވެ.\nއެހެނީދެއްވަދޫ ދޮން ދަލޭކަ ކަނބުލޭގެފާނަކީ ދެއްވަދޫ ރަސްގެފާނާއި ހަމައެކަނި އެއްބަނޑު ބޭފުޅަކަށް ވިޔަސް އޭނާގެ ދި، މަރިޔަމް ކަނބުލޭގެފާނުގެ ދި، ދެއްވަދޫ ގަނޑުވަރު ދޮން ދަލޭކަ ކަނބުލޭގެފާނުގެ ދެބޭފުޅެއްކަމަށްވާ އާމިނާ މަނިކުފާނާއި ޙަސަން މަނިކުފާނު، ކައިވެނީގެ ގޮތުން ގުޅިވަޑައިގެން ދަރިފަސްކޮޅު ހިނގާފައިވަނީ މުޡުހިރުއްދީން ރަދުންނަށް ހޫރުކާފަ، އަދި ޙާޖީ ބަންޑާރައިންނަށް މުނިކާފަ ވިދާޅުވާ ދެބޭފުޅެއްކަމަށްވާ ދޮންދީދީ (ކޮނޑޭދީދީ) އާއި މުޙައްމަދުދީދީ (ތުއްކަލާދީދީ) އާއެވެ. އަދި މަރިޔަމް ކަނބުލޭގެފާނުގެ ޢާއިލާގެ ގިނަ ބޭފުޅުން ކައިވެނީގެ ގޮތުން ގުޅިވަޑައިގެންފައިވަނީ ވެސް މުޡުހިރުއްދީން ރަދުންނާއި ޙާޖީ ބަންޑާރައިންގެ ޢާއިލާގެ ބޭފުޅުންނާއެވެ. މިއީ މިހާރުވެސް ފެންނަން އޮތް ބޮޑު ދަރިފަސްކޮޅެކެވެ. މިހެންވީމާ މިހުރިހާ ބޭފުޅުންގެ ދަރިފަސްކޮޅު ހިނގާފައި އެވަނީ މުޡުހިރުއްދީން ރަސްގެފާނުގެ ދަރިފަސްކޮޅުގެ ބޭފުޅުންނާއި ގުޅިގެންކަމަށް ވީމާ އެދަރިފަސްކޮޅާއި ޝަމްސުއްދީން ފަނޑިޔާރު ތަކުރުފާނާއި އެވަނީ ގުޅިފައެވެ. އެހެނީ މުޡުހިރުއްދީން ރަސްގެފާނުގެ މަންމާފުޅަކީ މީދޫ ޝަމުސުއްދީން ފަނޑިޔާރު ތަކުރުފާނުގެ ދި، އަލްޙާފިޡާ ބޮޑު ފާޠިމާފާނުގެ ދި، ކޮރުވަލު ޒުލޭޚާބީގެ ދި، އަތިރީ ޙައްވާބީގެ ދި، އަތިރީކަމަނާއެވެ. އަތިރީކަމަނާގެ ބައްޕަ ހަނދޭގިރި ތަކުރުފާނަކީ ޢިމާދުއްދީން (2ވަނަ) ރަސްގެފާނާއި އެއްބަނޑު ބޭފުޅަކަށްވީމާ ޢިމާދުއްދީން (2ވަނަ) ރަސްގެފާނުގެ ދަރިކަލުން އިބްރާހީމް (2ވަނަ) ރަސްގެފާނަކީ އަތިރީކަމަނާއާއި ދެބެންގެ ދެދަރި ބޭފުޅެކެވެ. އަދި އިބްރާހީމް (2ވަނަ) ރަސްގެފާނު ކައިވެނިފުޅު ކުރައްވައިގެން ހަ ބޭފުޅުން ލިބިވަޑައިގެންނެވި ޢާއިޝާ ކަނބާފާނަކީ އަތިރީކަމަނާގެ ދި، ފާޠިމާ މާވާކިލެގެފާނުގެ ދަރިކަނބަލުންނެވެ. ޙާޖީ ބަންޑާރައިންނަކީ އިބްރާހީމް ރަސްގެފާނާއި ޢާއިޝާ ކަނބާފާނާއި ދެމަފިރިކަނބަލުންގެ ބޭފުޅެކެވެ.\nހުރިހާ ކަމަކީ ތާރީޚު ފޮތެއްގައި ނުވަތަ އެހެން އެއްޗެއްގައި ވިޔަސް ލިޔެވި ފެންނަން ނުހުރެދާނެ ކަންކަމެވެ. އެކަމަށް ވިސްނާލުމަކީ ނެތްކަމެއް ނޫނެވެ. އޮތް ކަމެކެވެ. ތާރީޚު ފޮތުގައި ނުވަތަ އެހެން އެއްޗެއްގައި ކަމެއްގެ ވާހަކަ ނުލިޔެވުމަކީ އެކަމެއް ވުޖޫދަށް ނައިސް މުޅިން ނެތްކަމަކަށް ވުމެއް ނޫނެވެ. އެއްކަމަކާއި ގުޅިގެން އެކަމެއްގެ މަޢުލޫމާތު އެކި މީހުންނަށް އެކި ވަރަށް ލިބިފައި ހުންނާތީވެސް އެބަ ފެނެއެވެ. އޭގައި ތަފާތެއް ހުރެދާނެއެވެ. އޮޅުން އަރާގޮތެއް ވެދާނެއެވެ. ނަމަވެސް އެކަމެއް ދެނެހުރި ބަޔަކު ގުޅިގެން އެކަމުގެ ޙަޤީޤަތާއި އެއްގޮތަށް އެކަމެއް އެއްގޮތްކޮށްލެވި ދާނެއެވެ. އެއްޗެއްގެ ނުވަތަ ކަމެއްގެ ވާހަކަ ލިޔާ ބަޔަކަށް އެކަމެއް ނޭނގި އެކަމެއް ފާހަނގަ ނުކުރެވި ވެސް އޮވެދާނެއެވެ. ނުވަތަ ހާމަކުރަން ބޭނުންވާ ކަމެއްގައި ސީދާ އެކަމަކަށް ކޮންމެހެން ބޭނުންނުވާ ކަންކަން ދޫކޮށްލާފައި ވެސް އޮވެދާނެއެވެ. އެކަން ޖެހޭނީ ދެން ތިބީންގެ ވިސްނުމަށް ގެނެސް އެކަން އެހެން އެވީ ކީއްވެތޯ ބަލާށެވެ.\nމިސާލަކަށްhttp://maj.s5.com/meedhoo_genealogy.htm މި ސައިޓުގައި މީދޫ ޝަމްސުއްދީން ފަނޑިޔާރު ތަކުރުފާނުގެ ބޭފުޅުންގެތެރޭގައި އަލްޙާއްޖު ޢަލީ ތުއްކަލާގެ ނަންފުޅެއް ނެތެވެ. އޮތީ އަލްޙާފިޡާ ބޮޑު ފާޠުމާފާނާއި، އަޙުމަދު ޝިހާބުއްދީން ބޮޑު ނައިބު ތަކުރުފާނާއި، އަލްޤާޟީ ޙުސައިން ޤުޠުބުއްދީންގެ ނަންފުޅެވެ. އަދި އަތިރީކަމަނާގެ ބޭފުޅުންގެތެރޭގައި މުޡުހިރުއްދީން ރަދުންގެ ނަންފުޅެއް ވެސް ނެތެވެ. މިދެންނެވި ދިޔަ ބޭފުޅުންގެ ނަންފުޅު އޭގައި ނެތީ ކީއްވެގެންތޯ ދެކޭ މީހުން ވިސްނާލަންވާނެއެވެ. އެބޭފުޅުންގެ ނަންފުޅު އޭގައި ނެތީ އެއީ ވަކި ބޭފުޅުންކޮޅެއްގެ ދަރިކޮޅަކަށް ނުވަތަ ޢާއިލާއަކަށް ބަލާފައިވާ ލިޔުމެއްކަމަށް އެލިޔުން ވުމުން އޭގެ ބޭރު އިތުރު ނަންތަކެއް އޭގައި ހިމެނުމުގެ މާބޮޑު ބޭނުމެއް ނެތުމުން ކަމަށް ވުން އެކަށީގެންވެއެވެ. އެއީ އެއްވެސް މައްސަލައެއް ނޫނެވެ. އެބޭފުޅުން އެލިޔުއްވުމުގައި ވިދާޅުވެފައި އެވަނީ އެދަރިކޮޅުގައި ކޮންމެހެން އެހެން ބޭފުޅުން ނެތް ވާހަކައެއް ނޫނެވެ. އެއީ އެލިޔުމަށް ނުވަތަ އެކުރެހުމަށް ނުވަތަ އެމަޢުލޫމާތަށް ކޮންމެހެން ބޭނުންނުވާ ނަންތައް ދޫކޮށްލެއްވުމާއި ވަޤުތު ސަލާމަތް ކުރެއްވުމުގެ ބޭނުން ހިއްޕެވީކަމަށްވެސް ވެދާނެއެވެ. ލިޔުމެއް ލިޔެފައިވާ ބޭނުމާއި ލިޔުނު ޙާލަތާއި އޭގައި ބުނާ އެއްޗަކަށް ގޮތަކަށް އެއްލި ކަޅިއަކުން ބަލައިފިނަމަ ބައެއް މީހުންނަށް ވަރަށް ފަސޭހައިން އެލިޔުން އޮޅޭގޮތް ވުމަކީ އެކަށީގެންވާ ކަމެކެވެ. އޭގެ މިސާލަކަށް ބަލައިލަމާތޯއެވެ.\nމާލޭ ހުކުރުމިސްކިތު ފޮތުގެ 172 ނަމްބަރު މަހާނަގަލުގެ ލިޔުމުގައިވަނީ "ހިޖުރައިން ހާހާއި އެއްސަތޭކަ ފަސްދޮޅަސް ތިންވަނަ އަހަރު ރަމަޟާން މަހު އަށާވީސް ވީ ހޯމަ ދުވަހު މާތޮޑާ ދޮންމަރުނު ކުދު ކަތީބު ކަލޭގެފާނުންގެ ދި ދޮން ދަލޭކަ ކަނބުލޭގެފާނު ބަޑުން ދޮން ކުކައު ނާއިބު ކަލޭގެފާނަށް އުފަން ވާދޫ މުޙައްމަދު ނާއިބު ކަލޭގެފާނުންގެ ފުތް އަބޫބަކުރު ނާއިބު ކަލޭގެފާނުންގެ އަލްޚާޒިން އަލްވަޒީރު ޢަލިތަކުރުފާނުންގެ ފުތް އަލްވަޒީރު މުޙައްމަދު ބޮޑުތުންމަނިކު ޝަހީދުވީ ކަމުގެ ހަދާން. މިގައު ގެހި ދުވަހީ އަލްޙައްޖު މަހު ހުކުރުދުވަހަކު. މިގައު ގެއްސީ މޭނާކަލޭގެފާނާއި އެއްބަޑު އަލްޚާޒިނު ރަނަހަމާންތި ކަލޭގެފާނު." މިހެންނެވެ. މިލިޔުމަށް އެއްލި ކަޅިއަކުން ބަލައިފިނަމަ އޭގައި އެބުނާ ދޮން ދަލޭކަ ކަނބުލޭގެފާނަކީ ދެއްވަދޫ ގަނޑުވަރު ދޮން ދަލޭކަ ކަނބުލޭގެފާނު ކަމަށް ހީވެދާނެއެވެ. އަދި ދެއްވަދޫ ގަނޑުވަރު ދޮން ދަލޭކަ ކަނބުލޭގެފާނަކީ މާތޮޑާ ދޮންމަރުނު ކުދު ކަތީބު ކަލޭގެފާނުގެ ދަރިއެއްކަމަށް ވެސް ހީވެދާނެއެވެ.\nނަމަވެސް މިމަހާނަ ގަލުގައި އެބުނާ ދޮންދަލޭކަ ކަނބުލޭގެފާނަކީ ދެއްވަދޫ ގަނޑުވަރު ދޮންދަލޭކަ ކަނބުލޭގެފާނެއް ނޫނެވެ. އެކަން އެނގޭނީ އެއަށް ގޮތަކަށް ކަޅިއެއް އެއްލާނުލައި އެއަށް ގޮތަކުން އެއްކިބާވެ ވިސްނާލިނަމަ ނޫންތޯއެވެ. އޭރުން ދާދި ފަސޭހައިން އެބުނާ އެއްޗެއް އެނގިދާނެއެވެ.\nތިނަދޫ ޖަނަވަރީގޭ އަލްމަރުޙޫމް ޙަސަން ޙިލްމީ ލިޔުއްވާފައިވާ ޢާއިލީ ލިޔުއްވުމެއްގައި ދެއްވަދޫ ދޮން ދަލޭކަ ކަނބުލޭގެފާނުގެ ނަން ލިޔުއްވާފައިވަނީ އަލްޙާއްޖު ޢަލީ ތުއްކަލާގެ ބޭފުޅެއްކަން އެނގޭ ގޮތަށެވެ. އެލިޔުއްވުމުގައި ދޮން ދަލޭކަ ކަނބުލޭގެފާނުގެ ނަން އޮތީ އޭނާގެ މަންމާފުޅު އައިސާދިޔޯއާއި ގުޅިގެން ނޫނެވެ. އަލްޙާއްޖު ޢަލީ ތުއްކަލާއާއި ގުޅިގެންނެވެ. ދެއްވަދޫ ގަނޑުވަރުގެ ކުރީގެ ޢާއިލާތައް ލިޔުއްވި ވާދޫ އަޙުމަދު ޢަލިދީދީ (ދެއްވަދޫ)ގެ ލިޔުއްވުމެއްގާވެސް ދެއްވަދޫ ދޮން ދަލޭކަ ކަނބުލޭގެފާނަކީ އަލްޙާއްޖު ޢަލީ ތުއްކަލާގެ ބޭފުޅެއް ކަމަށް އެނގެން އޮވެއެވެ. ދެއްވަދޫ ދޮން ދަލޭކަ ކަނބުލޭގެފާނު އަވަހާރަވެ ވަޅުފުޅުލެވިފައި ވަނީ އުތީމު މަހާރަދުން ތިނަދޫގައި ބިނާ ކުރެއްވި ހުކުރުމިސްކިތުގެ އުތުރު ފަރާތުން މިސްކިތާއި ދާދި ގާތުގެ ބިސްތާނައިގައި ކަމަށް ތިނަދޫ ޖަނަވަރީގޭ އަލްމަރުޙޫމް ޙަސަން ޙިލްމީ ލިޔުއްވާފައިވެއެވެ. ދެއްވަދޫ ދޮން ދަލޭކަ ކަނބުލޭގެފާނު ތިނަދޫގައި އަވަހާރަވީ ދެއްވަދޫ ރަސްގެފާނު ތިނަދޫގައި ޢިމާރާތް ކުރައްވަން ފައްޓަވާފައިވާ އެރަދުންނަށް ނިސްބަތްވާ މިސްކިތް (މަސްޖިދުއް ސުލްޠާން މުޙައްމަދު) ގެ މަސައްކަތް ފަށައި އެރަދުން އަވަހާރަވީއިރު އެމަސައްކަތް މުޅިން ނުނިމޭތީވެ، އެމަސައްކަތް ހިނގާ ނުހިނގާ ގޮތް ބެއްލެވުމަށް ދެއްވަދޫގައި އިންނަވާފައި ދޮން ދަލޭކަ ކަނބުލޭގެފާނު ތިނަދޫއަށް ކުރެއްވި ދަތުރެއްގާ ކަމަށް ޙަސަން ޙިލްމީ ލިޔުއްވާފައިވެއެވެ.\nހަވަރުތިނަދޫގެ ދެވަނަ އާބާދީގައި ހަވަރުތިނަދޫގައި މީހުން ވަޒަންވެރިވީ އިރު ވެސް ދެއްވަދޫ ދޮން ދަލޭކަ ކަނބުލޭގެފާނުގެ މަހާނަ ގައު ހުއްޓެވެ. އޭގެ އެތައް އަހަރެއްގެ ފަހުން މިސްކިތުގެ ޤަބުރުސްތާނުން މިނި ކަށި ނެގުމަށް ކޮނުނު އިރު އެ ގަލާއި ޤަބުރުސްތާނުގައިވާ ތާރީޚީ އެހެން ގައުތައްވެސް ހެޔޮވަރަކަށް "ކޮނެލެވި" ނިމިގެން ދިޔައީއެވެ.\nދެއްވަދޫ ދޮން ދަލޭކަ ކަނބުލޭގެފާނަކީ ކާކުގެ ކޮން ބޭފުޅެއްކަން ތިނަދޫ ޖަނަވަރީގޭ އަލްމަރުޙޫމް ޙަސަން ޙިލްމީގެ ވިސްނެވުމަށް ނުގެންނެވުނު ނަމަ ދެން އެކަމާމެދު އަޅުގަނޑުމެން ކަހަލަ މީހަކު މިހާރު ދަންނަވާނީވެސް ވަކި ކީކޭތޯއެވެ. (ދެއްވަދޫ ދޮން ދަލޭކަ ކަނބުލޭގެފާނުގެ މަރިޔަމް ކަނބުލޭގެފާނުގެ ދެއްވަދޫ ގަނޑުވަރު ދޮންދަލޭކަ ކަނބުލޭގެފާނުގެ ފުތް ޙަސަންމަނިކުފާނާއި ކޮނޑޭ ޢަލިމަނިކުފާނުގެ ދި ކޮނޑޭދީދީ (ދޮންދީދީ، ނުވަތަ ފާޠިމާދީދީ) އާއި ދެމަފިރިންގެ ފުތް އިބްރާހީމްދީދީ ކައިވެނިކުރެއްވީ، ދެއްވަދޫ ގަނޑުވަރު ދޮންދަލޭކަ ކަނބުލޭގެފާނުގެ ދި އާމިނާ މަނިކުފާނާއި ކޮނޑޭ ޢަލިމަނިކުފާނުގެ ފުތް ތުއްކަލާދީދީ (މުޙައްމަދުދީދީ) އާއި ދެމަފިރިންގެ ދި ދޮންދީދީ އާއި އެވެ. މިކައިވެނީގެ ދެ ދަރިންގެ ތެރެއިން ދެއްވަދޫ ދަލޭކައިދީ (ދެއްވަދޫ ގަނޑުވަރުދީދީ)ގެ ފުތް، އިސްމާޢީލްދީގެ ފުތް، މުޙައްމަދުދީދީގެ ދި، ދޮންދީދީގެ، އެއްދަރިއަކީ ތިނަދޫ ޖަނަވަރީގޭ ޙަސަން ޙިލްމީއެވެ.)\nތާރީޚީ ގޮތުން އެއްވެސް ފައިދާއެއް ނެތް ކަންކަން އިތުރަށް އޮޅުންބޮޅުން ކުރުން ދޫކޮށްލައި ބިނާކުރަނިވި ހެޔޮގޮތުގައި ވަޤުތުގެ ބޭނުން ހިފުމަކީ ބޭނުންތެރި ކަމަކަށް ނޫނީ ނުވާނެކަމާމެދަކު ޝައްކެއް ނެތެވެ. (ނިމުނީ)\n01 ޖޫން 2012މ.


ޚަބަރު | ކުޑަކުދިންގެ ޙައްޤުތަކާއި ކުޑަކުދިންގެ ޢަދުލުގެ ނިޒާމާބެހޭ ސެމިނާރުގައި ޖުވެނައިލް ކޯޓުން ބައިވެރިވެއްޖެ\nކުޑަކުދިންގެ ޙައްޤުތަކާއި ކުޑަކުދިންގެ ޢަދުލުގެ ނިޒާމާބެހޭ ސެމިނާރުގައި ޖުވެނައިލް ކޯޓުން ބައިވެރިވެއްޖެ\nޕަބްލިޝްކުރި ތާރީޚް: 2019.03.10\nދިވެހިރާއްޖޭގެ ޖުޑީޝަލް އެކެޑެމީ އިން އިންތިޒާމްކޮށްގެން، 2019 މާރިޗު 02 އިން 2019 މާރިޗު 05 އަށް ރ.އުނގޫފާރުގައި ކުރިޔަށް ގެންދެވި، ''ކުޑަކުދިންގެ ޙައްޤުތަކާއި ކުޑަކުދިންގެ ޢަދުލުގެ ނިޒާމާބެހޭ ސެމިނާރު'' ގައި ޖުވެނައިލް ކޯޓުން ބައިވެރިވެއްޖެއެވެ.\nމިސެމިނާރަކީ ދިވެހިރާއްޖޭގެ ކުޑަކުދިންގެ ޙައްޤުތަކާއި ކުޑަކުދިންގެ ޢަދުލުގެ ނިޒާމަށް މުއައްސަސާތަކުގެ ހޭލުންތެރިކަން އިތުރުކުރުވުމަށާއި، ނިޒާމު ހަރުދަނާ ކުރުމަށް ބައިނަލްއަޤްވާމީ މުއަޙަދާތަކާއި މިންގަނޑުތަކުގައި އެކަށައަޅާފައިވާ އުޞޫލުތައް ދެނެގަނެ ތަޖުރިބާ ޙިއްޞާކުރުމުގެ މަޤްޞަދުގައި ބޭއްވުނު ސެމިނާރެކެވެ. މިސެމިނާރުގައި ރ. އަތޮޅު މެޖިސްޓްރޭޓް ކޯޓުތަކުގެ މެޖިސްޓްރޭޓުންނާއި، މޯލްޑިވްސް ޕޮލިސް ސަރވިސްއާއި، މިނިސްޓްރީ އޮފް ޖެންޑަރ އެންޑް ފެމިލީ އާއި އަތޮޅު ކައުންސިލާއި ސްކޫލްތަކުގެ ބޭފުޅުން ބައިވެރިވެވަޑައިގެންނެވިއެވެ.\nޖުވެނައިލް ކޯޓުގެ ފަރާތުން މިސެމިނާރުގައި މަޢުލޫމާތު ދެއްވީ ކޯޓުގެ ޤާޟީ އަލްއުސްތާޛް މުޙައްމަދު ޢީސާފުޅު އާއި އެސިސްޓެންޓް ލީގަލް އޮފިސަރުން ކަމުގައިވާ ޝިނާޒާ މުޙައްމަދު ދީދީ އާއި ޢަފްރާ ޢުޘްމާން އެވެ.


ފާދިއްޕޮޅު އަތޮޅު ކައުންސިލްގެ ނިންމުން (33/2017) – Official Website of Secretariat of the Faadhippolhu Atoll Counci\nފާދިއްޕޮޅު އަތޮޅު ކައުންސިލްގެ ނިންމުން (33/2017)\nމިދަންނަވާ ކަންތައް 19 ޖުލައި 2017 ގައި ބޭއްވި ފާދިއްޕޮޅު އަތޮޅު ކައުންސިލްގެ 33/2017 ވަނަ ޖަލްސާ (ތިންވަނަ ދައުރުގެ6ވަނަ ޖަލްސާ) އިން ވަނީ ނިންމާފައެވެ.\nމިޖަލްސާގެ އެޖެންޑާގައިވާ މައްސަލަ ތަކާއިމެދު މަޝްވަރާކުރުމަށް 18 ޖުލައި 2017 ވަނަ ދުވަހު ކައުންސިލްމެމްބަރުން ބޭއްވި ބައްދަލުވުމުގައި މަޝްވަރާކުރެވި އެއްބަސްވެވިފައިވާ ގޮތުގެ މަތިން، ޔުނިޓުން ހުށަހަޅާފައިވާ ނަންތަކުގެ ތެރޭގައި އެކަށީގެންވާފަދަ ރީތި ނަމެއް ނެތްކަމަށް އެއްބަސްވެވިފައި ވާތީއާ، އިންޖިން ސަރވިސް ސެންޓަރުގެ ނަން އުވާލައި، އެގޯއްޗަށް ކިޔުމަށް އެއްބަސްވެވުނު ނަމަކީ، “ކީސާ” ކަމަށްވާތީ، އެނަން ފާސްކުރަން ފެންނަ ކަމަށާ، އެނަމުގައި އެތަން އަލުން ރަޖިސްޓަރީ ހަދަން ނައިފަރު ކައުންސިލްގެ އިދާރާއަށް ހުށަހެޅުމަށް ފެންނަ ކަމަށާ، އެތަން ކުއްޔަށް ދީފައިވާ އެއްބަސްވުމުގެ އެމެންޑްމެންޓެއް ގޮތުގައި ނަމަށް އައި ބަދަލު އެނގޭނޭހެން ދެފަރާތުން ސޮއިކޮށް އެއްބަސްވުމާ އެޓޭޗް ކުރުމަށް ފާސްކުރުން.\nމިޖަލްސާގެ އެޖެންޑާގައިވާ މައްސަލަ ތަކާއިމެދު މަޝްވަރާކުރުމަށް 18 ޖުލައި 2017 ވަނަ ދުވަހު ކައުންސިލްމެމްބަރުން ބޭއްވި ބައްދަލުވުމުގައި ކުރެވުނު މަޝްވަރާތަކަށް ރިޢާޔަތްކޮށް، ޓްރާންސްޕޯރޓް އޮތޯރިޓީއިން ކަނޑު ދަތުރުފަތުރުކުރުމާ ބެހޭ ޤަވައިދަށް މިހާރު ގެނެސްފައިވާ ބަދަލުތަކާއިގުޅިގެން އަޅުގަނޑުމެންގެ ލޯންޗް ޑްރައިވަރުންނަކީ، ތަމްރީންކުރެވިފައިވާ ބައެއްކަމަށް ހެދުމަކީ، މުހިންމު ކަމެއް ކަމުގައި ދެކޭތީއާ، ފިޝަމެން އެސޯސިއޭޝަންގެ ފަރާތުން ނައިފަރުގައި ހިންގާ ނިޔަމިކަމުގެ ސެޓްފިކެޓް ކޯހުގައި މިއިދާރާގެ ލޯންޗްގެ ދެ ޑްރައިވަރުން، އަމިއްލަގޮތުން ޕްލޭސްމެންޓް ހޯދާފައިވާ ނިޔަމި ކޯހުގެފީ، ކައުންސިލްގެ ފަރާތުން ސްޕޮންސަރ ކޮށްދިނުމަކީ ބޭނުންތެރި ކަމެއްކަމަށް ދެކޭތީ، ކޯހުގެ ފީގެގޮތުގައި ކޮންމެ ޑްރައިވަރަކު ދައްކަން ޖެހުނު -/2500ރ ސްޕޮންސަރ ކޮށްދިނުމަށްޓަކައި، ކައުންސިލްގެ އާމްދަނީ އެކައުންޓުން ޚަރަދުކޮށްގެން އެފައިސާ (ޖުމްލަ -/5000ރ) ރީއެމްބާސް ކޮށްދިނުމަށް ފެންނަކަމަށާ، މި ޚަރަދު ކުރުމަށްޓަކައި، ރާއްޖޭގައި ހިންގާ އެކިއެކި ޓްރޭނިންގ ކޯސްތަކުގައި ބައިވެރިވުމަށް ދޭ ފައިސާ ކޯޑަށް މިފައިސާ އިތުރުކުރުމަށް ނިންމުން.\nމިޖަލްސާގެ އެޖެންޑާގައިވާ މައްސަލަ ތަކާއިމެދު މަޝްވަރާކުރުމަށް 18 ޖުލައި 2017 ވަނަ ދުވަހު ކައުންސިލްމެމްބަރުން ބޭއްވި ބައްދަލުވުމުގައި މަޝްވަރާކުރެވި އެއްބަސްވެވިފައިވާ ގޮތުގެ މަތިން، އެޑްމިނިސްޓްރޭޝަން އެޗްއާރ އެންޑް އިންފޮރމޭޝަން ޔުނިޓުން ހުށަހަޅާފައިވާ ލިސްޓްގައި ނީލަންކިޔަންޖެހޭ ފަދަ އަގެއްހުރި މުދަލެއް ނުހިމެނޭތީއާ، އެ ލިސްޓްގައިވާ އެންމެހައި ތަކެއްޗަކީ، ގާވެފައި، ނުވަތަ ހިކިފައި، ނުވަތަ މުރަނަ ވެފައިވާ ލިޔެކިޔުމާ ގުޅޭ ތަކެތި ކަމަށްވާތީއާ، އެތަކެތި ނީލަންކިޔަން އުޅެފިނަމަ، ނީލަމަށް ލިބޭ އާމްދަނީއަށްވުރެ، ނީލަން އިންތިޒާމްކުރަން ހިނގާ އިދާރީ ޚަރަދުތައް މަތިވާނޭކަމަށް ބެލެވޭތީ، ދައުލަތަށް އެންމެ ފައިދާ ބޮޑީ އެތަކެތި ނީލަން ކިޔުމަކާއިނުލައި ނައްތައިލުންކަމަށް ދެކޭތީ، އެތަކެތި ނައްތައިލަން ފާސްކުރުން.\nމިޖަލްސާގެ އެޖެންޑާގައިވާ މައްސަލަ ތަކާއިމެދު މަޝްވަރާކުރުމަށް 18 ޖުލައި 2017 ވަނަ ދުވަހު ކައުންސިލްމެމްބަރުން ބޭއްވި ބައްދަލުވުމުގައި މަޝްވަރާކުރެވިފައިވާ ފަދައިން، ހޮސްޕިޓަލަށް ދެވިފައިވާ ލޯންޗްގެ ޚިދްމަތަށް ބިލުކުރެވިފައިވަނީ، އެދުވަސްވަރު (ނިމިދިޔަ ދައުރުގެ ކައުންސިލްއިން) ފާސްކުރައްވާފައިވާ (މޭލަކަށް، -/250ރ ގެ) ރޭޓުން ކަމުގައިވާތީއާ، ފަހުން އެރޭޓް މާ އަގުބޮޑުކަމަށް ފެންނާތީ، (މޭލަކަށް 130ރ ގެ) ދަށް ރޭޓެއް ފާސްކުރައްވާފައިވާތީއާ، ޅ. އަތޮޅު ހޮސްޕިޓަލަކީ ދައުލަތުގެ މުއައްސަސާއެއް ކަމަށް ވާތީ، ދަށް ރޭޓަށް ބިލު ބަދަލުކޮށްދިނުމަށް ދައުލަތުގެ މާލިއްޔަތުގެ ޤަވައިދުގެ ތެރެއިން އެއްވެސް ހުރަހެއް އޮތްކަމަށް ނުފެންނާތީ، ދަތުރުގައި ހިމެނޭ ޖުމްލަ މައިލޭޖަށް -/130ރ ގެ ރޭޓުން އަތޮޅު ހޮސްޕިޓަލަށް އާބިލެއް ފޮނުވަން ފެންނަ ކަމަށާ، ކުރީގެ ބިލް ބާޠިލްކުރިކަން އެފަރާތަށް އެންގުމަށް ނިންމުން.\nޕާމްބީޗް ސޮކަރ ކަޕްގައި ޅ.ހިންނަވަރު ކައުންސިލްގެ ފަރާތުން ޓީމެއް ބައިވެރި ވެފައިވާތީ، މުބާރާތާއިގުޅިގެން ޓީމަށް ކުރަންޖެހޭ ޚަރަދުތައް ލުއިކޮށްދިނުމަށްޓަކައި، ފާދިއްޕޮޅު އަތޮޅުކައުންސިލްއިން މާލީ އެހީތެރިކަމެއް ލިބުންއެދި ހިންނަވަރު ކައުންސިލްއިން ހުށަހަޅުއްވާފައިވާތީ، ކައުންސިލްގެ އާމްދަނީ އެކައުންޓުން -/5000ރ ޚަރަދުކޮށްގެން ފާދިއްޕޮޅު ހިންނަވަރު ކައުންސިލްގެ އިދާރާއަށް މާލީ އެހީއެއް ދޭން ފެންނަކަމަށާ، މި ޚަރަދު ކުރުމަށްޓަކައި، އިޖްތިމާޢީ ތަރައްޤީގެ އެކިއެކި ޕްރޮގްރާމްތައް ހިންގުމުގެ ޚަރަދު ކޯޑަށް މިފައިސާ އިތުރުކުރުމަށް ނިންމުން.


Ramadan mahah Khaassa koh Ooredoo ge mi Offer thah obinoavey! - AO News\nރަމަޟާން މަހަށް ޚާއްސަކޮށް އުރީދޫގެ މި އޮފަރ ތައް އޮބޮނޯވޭ!\nމިފެށުނު ބަރަކާތްތެރި ރަމަޟާން މަހަށް ޚާއްސަކޮށްގެން އުރީދޫގެ ކަސްޓަމަރުންނަށް ވަރަށް ޚާއްސަ އޮފަރަތަކެއް ތަޢާރަފްކޮށްފިއެވެ.\nމިއީ މި ބަރަކާތްތެރި މަހުގައި އާއިލާއާއި ރައްޓެހިންނާއި އޮންނަ ގުޅުން ބަދަހިކޮށް އިތުރަށް ފުރހަމަކޮށްދިނުމުގެ ގޮތުން، އުރީދޫގެ ކަސްޓަމަރުންނަށް ތަޢާރަފްކުރި އޮފަރ ތަކެކެވެ.\nމި އޮފަރ ތަކާއެކު ރަމަޟާންމަހުގެ ތެރޭގައި ކަސްޓަމަރުންނަށް ލިބިގެންދާ ޚާއްޞަ ޚިދުމަތްތަކުގެ ތެރޭގައި ހިމެނޭ ގުޑް މޯނިންގް މޯލްޑިވްސް ޕްރޮމޯޝަންގައި ބައިވެރިވެވަޑައިގަތުމުން ރަމަޟާން މަހުގެ ކޮންމެ ދުވަހެއްވެސް ފެށިގެންދާނީ 1 ޖީބީ ހިލޭ ލިބޭ ބޯނަސް ޑޭޓާއާ އެކުއެވެ. ދުވަހުގެ ހިލޭ ޑޭޓާ އެލަވަންސް ހޯއްދެވުމަށް، ފަތިހު 4:00 އިން ހެނދުނު 8:00 އާ ދެމެދު 5252 އަށް “BONUS” ޖައްސަވާފައި އެސްއެމްއެސް އެއް ފޮނުވާލުމުން ޑޭޓާ ލިބިގެންދާނެއެވެ. އެކްޓިވޭޓް ކުރާ ވަގުތުން ފެށިގެން އިރުއޮއްސި 6:00 އާ ދެމެދު ލިބިވަޑައިގަންނަވާ ބޯނަސް ޑޭޓާ ބޭނުންކުރެއްވޭނެއެވެ.\nރަމަޟާން މަސް ފާހަގަކުރުމުގެ ގޮތުން އުރީދޫ އިން ވަނީ މި މަހު އުރީދޫގެ ކޮންމެ ޚިދުމަތެއް ވެސް އެކްޓިވޭޓް ކުރައްވާ ކަސްޓަމަރުންނަށް ވަރަށް އަގުހުރި އިނާމުތަކާއިއެކު ލަކީ ޑްރޯއެއް ހުޅުވާލާފައެވެ. މި ޕްރޮމޯޝަންގައި ބައިވެރިވާ ފަރާތްތަކުގެ ތެރެއިން ނަސީބުވެރި 10 ކަސްޓަމަރުންނަށް ކޮންމެ ހަފްތާއަކު 100 ޖީބީޑޭޓާ ހޯދުމުގެ އިތުރުން2ކަސްޓަމަރުންނަށް އުމްރާ ދަތުރެއް ލިބުމުގެ ފުރުސަތު ލިބިގެންދާނެއެވެ.\nހަމަމިއާއެކު މި މަހު އަލަށް ސުޕަރނެޓް ކަނެކްޝަނެއް އެކްޓިވޭޓް ކުރާ ނުވަތަ ސުޕަރނެޓް ޕްލޭން އަޕްގްރޭޑް ކުރާ ކަސްޓަމަރުންނަށް ތިން މަސް ދުވަހުގެ މުއްދަތަށް، ކޮންމެ މަހަކު 100 ޖީބީ ބޯނަސް ޑޭޓާ ލިބިވަޑައިގަންނަވާނެއެވެ. ސުޕަރނެޓް ގެ ޚިދުމަތް ފަސޭހަކަމާއެކު އޮންލައިންކޮށް ހޯދުމަށް ނުވަތަ ޕްލޭން އަޕްގްރޭޑް ކުރެއްވުމަށް ore.do/supernet ޒިޔާރަތްކޮށްލައްވާށެވެ.\nމި ރަމަޟާން މަހު އުރީދޫ އިން ވަނީ ސައުދީ އައިޑީޑީ ޕެކް ބޭނުންކޮށްގެން ސައުދީއަރަބިއްޔާގައި ތިބި ރަހުމަތްތެރިންނާއި އާއިލާގެ މީހުންނާ މުއާމަލާތްކޮށް، ކަސްޓަމަރުންނަށް 100 މިނެޓާއި 1 ޖީބީގެ ސޯޝަލް ޑޭޓާ (ވައިބަރ، ވަޓްސްއެޕް، އައިއެމްއޯ) ހަމައެކަނި 150 ރުފިޔާއަށް ލިބޭނެ ގޮތް ވެސް ހަދާފައެވެ.\nއެހެން އަހަރުތަކެކޭ އެއްފަދައިން، ގޭގައި ތިއްބަވައިގެން ފަސޭހަކަމާއިއެކު އެމް-ފައިސާ މެދުވެރިކޮށް ޒަކާތް ދެއްކުމުގެ އިންތިޒާމް އުރީދޫ އިން މިއަހަރު ވެސް ފަހިކޮށްދީފައިވާއިރު، އެމް-ފައިސާ މެދުވެރިކޮށް ޒަކާތްދެއްކުމަށް އުރީދޫ އެޕް ޑައުންލޯޑް ކޮށްލައްވާށެވެ. އެމް-ފައިސާގެ ޚިދުމަތްތަކާއި އޮފަރތައް ބޭނުންކުރުމަށް ހުރިހާ ނެޓްވޯރކެއްގެ ކަސްޓަމަރުންނަށް ވެސް އުރީދޫއިން މަރުހަބާކިޔައެވެ.\nމީގެ އިތުރުން ޕްރީޕެއިޑް ކަސްޓަމަރުންނަށް ޕްރީޕެއިޑް ބެލެންސް މެދުވެރިކޮށް ވެސް ފަސޭހަކަމާއެކު ފައިސާ ދައްކާލެވޭނެއެވެ. ޕްރީޕެއިޑް ބެލެންސް ބޭނުންކޮށްގެން ޒަކާތް ދައްކާލުމަށް *909# އަށް ޑައަލް ކޮށްލައްވާށެވެ.\nމި ރަމަޟާން މަހު، އުރީދޫ ކަސްޓަމަރުންނަށް ޓެކްސްޓް އަ ކޮފީ މެދުވެރިކޮށް ރޯދަވިއްލުމެއް ނުވަތަ މީރު ބުއިމެއް ހަދިޔާ ކޮށްލުމުން ހިލޭ 1 ޖީބީ ހޯދުމުގެ ފުރުސަަަތުވަނީ އުރީދޫ މޯލްޑިވްސް އިން ހުޅުވާލާފައެވެ. މަގުބޫލު ރެސްޓޯރެންޓްތަކާއި ކެފޭތަކުގެ ކެއުމާާއި ބުއިންތަަައް ހަަަދިޔާާ ކޮށްލެވޭ ޓެކްސްޓަަ އަަަަ ކޮފީ މެދުވެރިކޮށް ހަަަަަދިޔާއެއް ފޮނުވާލުމަަށް ore.do/txtcofy ޒިޔާރާތްކުރައްވާާށެވެ.\nމި ރަމަޟާން މަހު ނަމާދު ވަގުތުތަކަށް ސަމާލުވުމަށް އެހީ އެލަރޓް ލިބިގަތުމަށް އިތުރު ފަސޭހަކަމެއް ލިބިގެންދާނެއެވެ. ވައިބަރ ބޭނުންނުކުރައްވާ ފަރާތްތަކަށް އެސްއެމްއެސް މެދުވެރިކޮށް ނަމާދު އެލަރޓް އެކްޓިވޭޓްކޮށްލެވޭނެއެވެ. ނަމާދު އެލަރޓް އެސްއެމްއެސް އެއްގޮތުގައި ހިލޭ ހޯއްދެވުމަށް “GO” ޖެއްސެވުމަށް ފަހު 4777 އަށް އެސްއެމްއެސް ކޮށްލައްވާށެވެ.\n“Ramadan” ޖެއްސެވުމަށް ފަހު 4000 އަށް އެސްއެމްއެސް ކުރައްވައިގެން ރީތިޓިއުންސް މެދުވެރިކޮށް ކީރިތި ގުރުއާންގެ އާޔަތްތަކާއި ރީތި މަދަހަ ލިބިވަޑައިގަންނަވާނެއެވެ.\nއުރީދޫ މޯލްޑިވްސް އިން ދާދިފަހުން ލޯންޗްކުރި އާޗާ ޕޯޓްފޯލިއޯގެ ދަށުން އުރީދޫ ޕްރީޕެއިޑް އަދި ޕޯސްޓްޕެއިޑް ކަސްޓަމަރުންނަށް، ހަގުނަ އިތުރު ޑޭޓާ ހެޔޮ އަގުގައި ލިބި އާއިލާއާއި ރައްޓެހިންނާއި ގުޅުން ބަދަހިކޮށް، އިންޓަރނެޓްގެ ފުރިހަމަ ތަޖުރިބާއެއް ހޯދުމަށްވަނީ ފަހިކޮށްދީފައެވެ: